**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 24 Σεπτεμβρίου 2021, ημέρα Παρασκευή και ώρα 10.20΄, συνεδρίασε, στην Αίθουσα Γερουσίας του Μεγάρου της Βουλής, η Διαρκής Επιτροπή Κοινωνικών Υποθέσεων, υπό την Προεδρία του Προέδρου της, κ. Βασίλειου Οικονόμου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εργασίας και Κοινωνικών Υποθέσεων: «Πρόληψη και αντιμετώπιση περιστατικών κακοποίησης και παραμέλησης ανηλίκων, Πρόγραμμα «Κυψέλη» για την αναβάθμιση της ποιότητας των παρεχόμενων υπηρεσιών σε βρεφικούς, βρεφονηπιακούς και παιδικούς σταθμούς, διατάξεις για την προώθηση της αναδοχής και της υιοθεσίας, «Προσωπικός Βοηθός για τα Άτομα με Αναπηρία» και άλλες διατάξεις».

 Στη συνεδρίαση παρέστησαν ο Υπουργός Εργασίας και Κοινωνικών Υποθέσεων, κ. Κωνσταντίνος (Κωστής) Χατζηδάκης, η Υφυπουργός Εργασίας και Κοινωνικών Υποθέσεων, κυρία Δόμνα-Μαρία Μιχαηλίδου, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

 Παρόντες ήταν οι Βουλευτές κ. κ. Ακτύπης Διονύσιος, Βαρτζόπουλος Δημήτριος, Βρούτσης Ιωάννης, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαραβέγιας Κωνσταντίνος, Μαρκόπουλος Δημήτριος, Μαρτίνου Γεωργία, Μπίζιου Στεργιανή (Στέλλα), Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Στεφανάδης Χριστόδουλος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Θραψανιώτης Εμμανουήλ, Κασιμάτη Ειρήνη (Νίνα), Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Κύριες και κύριοι καλημέρα σας.

Αρχίζει η συνεδρίαση της Διαρκούς Επιτροπής Κοινωνικών Υποθέσεων με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εργασίας και Κοινωνικών Υποθέσεων «Πρόληψη και αντιμετώπιση περιστατικών κακοποίησης και παραμέλησης ανηλίκων, Πρόγραμμα «Κυψέλη» για την αναβάθμιση της ποιότητας των παρεχόμενων υπηρεσιών σε βρεφικούς, βρεφονηπιακούς και παιδικούς σταθμούς, διατάξεις για την προώθηση της αναδοχής και της υιοθεσίας, «Προσωπικός Βοηθός για τα Άτομα με Αναπηρία» και άλλες διατάξεις».

Σήμερα έχουμε την πρώτη συνεδρίαση.

Οι υπόλοιπες συνεδριάσεις θα πραγματοποιηθούν ως εξής: Τη Δευτέρα, 27/9, ώρα 13.00΄, η ακρόαση των φορέων. Επίσης, την ίδια ημέρα, ώρα 16.00΄, η επί των άρθρων. Τετάρτη, 29/9, ώρα 10.00΄, η β΄ ανάγνωση.

Τον λόγο έχει η κυρία Ξενογιαννακοπούλου.

**ΜΑΡΙΑ-ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ:** Ευχαριστώ, κύριε Πρόεδρε.

 Ο αγώνας των διανομέων στις πλατφόρμες και η μεγάλη κοινωνική συμπαράσταση δικαιώθηκαν. Αυτό που απαιτείται σήμερα, κύριε Πρόεδρε, είναι να υπάρξει και η θεσμική κατοχύρωση των εργασιακών τους σχέσεων.

 Γι’ αυτό το λόγο, όπως ανακοίνωσε ο Πρόεδρος του ΣΥ.ΡΙΖ.Α.– ΠΡΟΟΔΕΥΤΙΚΗ ΣΥΜΜΑΧΙΑ, Αλέξης Τσίπρας, εμείς καταθέσαμε σήμερα το πρωί στην Επιτροπή μας και στο νομοσχέδιο που ξεκινά η συζήτηση σήμερα, τροπολογία, προκειμένου να ρυθμιστεί ότι οι εργαζόμενοι στις πλατφόρμες έχουν αποκλειστικά συμβάσεις εξαρτημένης εργασίας και υπάγονται στα βαρέα και ανθυγιεινά επαγγέλματα.

Καλούμε και προκαλούμε την Κυβέρνηση να αποδεχθεί αυτή τη ρύθμιση. Σε κάθε περίπτωση, κύριε Πρόεδρε, η κοινωνική κατακραυγή ακύρωσε στην πράξη το άρθρο 69 του «αντεργατικού» νόμου Χατζηδάκη. Ο αγώνας συνεχίζεται μέχρι την πλήρη κατάργηση του αντεργατικού νόμου.

Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Και εγώ ευχαριστώ.

Την έχουμε την τροπολογία που έχετε καταθέσει. Είναι θέμα της Κυβερνήσεως τώρα πως θα την αντιμετωπίσει. Εγώ δεν μπορώ να σας πω κάτι, επί του θέματος.

Τον λόγο έχει η κυρία Θεανώ Φωτίου, επί της διαδικασίας.

**ΘΕΑΝΩ ΦΩΤΙΟΥ (Εισηγήτρια της Μειοψηφίας):** Ευχαριστώ, κύριε Πρόεδρε.

Κύριε Πρόεδρε, δεν καταλάβαμε την σπουδή της Κυβέρνησης να φέρει ένα νομοσχέδιο το οποίο ανέβασε στη Βουλή το βράδυ της Τετάρτης και να το φέρνει σήμερα προς συζήτηση. Αυτές είναι διαδικασίες Τρόικας, τότε τις είχαμε ζήσει και ισχυρίζομαι ότι αυτή η εσπευσμένη κατάσταση δεν δικαιολογείται με τίποτα για δύο λόγους.

Πρώτον. Τα δύο τρίτα του νομοσχεδίου έχουν εφαρμογή το 2022. Με βάση τους όρους του Ταμείου Ανάκαμψης θα εφαρμοστούν τα δύο τρίτα του νομοσχεδίου από τον Ιανουάριο του 2022.

 Δεύτερον, η Κυβέρνηση ισχυρίζεται ότι είναι εμβληματικό νομοσχέδιο αυτό. Δεν ξέρω αν είναι εμβληματικό, αλλά απασχολεί ένα εκατομμύριο αναπήρους, 400.000 παιδιά προσχολικής και σχολικής αγωγής, απασχολεί χιλιάδες ηλικιωμένους, γιατί τους αφορά, ιδρύματα, βρεφονηπιακούς, ΚΔΑΠ, τα πάντα.

Τι συμβαίνει λοιπόν; Ήθελε να «πιάσει» την Αντιπολίτευση «στον ύπνο»; Αυτή είναι η λογική της Κυβέρνησης; Διαμαρτύρομαι εντονότατα.

Εμείς θεωρούμε ότι αυτές οι εποχές της νομοθέτησης «αλά Τρόικα» πέρασαν, εκτός κι αν έχουμε «Τρόικα εσωτερικού» και γι’ αυτό επιμένω ότι αυτό το πράγμα είναι ανεπίτρεπτο.

Ακριβώς εννοεί ότι αυτό το νομοσχέδιο ή δεν είναι εμβληματικό ή κάτι άλλο κρύβει αυτή η σπουδή και διαμαρτυρόμαστε εντονότατα.

Παρακαλούμε την Κυβέρνηση, παρακαλούμε, ενιστάμεθα; Δεν μπορεί να συνεχίσει με αυτό τον τρόπο. Είναι απαράδεκτο αυτό που γίνεται, διότι η Βουλή και ο Ελληνικός λαός δεν μπορούν να ενημερώνονται το βράδυ για να μπαίνει το νομοσχέδιο την άλλη μέρα στις επιτροπές.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ευχαριστούμε, κυρία Φωτίου.

 Τον λόγο έχει ο κ. Ιωάννης Δελής, Ειδικός Αγορητής του Κ.Κ.Ε., επί της διαδικασίας.

 **ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Κύριε Πρόεδρε, θα θέλαμε πολύ η Κυβέρνηση και η παρούσα Υπουργός, να μας εξηγήσει προς τί τόση βιασύνη, κυρία Υπουργέ. Προς τί τόση σπουδή για ένα σημαντικότατο νομοσχέδιο, που έχει πλήθος άρθρων, αφορά κρίσιμους και ευαίσθητους κοινωνικούς τομείς. Το δίνετε στα κόμματα, το καταθέτετε για να το δούμε μέσα σε είκοσι τέσσερις ώρες με τη μία Επιτροπή μετά την άλλη. Δεν θα μπορούσε να ξεκινήσει με μια κοινοβουλευτική άνεση τη Δευτέρα, να έχουμε και εμείς τον χρόνο μας, δυο, τρεις, τέσσερις ημέρες - δεν είναι πολλές - να το δούμε, να το επεξεργαστούμε, έτσι ώστε και οι δικές μας τοποθετήσεις - αν σας ενδιαφέρουν δηλαδή - να μπορούν να είναι πιο καλά τεκμηριωμένες.

Θα προσπαθήσουμε και θα κάνουμε ότι μπορούμε βεβαίως. Αλλά πραγματικά με έκπληξη είδαμε αυτή τη βιασύνη και τη σπουδή για ένα νομοσχέδιο, το οποίο περιφέρεται γενικώς στο δημόσιο διάλογο, αλλά επισήμως κατατίθεται πριν από λίγες μόλις ώρες.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Σας ευχαριστώ.

Κοιτάξτε να δείτε, η διαδικασία του Open Gov δεν είναι γενική περιφορά για να την υποτιμούμε έτσι. Στο Open Gov, όπως βλέπω, είναι αναρτημένο από τις 20 Αυγούστου μέχρι τις 3 Σεπτεμβρίου. Είναι αρκετές οι ημέρες για να γίνει η δημόσια συζήτηση.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Πολλές φορές, αυτό που κατατίθεται στη Βουλή δεν είναι αυτό που υπήρχε στο Open Gov και στη διαβούλευση.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Αυτό είναι σωστό. Αλλά η δημόσια συζήτηση και η έννοια της δημοσιότητας έχει υπάρξει.

**ΘΕΑΝΩ ΦΩΤΙΟΥ (Εισηγήτρια της Μειοψηφίας):** Τι λέει ο Κανονισμός, κύριε Πρόεδρε.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Αυτό για τη δημόσια συζήτηση. Τώρα, για τον Κανονισμό. Η εσωτερική διαδικασία της Βουλής τηρείται κατά γράμμα. Το θέμα είναι αν θα έρθει την Παρασκευή ή τη Δευτέρα. Αυτό είναι ένα άλλο θέμα. Εμείς τηρούμε τον Κανονισμό, δεν τον παραβιάζουμε. Από εκεί και έπειτα, η νομοθετική πρωτοβουλία είναι της Κυβέρνησης.

Θεωρώ ότι είναι ένα ενδιαφέρον νομοσχέδιο και πιστεύω ότι έχουμε το περιθώριο, με τις τέσσερις συνεδριάσεις, να μιλήσουμε όλοι. Θα γίνει και η Ολομέλεια την άλλη εβδομάδα. Ο Κανονισμός τηρείτε.

**ΘΕΑΝΩ ΦΩΤΙΟΥ (Εισηγήτρια της Μειοψηφίας):** Την Τετάρτη να γίνεται η δεύτερη ανάγνωση και την Πέμπτη να μπαίνει στην Ολομέλεια; Που το λέει αυτό;

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Την Τετάρτη είναι η β’ ανάγνωση και μπαίνει την Πέμπτη. Το προβλέπει ο Κανονισμός. Θα μου πείτε, μπορούσαμε να αφήσουμε και μια εβδομάδα, μπορούσαμε να αφήσουμε και τις ώρες που προβλέπονται. Εγώ δεν θεωρώ ότι είναι το κρίσιμο νομοσχέδιο για να πάει να υφαρπάξει και να το κάνει κρυφό. Ίσα ίσα, απ’ ότι καταλαβαίνω, η Κυβέρνηση δεν θέλει να είναι κρυφό. Αυτό το διαλαλεί το νομοσχέδιο.

**ΘΕΑΝΩ ΦΩΤΙΟΥ (Εισηγήτρια της Μειοψηφίας):** Εδώ είναι Βουλή και έχουμε Κανονισμό.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ο Κανονισμός δεν παραβιάζεται. Ανέφερα το θέμα για το OpenGov, που δεν αφορά τον Κανονισμό και έκανα ένα σχόλιο προς τον κ. Δελή, ότι δεν είναι περιφορά όταν μιλάμε για το OpenGov. Είναι η επίσημη διαδικασία της δημόσιας διαβούλευσης.

Όσον αφορά τη Βουλή και την Επιτροπή μας που είναι αυτή που εισάγετε το νομοσχέδιο, ο Κανονισμός τηρήθηκε, αυτό είναι δεδομένο. Από εκεί και έπειτα, το πολιτικό πλαίσιο θα το βάλουν οι Εισηγητές και οι βουλευτές.

Το λόγο έχει η κ. Υφυπουργός.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

 Δύο είναι τα ζητήματα. Αν τίθεται ζήτημα επί του Κανονισμού, απ’ ότι κατάλαβα, σας διαβεβαιώνει ο Πρόεδρος ότι δεν τίθεται τέτοιο ζήτημα και επί του Κανονισμού είναι απολύτως ορθή η χρονική τοποθέτηση αυτού του νομοσχεδίου.

Τώρα, ως προς το πολιτικό ζήτημα, ακούω κ. Δελή και αυτό που θα ήθελα πραγματικά στο συγκεκριμένο νομοσχέδιο θα ήταν να συμφωνήσουμε όλοι. Να πάμε πάνω από όλη την προπαγάνδα, την οποία δυστυχώς, όχι όλη η Αντιπολίτευση, ειδικώς η Αξιωματική Αντιπολίτευση, προσπαθεί να διογκώσει τους τελευταίους μήνες, για να μην πω την τελευταία εβδομάδα.

Οπότε, αν το θέμα είναι επί της διαδικασίας, τότε ο Πρόεδρος εισηγήθηκε ότι η διαδικασία δεν παραβιάζεται. Αν το θέμα είναι πολιτικό και όντως από την Παρασκευή μέχρι τη Δευτέρα στην Αντιπολίτευση κάνει πολύ μεγάλη διαφορά ως προς την ανάγνωση του νομοσχεδίου και τις απόκλισης αυτού από το κείμενο που είχε κατατεθεί στο Open Gov, τότε από την πλευρά της Κυβέρνησης, δεν ξέρω τι θεωρεί και τι περιθώριο έχει το Προεδρείο και η ίδια η Βουλή, εμείς δεν έχουμε κανένα πρόβλημα να πάει από την Παρασκευή στη Δευτέρα.

Όπως είπε και ο ίδιος, ο Πρόεδρος, δεν είναι μια διαδικασία και ένα νομοσχέδιο το οποίο θέλουμε να κρύψουμε. Τουναντίον.

**ΜΑΡΙΑ - ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ:** Ομιλία εκτός μικροφώνου.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ένα λεπτό. Ξεκινήσαμε την Επιτροπή. Τώρα θέλετε να φύγουμε, να πάμε για μπουγάτσα και να πούμε να γυρίσουμε ξανά τη Δευτέρα; Πλάκα μου κάνετε; Τώρα ξεκινήσαμε την Επιτροπή.

**ΜΑΡΙΑ - ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ:** *Ομιλεί εκτός μικροφώνου.*

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Δεν συμφώνησα. Είπα, ότι η πολιτική ηγεσία δεν έχει κάποιο πρόβλημα.

**ΜΑΡΙΑ - ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ:** *Ομιλεί εκτός μικροφώνου*.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ωραία, αλλά εμείς ξεκινήσαμε τώρα. Τι να κάνουμε, κυρία Ξενογιαννακοπούλου;

**ΙΩΑΝΝΗΣ ΔΕΛΗΣ (Ειδικός Αγορητής του ΚΚΕ):** *Ομιλεί εκτός μικροφώνου*.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Όχι, δεν πρόκειται να μετατεθεί.

**ΘΕΑΝΩ ΦΩΤΙΟΥ (Εισηγήτρια της Μειοψηφίας):** Γιατί;

**BΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Γιατί ξεκινήσαμε. Τι, γιατί; Θα τρελαθούμε; Αφού ξεκινήσαμε. Κυρία Φωτίου έχουμε φτιάξει πρόγραμμα τώρα.

**ΣΩΚΡΑΤΗΣ ΒΑΡΔΑΚΗΣ:** *Ομιλεί εκτός μικροφώνου*.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Πάλι, έγιναν βάσει ενός προγράμματος, κ. Βαρδάκη.

**ΣΩΚΡΑΤΗΣ ΒΑΡΔΑΚΗΣ:** *Ομιλεί εκτός μικροφώνου.*

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ένα λεπτό.Δεν ερχόμαστε για το γούστο μας εδώ, αν βρούμε καμία ώρα κενό στο πρόγραμμά μας και έρθουμε. Δεν γίνονται έτσι οι συνεδριάσεις. Υπάρχει ένας προγραμματισμός. Συμφωνείτε όλοι. Είμαστε, πλέον, εδώ, όλοι γνωστοί μεταξύ μας και τηρούμε αυτόν τον προγραμματισμό. Υπάρχει προγραμματισμός συνεδριάσεων. Τόσο εντύπωση σας κάνει; Απ’ ότι βλέπω είστε και παλιοί βουλευτές οι περισσότεροι και έχετε εικόνα πλέον.

**ΑΝΔΡΕΑΣ ΠΟΥΛΑΣ (Ειδικός Αγορητής του Κινήματος Αλλαγής):** Κύριε Πρόεδρε, ένα λεπτό. Συμπληρωματικά, σε όσα ειπώθηκαν, η κυβέρνηση, όλο το τελευταίο χρονικό διάστημα αιφνιδιάζει την Αντιπολίτευση φέρνοντας τα νομοσχέδια μία μέρα πριν και προσπαθούμε να είμαστε έτοιμοι. Στο συγκεκριμένο νομοσχέδιο που είναι έτσι και αφορά συγκεκριμένους ανθρώπους, και θα πρέπει να δείξουμε μια ιδιαίτερη ευαισθησία θεωρώ, ότι καλό θα ήταν μιας και η Υπουργός δεν διαφωνεί στο να πάμε τη Δευτέρα, να μεταφερθεί η Επιτροπή για τη Δευτέρα.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Δεν νομίζω ότι είπε αυτό, η Υπουργός. Η κυβέρνηση έχει τη νομοθετική πρωτοβουλία, το ξέρουμε όλοι αυτό, είναι στοιχειώδες. Από εκεί και μετά, αιτήθηκε να γίνει έτσι η διαδικασία. Η Επιτροπή έφτιαξε ένα πλάνο προγραμματισμένων συνεδριάσεων και προχωράμε. Νομίζω συμφωνείτε, κυρία Υπουργέ.

 **ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Συμφωνώ και θα ήθελα να πω το εξής. Είναι ένα νομοσχέδιο το οποίο δεν είναι μεγάλο. Ως βουλευτές, όλοι, είστε σίγουρα πολύ εμπειρότεροι από εμένα. Νομίζω, ότι ο χρόνος ο οποίος υπάρχει ιδιαίτερα, επειδή δεν είναι μεγάλο το νομοσχέδιο και επιτρέψτε μου να πω πραγματικά καλύπτει ουσιαστικά κοινωνικά κενά δεν νομίζω, ότι θα δυσκολευτείτε στον χρόνο, αυτόν, που έχουμε. Πραγματικά. Νομίζω, ότι, αν ξεκινήσουμε να το συζητάμε επί της ουσίας θα τα καταφέρουμε. Αλήθεια, σας το λέω με το χέρι στην καρδιά.

**ΘΕΑΝΩ ΦΩΤΙΟΥ (Εισηγήτρια της Μειοψηφίας):** Ομιλία εκτός μικροφώνου.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Κυρία Φωτίου, σας παρακαλώ. Έχω, εδώ, τους φορείς που έχετε προτείνει. Θα ετοιμάσω, εδώ, μία τελική λίστα για να συμφωνήσουμε και να τους καλέσουμε.

Το λόγο έχει, εκ μέρους της Πλειοψηφίας, ο κ. Αθανάσιος Λιούπης, για 15 λεπτά.

**ΑΘΑΝΑΣΙΟΣ ΛΙΟΥΠΗΣ (Εισηγητής της Πλειοψηφίας):** Σας ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι, έχω την τιμή να εισηγούμαι, σήμερα, το νομοσχέδιο του Υπουργείου Εργασίας και Κοινωνικών Υποθέσεων. Ένα ακόμα βήμα ενίσχυσης του πλέγματος κοινωνικής προστασίας από την κυβέρνηση και το Υπουργείο με διατάξεις που στοχεύουν στην πρόληψη, στην πρώιμη παρέμβαση, στην αναβάθμιση κοινωνικών υπηρεσιών και στην προώθηση της εμπορευματοποίησης των παιδιών.

  Πρώτον, στοχεύει όλα τα παιδιά να μεγαλώνουν σε ασφαλές περιβάλλον χωρίς κίνδυνο για τη σωματική και ψυχική τους υγεία.

 Δεύτερον, τα παιδιά προσχολικής ηλικίας να γίνουν κοινωνοί ενός σύγχρονου παιδαγωγικού προγράμματος χωρίς κοινωνικούς, οικονομικούς και άλλους αποκλεισμούς.

 Τρίτον, στα παιδιά σε κλειστές δομές να δίδονται ευκαιρίες να βρουν τη δική τους οικογένεια και τα απαραίτητα εφόδια για μια κοινωνική τους επανένταξη.

 Τέταρτον, άτομα με αναπηρία να έχουν τη δυνατότητα για ισότιμη συμμετοχή τους σε όλες τις πτυχές της κοινωνικής, οικονομικής και πολιτιστικής ζωής.

Συνολικά, το σημερινό νομοσχέδιο διαθέτει ένα απολύτως θετικό κοινωνικό πρόσημο χωρίς να ακυρώνει προηγούμενες πρωτοβουλίες. Κάνει βελτιώσεις το ήδη ισχύον πλαίσιο. Δίνει λύσεις στα προβλήματα. Επιταχύνει τις διαδικασίες. Κάνει χρήση ψηφιακών μέσων. Ενσωματώνει ευρωπαϊκές συστάσεις και εισάγει καινοτόμες για τα ελληνικά δεδομένα προτάσεις.

Το νομοσχέδιο αποτελείται από 48 άρθρα και 6 μέρη με δράσεις που είναι πλήρως κοστολογημένες. Στο πρώτο μέρος, δημιουργείται ένα απαραίτητο πλαίσιο για την πρόληψη, αντιμετώπιση περιστατικών κακοποίησης και παραμέλησης ανηλίκων. Η παιδική κακοποίηση είναι ένα υπαρκτό τρομερό φαινόμενο έναντι του οποίου όλοι οφείλουμε να συστρατευτούμε. Η έννοια της παιδικής κακοποίησης περιλαμβάνει κάθε μορφή σωματικής και συναισθηματικής βίας, τη σεξουαλική κακοποίηση, αλλά και τη γενικότερη παραμέληση. Η πολιτεία οφείλει να λαμβάνει αποτελεσματικά μέτρα για την αποτροπή και έγκαιρη αντιμετώπιση τέτοιων φαινομένων, όπως επιτάσσει το άρθρο 21 παράγραφος 1 του Συντάγματος και η Διεθνής Σύμβαση για τα Δικαιώματα του Παιδιού των Ηνωμένων Εθνών.

Με βάση τα στοιχεία από το «Χαμόγελο του Παιδιού» για το 2020, υπήρξαν 1.123 αναφορές για κακοποίηση παιδιών που αφορούσαν σε περισσότερα από 2.000 παιδιά. Για να έχουμε αποτελεσματική πρόληψη και αντιμετώπιση τέτοιων φαινομένων πρέπει καταρχήν να διαθέτουμε ένα αξιόπιστο σύστημα καταγραφής όλων των περιστατικών. Αυτό γίνεται για πρώτη φορά με τη δημιουργία του Εθνικού Συστήματος Καταγραφής και Παρακολούθησης αναφορών. Η καταγραφή είναι υποχρεωτική για όλους τους φορείς παιδικής προστασίας που υπολογίζονται σε περισσότερους από 3.000, όπως είναι ενδεικτικά οι μονάδες παιδικής προστασίας και φροντίδας, βρεφικοί, βρεφονηπιακοί και παιδικοί σταθμοί, κέντρα δημιουργικής απασχόλησης και ατόμων με αναπηρία, παιδικές κατασκηνώσεις. Ο υπεύθυνος προστασίας ανηλίκων είναι το πρόσωπο που αναλαμβάνει την καταγραφή αυτών των περιστατικών εκ μέρους του φορέα και την κατά νόμο διαβίβασή τους στον εισαγγελέα. Με αυτόν τον τρόπο επιτυγχάνεται για πρώτη φορά η γρήγορη δικαστική διερεύνηση, η απόκτηση αξιόπιστων στατιστικών στοιχείων και ταυτόχρονα αποτυπώνονται και παρακολουθούνται τα αποτελέσματα από τις πολιτικές καταπολέμησης παιδικής κακοποίησης που εφαρμόζονται.

Η ηλεκτρονική καταγραφή όλων των περιστατικών διασφαλίζει με τον καλύτερο τρόπο ότι κανένα περιστατικό παιδικής κακοποίησης δεν θα περάσει απαρατήρητο, ούτε θα γίνει ανεκτό. Πολύ σημαντική η εισαγωγή σαφών κωλυμάτων για τα πρόσωπα που ασχολούνται σε φορείς παιδικής προστασίας. Δυστυχώς, έχουν καταγραφεί περιστατικά παιδικής κακοποίησης εντός των δομών ανηλίκων. Ζητείται ποινικό μητρώο, ώστε να αποκλείονται από το να μπορούν να εργαστούν σε χώρους όσοι έχουν εις βάρος τους εκκρεμή ποινική δίωξη ή έχουν καταδικαστεί για αδικήματα κατά της γενετήσιας ελευθερίας, ενδοοικογενειακής βίας, εμπορία ανθρώπων και ναρκωτικών. Τα ίδια κωλύματα εφαρμόζονται και για όσους θέλουν να λάβουν για πρώτη φορά ή να διατηρήσουν άδεια ίδρυσης και λειτουργίας τέτοιων μονάδων που αφορούν σε παιδιά.

Όλα αυτά δεν είναι ευχολόγια και κενές διατάξεις. Προβλέπονται συγκεκριμένα πρόστιμα και κυρώσεις όταν διαπιστωθεί ότι παραβιάζονται όλες αυτές οι υποχρεώσεις για την προστασία των παιδιών.

Το δεύτερο μέρος του νομοσχεδίου αφορά στην εφαρμογή του προγράμματος «Κυψέλη» και τη συνολική αναβάθμιση των υπηρεσιών που παρέχονται σε βρεφονηπιακούς και παιδικούς σταθμούς. Πρόκειται για εξαιρετικής σημασίας ρυθμίσεις που δομούνται στην αντίληψη ότι η προσχολική ηλικία είναι καθοριστική για την ανάπτυξη των βρεφών, των νηπίων και των παιδιών. Επομένως, και η προσχολική εκπαίδευση που παρέχεται είναι κρίσιμη για τη διαμόρφωση της προσωπικότητας των παιδιών.

Εδώ καταγράφεται ένα πολύ σοβαρό κενό. Η προσχολική αγωγή μέχρι σήμερα δεν αντιμετωπίζεται με τη σοβαρότητα, που της αναλογεί κι έτσι δεν υπήρχε συγκεκριμένο πρόγραμμα, που οφείλουν, να ακολουθούν οι Βρεφονηπιακοί και Παιδικοί Σταθμοί. Το αποτέλεσμα είναι κάθε παιδαγωγός και κάθε Σταθμός να έχει, τελείως, διαφορετική προσέγγιση.

Ταυτόχρονα, σε αυτό το κρίσιμο στάδιο της παιδικής ηλικίας δεν υπήρχε μέχρι σήμερα υποχρεωτική παρακολούθηση σε σχέση με την ψυχική και νοητική ανάπτυξη των παιδιών. Πλέον σε όλους τους Σταθμούς, δημόσιους και ιδιωτικούς, θα εφαρμόζεται το Πρόγραμμα Κυψέλη με συγκεκριμένο ολιστικό καθημερινό πρόγραμμα με βάση την κάθε ηλικιακή ομάδα και πάντα με σεβασμό στη μοναδικότητα και το προσωπικό ρυθμό ανάπτυξης κάθε παιδιού.

Ταυτόχρονα, εισάγεται η υποχρεωτική εξέταση κάθε παιδιού από ειδικά εκπαιδευμένο προσωπικό, τουλάχιστον, μία φορά κάθε χρόνο. Στόχος είναι, να έχουμε έγκαιρη διάγνωση για τυχόν μαθησιακές ή αναπτυξιακές δυσκολίες και να ακολουθεί, όπου απαιτείται, πρώιμη παρέμβαση της οποίας ο ρόλος είναι καίριος. Έτσι όλα τα παιδιά προσχολικής ηλικίας χωρίς εξαιρέσεις αποκτούν πρόσβαση σε ένα καλύτερο, πλήρες και σύγχρονο παιδαγωγικό πρόγραμμα.

Το Πρόγραμμα «Κυψέλη» εφαρμόζεται, αρχικά, σε πιλοτικό επίπεδο, πριν τεθεί σε καθολική εφαρμογή. Η συγκεκριμένη δράση έχει ενταχθεί και πρόκειται, να χρηματοδοτηθεί από το Ταμείο Ανάκαμψης και Ανθεκτικότητας, ενώ για την περίοδο της πιλοτικής εφαρμογής θα διατεθούν ποσά ύψους 14,5 εκατ. € περίπου.

Συστήνεται για πρώτη φορά το Εθνικό Συμβούλιο Προσχολικής Αγωγής και Διαπαιδαγώγησης ως συλλογικό συμβουλευτικό όργανο για την παρακολούθηση εφαρμογής του νέου Προγράμματος Κυψέλη. Επειδή πρόκειται για μια σημαντική μετάβαση σε ένα νέο σύστημα προσχολικής αγωγής, στην πρώτη πιλοτική φάση του προγράμματος αξιοποιούνται ειδικοί εμπειρογνώμονες, οι μέντορες. Αυτοί είναι επιστήμονες με πανεπιστημιακή εκπαίδευση και με μεταπτυχιακό, που διαθέτουν, τουλάχιστον, πενταετή εμπειρία στον τομέα αυτό κι αναλαμβάνουν την επιμόρφωση του προσωπικού στους Σταθμούς, τη συμβουλευτική υποστήριξη και την εισήγηση των απαραίτητων προσαρμογών.

Με το τρίτο μέρος του νομοσχεδίου που εκτείνεται από τα άρθρα 22 έως 31 γίνονται επιπλέον βελτιωτικές παρεμβάσεις στο σύστημα αναδοχής, ενώ ενισχύεται το θεσμός του κοινωνικού συμβούλου, αρμοδίου για την εποπτεία των φορέων κοινωνικής πρόνοιας. Για άλλη μια φορά ο στόχος είναι, να γίνει περισσότερο λειτουργικός ο μηχανισμός αναδοχής και υιοθεσίας, ώστε να επιτύχουμε αποϊδρυματοποίηση των ανηλίκων.

Επιταχύνονται οι διαδικασίες εισαγωγής σε ανάδοχη οικογένεια και εξορθολογίζεται η εποπτεία αναδοχής. Γίνεται μια σημαντική προσθήκη με το να μπορεί, να καταγράφεται στα μητρώα εγκεκριμένων αναδοχών ανηλίκων το παιδί, που δεν έχει φιλοξενηθεί σε ίδρυμα, αλλά δίνεται σε ανάδοχο, απευθείας, από το νοσοκομείο.

Μέχρι σήμερα οι ηλικιακές προϋποθέσεις ήταν κοινές για όσους επιθυμούσαν, να γίνουν ανάδοχοι ή να υιοθετήσουν. Αυτό σήμερα αλλάζει και διευρύνονται τα όρια ηλικίας για τους αναδόχους, εναρμονιζόμενα με τα ευρωπαϊκά αντίστοιχα πρότυπα. Για παράδειγμα, στη Μεγάλη Βρετανία δεν υπάρχουν ηλικιακά όρια για την αναδοχή κι άνω του 24% των αναδόχων είναι ηλικίας 60 έως 69 ετών. Η λογική που επικρατεί εκεί, είναι ότι οι κοινωνικές υπηρεσίες κρίνουν κατά περίπτωση την ικανότητα κάθε υποψηφίου. Τη διεύρυνση, δε, των ηλικιακών κριτηρίων έχει εισηγηθεί και ο Συνήγορος του Πολίτη.

Σε μια προσπάθεια, λοιπόν, να αξιοποιηθούν όλοι αυτοί οι άνθρωποι, που είναι μέχρι 75 ετών κι έχουν έντονη την ανάγκη, να προσφέρουν και πάλι αγάπη στα παιδιά ενόψει, μάλιστα, της απομάκρυνσης από την οικογενειακή εστία των δικών τους παιδιών. 1.500 παιδιά διαβιούν αυτή τη στιγμή σε ιδρύματα και οφείλουμε, να κάνουμε το καλύτερο δυνατό, ώστε το καθένα από αυτά να ενταχθεί σε μια οικογένεια.

Σημαντικές οι αλλαγές που γίνονται στην επίβλεψη και παρακολούθηση των κοινωνικών φορέων με την εξειδίκευση του ρόλου του κοινωνικού συμβούλου. Προβλέπονται συγκεκριμένες δράσεις, που υλοποιεί στο πλαίσιο των αρμοδιοτήτων του, όπως αυτοψίες στους χώρους κοινωνικών φορέων, τουλάχιστον, μία φορά το εξάμηνο και αποκτά το δικαίωμα, να έχει πρόσβαση στα αρχεία των φορέων.

Το τέταρτο μέρος του νομοσχεδίου είναι καινοτόμο για τα ελληνικά δεδομένα, αφού εισάγει την έννοια του προσωπικού βοηθού για άτομα με αναπηρία. Το άρθρο 19, της σύμβασης των Ηνωμένων Εθνών για τα δικαιώματα των ατόμων με αναπηρία κατοχυρώνει το δικαίωμα των ΑμεΑ, να ζουν στην κοινότητα και να διαθέτουν προσωπική βοήθεια για την υποστήριξη της ανεξάρτητης διαβίωσής τους. Στη Σουηδία, μάλιστα, για πρώτη φορά περιορισμένη απόπειρα για χρήση προσωπικού βοηθού έγινε το 1987, για να θεσπιστεί ο νόμος του Σουηδικού Κράτους το 1993.

Ως πολιτεία, οφείλουμε να βγάλουμε τα άτομα με αναπηρία από την απομόνωση και να τους δώσουμε την ευκαιρία να ζήσουν εντός της κοινότητας. Από τα δεκάδες σχόλια που συγκέντρωσε το κομμάτι του προσωπικού βοηθού ΑΜΕΑ στο στάδιο της διαβούλευσης φαίνεται, ότι πρόκειται για έναν θεσμό που τον αγκαλιάζει η κοινωνία, έναν θεσμό που είχαν πραγματικά ανάγκη οι οικογένειες με μέλη ΑΜΕΑ .

 Επίσης, είναι ξεκάθαρη η αγωνία που προκύπτει από τα σχόλια ώστε να συμπεριληφθούν στους δικαιούχους του προσωπικού βοηθού και τα άτομα με νοητική υστέρηση ή τα άτομα στο φάσμα του αυτισμού. Όλα αυτά είναι κατανοητά και έχουν συμπεριληφθεί από το Υπουργείο και την Υφυπουργό την κυρία Μιχαηλίδου.

 Ο προσωπικός βοηθός, θα στηρίξει όλα τα άτομα με αναπηρία ανεξαρτήτως κατηγορίας αναπηρίας και τόπου διαβίωσης, όπως χαρακτηριστικά αναφέρεται στο άρθρο 34 που έρχεται να καλύψει τις εξατομικευμένες ανάγκες κάθε ατόμου με αναπηρία και να διευκολύνει τις καθημερινές του ανάγκες και δραστηριότητες. Γι’ αυτό και δεν προσδιορίζονται περιοριστικά οι δραστηριότητες που θα μπορεί να κάνει το άτομο με αναπηρία με τον προσωπικό του βοηθό . Αυτό θα προκύπτει με βάση τις προσωπικές ανάγκες του δικαιούχου . Με αυτόν τον τρόπο βοηθάμε σημαντικά και τις οικογένειες των ΑΜΕΑ που καλούνται επί 24ωρου βάσεως να βρίσκονται δίπλα στον άνθρωπό τους που χρειάζεται βοήθεια ή διαφορετικά όταν θα πρέπει να εργαστούν αναγκάζονται να καταβάλλουν σημαντικά ποσά μηνιαίως για να απασχολούν κάποιον .

Να σημειώσουμε, ότι σε καμία περίπτωση δεν αποστερείται το άτομο με αναπηρία από άλλες παροχές υπηρεσίες και δικαιώματα που τα λαμβάνει έτσι και αλλιώς.

Σε πρώτη φάση, θα υπάρξει πιλοτική εφαρμογή του προγράμματος και θα αφορά σε περίπου 2.000 άτομα από 16 έως 65 ετών με πιστοποιημένη αναπηρία οποιασδήποτε μορφής συμπεριλαμβανομένης και της νοητικής υστέρησης. Η επιλογή, γίνεται και με βάση κοινωνικά και εισοδηματικά κριτήρια ώστε οι πλέον οι αδύναμοι να είναι οι πρώτοι που θα ωφεληθούν. Η πρώτη φάση θα ξεκινήσει το 2022 και θα είναι για δύο έτη. Το κόστος της πιλοτικής εφαρμογής, καλύπτεται από το ταμείο ανάκαμψης και ανθεκτικότητας. Το πέμπτο μέρος του νομοσχεδίου που περιλαμβάνει εξίσου σημαντικές ρυθμίσεις πάντα με όραμα την πλήρη από ιδρυματοποίηση εισάγεται, η ημιαυτόνομη διαβίωση σε διαμερίσματα για όσους ανήλικους είναι άνω των 15 ετών και διαβιούν σε ιδρύματα .

Βέβαια, η ενίσχυση του συστήματος αναδοχής και υιοθεσίας είναι η βασική προτεραιότητα του Υπουργείου . Ωστόσο, η πραγματικότητα είναι ότι για περίπου 360 παιδιά άνω των 15 ετών που ζουν σε δομές, το ενδεχόμενο αναδοχής υιοθεσίας είναι συγκριτικά μικρό. Είναι δεδομένο, ότι η απότομη έξοδός τους από τις δομές και είσοδό τους στην κοινωνία στην ηλικία των 18 ετών δεν θα είναι το ιδανικό. Με τη δυνατότητα που τους δίνεται θα έχουν μία αυτόνομη διαβίωση μετά την ηλικία των 15 διευκολύνοντας τη μετάβασή τους αποκτούν, αυτοπεποίθηση αναλαμβάνοντας περισσότερες ευθύνες ενώ ταυτόχρονα τους δίνεται και επαγγελματική καθοδήγηση για να σχεδιάσουν το μέλλον τους . Εκτός από την επιδότηση ενοικίου και την κάλυψη της οικοσκευής προβλέπεται, ψυχοκοινωνική στήριξη και βοήθεια για να αναπτύξουν δεξιότητες και να αποκτήσουν διασύνδεση με την αγορά εργασίας . Και αυτό το πρόγραμμα υλοποιείται χάρη στη χρηματοδότηση από το Ταμείο Ανάκαμψης και Ανθεκτικότητας .

Εισάγεται, ο θεσμός του Εθνικού Συντονιστή για την ευρωπαϊκή εγγύηση για τα παιδιά μέσω του εθνικού κέντρου κοινωνικής αλληλεγγύης. Με βάση τη σύσταση 1.004 /2021 για την πρόληψη και καταπολέμηση του κοινωνικού αποκλεισμού των παιδιών σε ανάγκη. Η Ελλάδα είναι μία από τις επτά χώρες της Ευρωπαϊκής Ένωσης στις οποίες θα υπάρξει πιλοτική εφαρμογή του προγράμματος που υλοποιείται σε συνεργασία με τη UNICEF για την αντιμετώπιση της παιδικής φτώχειας και του κοινωνικού αποκλεισμού.

 Από τις λοιπές διατάξεις, ξεχωρίζει η αναγκαία παράταση για έξι μήνες του επικουρικού προσωπικού σε προνομιακούς φορείς, για την αντιμετώπιση των αναγκών που προέκυψαν από την πανδημία . Με δεδομένη, την ανάγκη που υπάρχει για περισσότερες θέσεις για βρέφη σε παιδικούς σταθμούς προβλέπεται, χρηματοδότηση μέσω του ταμείου ανάκαμψης προκειμένου, να δημιουργηθούν έως 50.000 νέες θέσεις για βρέφη σε όλη την επικράτεια .

Κλείνοντας, συζητάμε ένα νομοσχέδιο, με αληθινό κοινωνικό πρόσημο που δεν αρκείται σε επιδοματικές πολιτικές αλλά δημιουργεί το πλαίσιο για την πρόληψη και αντιμετώπιση της κακοποίησης των ανηλίκων και επιδιώκει ευπαθείς κοινωνικές ομάδες να λάβουν την κατάλληλη στήριξη και τα απαραίτητα εφόδια ώστε να σταθούν αυτόνομα στα πόδια τους και να απολαμβάνουν, ίσα δικαιώματα με όλες κατηγορίες των πολιτών . Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει η κυρία Φωτίου.

**ΘΕΑΝΩ ΦΩΤΙΟΥ (Εισηγήτρια της Μειοψηφίας):** Ευχαριστώ, κύριε Πρόεδρε. Κυρίες και κύριοι βουλευτές, όπως καταγγείλαμε, με πρωτοφανείς διαδικασίες και απαράδεκτες για χώρα που βρίσκεται εκτός μνημονίου, ανάλογες με αυτές που ακολούθησε η Βουλή όταν είχαμε την τρόικα και το ΔΝΤ, φέρνετε εντός 24ώρου, από τη στιγμή της κατάθεσης του στη Βουλή, στις Επιτροπές, προς ψήφιση το παρόν νομοσχέδιο που πραγματεύεται πολύ σημαντικά θέματα όντως. Τα οποία αφορούν τις ζωές ενός εκατομμυρίου περίπου αναπήρων, τετρακοσίων χιλιάδων και πάνω παιδιών, αντίστοιχα, πολύ μεγάλο νούμερο 200.000 και πάνω ηλικιωμένους και ανάπηρους διαβιούντες σε ιδρύματα ή σε δομές ανοιχτής και κλειστής προστασίας και ούτω καθεξής. Όχι μόνο παραβιάζετε τον Κανονισμό της Βουλής, που κατά την άποψή μας προφανώς και παραβιάζετε τον Κανονισμό της Βουλής, όταν λέτε ότι θα συζητηθεί η δεύτερη ανάγνωση την Τετάρτη και την Πέμπτη θα μπει στην Ολομέλεια. Είναι ευθεία παραβίαση του Κανονισμού της Βουλής, όσο ελαστικά και αν τον ερμηνεύσουμε.

 Προς τι αυτή η σπουδή, όταν τα δύο τρίτα των ρυθμίσεων του νομοσχεδίου, θα εφαρμοστούν μετά τον Ιανουάριο του 2022. Πρώτον, είναι τα χρήματα του Ταμείου Ανάκαμψης. Δεύτερον, όταν το θεωρείτε εμβληματικό. Για να πιάσετε την αντιπολίτευση στον ύπνο; Όχι, θεωρώ ότι ο πανικός σας είναι να αλλάξετε την πολιτική ατζέντα μετά τη γενικευμένη λαϊκή κατακραυγή για την αποτυχίας σας στην πανδημία και τον εμβολιασμό, για την αποτυχία σας στις πυρκαγιές, για την αποτυχία σας στον έλεγχο της ακρίβειας, γιατί σήμερα φτωχαίνετε και τα μεσαία στρώματα, όπως και τα λαϊκά, και αυτό φαίνεται και από την ΕΛΣΤΑΤ, την πρόσφατη ανάλυση που έβγαλε χτες. Να αλλάξετε, βέβαια, την ατζέντα με συμπεριφορές τρόικα εσωτερικού, υπό το βάρος της κριτικής που σας άσκησε ο Αλέξης Τσίπρας στη ΔΕΘ και των προτάσεων του.

 Πάμε, όμως, στην ουσία. Το ίδιο το νομοσχέδιο είναι ένα επικοινωνιακό σκηνικό, ένα πουκάμισο αδειανό, προσφιλή σας τακτική. Κρίσιμα θέματα θεσμοθετούνται με ασάφειες και γενικολογίες. Εδώ, έχουμε την επιτομή σ’ αυτό το νομοσχέδιο, διότι ενώ δεν υπάρχουν νομοθετικές ρυθμίσεις, παραπέμπονται σε ΚΥΑ, δηλαδή σε κοινές υπουργικές αποφάσεις. Όμως, οι ΚΥΑ είναι εφαρμοστικές συγκεκριμένων διατάξεων του νόμου, δεν είναι αυτές ο νόμος. Εδώ, γίνεται αυτό το πρωθύστερο.

 Ειδικότερα, μέρος Α’, με το ψευδεπίγραφο τίτλο «πρόληψη και αντιμετώπιση περιστατικών κακοποίησης και παραμέλησης ανηλίκων». Είναι ψευδεπίγραφος, γιατί εισάγετε λανθασμένες, πρόχειρες και αναποτελεσματικές ρυθμίσεις. Όπως είπα οι ρυθμίσεις αφορούν σε 350.000 παιδιά σε ιδρύματα, βρεφονηπιακούς, ΚΔΑΠ, κατασκηνώσεις δημόσιου και ιδιωτικού τομέα και επεκτείνετε το θεσμό του υπεύθυνου παιδικής προστασίας και κακοποίησης, όχι μόνο για τα παιδιά, αλλά και για τους ηλικιωμένους. Γι’ αυτό σας είπα πριν ότι δεν κατανοείτε το μέγεθος. Απαντήστε μου, κυρία Υπουργέ, για πόσες χιλιάδες ωφελούμενους μιλάμε, όταν λέμε αυτούς τους δύο θεσμούς, πρόληψης και του ορισμού ατόμου για ως υπεύθυνου προστασίας παιδιού, αλλά και προστασίας ηλικιωμένου αντίστοιχα. Πέστε μου, πόσους υπευθύνους φαντάζεστε ότι καλύπτετε με αυτό το νομοσχέδιο; Για να δείτε ότι δεν καταλαβαίνετε την κλίμακα και αυτές οι ρυθμίσεις είναι αναποτελεσματικές.

Συγκεκριμένα, η πρόληψη περιορίζεται στο να επεκτείνει τον έλεγχο του ποινικού μητρώου και των αξιόποινων πράξεων, πέραν των εργαζομένων με συμβάσεις αορίστου και ορισμένου χρόνου που ισχύει, γι’ αυτούς ισχύει μέχρι σήμερα, στους εργαζόμενους απασχολούμενους με μπλοκάκι, στους εργολάβους και στους εθελοντές μας. Μήπως η ρύθμιση υποκρύπτει πως θα επιτρέψετε να δανείζονται οι δομές προστασίας παιδιών και ηλικιωμένων, εργαζόμενους από εταιρείες; Ευθέως, απαντήστε.

Δεύτερον, μιλάμε για πρόχειρη και λανθασμένη και αναποτελεσματική ρύθμιση πρόληψης, διότι το λευκό ποινικό μητρώο δεν σημαίνει απουσία παραβατικής συμπεριφοράς στα άτομα που θα απασχοληθούν στις δομές. Εμείς λέμε, ότι πρέπει κάθε ένα τέτοιο άτομο, αν θέλουμε πραγματικά να είμαστε ασφαλείς, να περνάει από δομημένη συνέντευξη από ομάδα ειδικών ικανών να διακρίνουν πιθανές αποκλίσεις στη συμπεριφορά του.

Τρίτον, ο ορισμός ενός ατόμου ανά δομή, υπευθύνου προστασίας παιδιών και ηλικιωμένων για την αντιμετώπιση περιστατικών κακοποίησης και παραμέλησης, δεν λύνει το πρόβλημα αλλά αντίθετα δημιουργεί συνθήκες και σχέσεις διαφθοράς και διαπλοκής. Άτομα, που δεσμεύονται με υπαλληλική σχέση ή ιεραρχική σχέση με την διεύθυνση ή τη διοίκηση, θα υφίστανται μεγάλες πιέσεις αν πρόκειται να καταγγείλουν κακοποιητικές συμπεριφορές. Αυτό το καταλαβαίνουμε όλοι, γι’ αυτό λέμε ότι είναι πρόχειρο αυτό που φέρνετε και αναποτελεσματικό.

Εμείς λέμε ευθέως, αντιπροτείνουμε, όλες οι αναφορές των περιστατικών κακοποίησης να ανατεθούν σε εξωτερική ομάδα, η οποία μπορεί να είναι τριμελής - δηλαδή, πρέπει να έχει κοινωνικό λειτουργό, ψυχολόγο και νομικό - κάτω από την οποία θα υπάρχουν πολλά εποπτευόμενα ιδρύματα. Με αυτό τον τρόπο θα γίνει και εξοικονόμηση των ανθρώπων που εμπλέκονται σε αυτή τη διαδικασία, αλλά και ουσιαστική δουλειά πάνω σε αυτό το ρόλο.

Ο ρόλος του ΕΚΚΑ όπου τηρείται το μητρώο αναφορών κακοποίησης, θα πρέπει να είναι ουσιαστικός. Δεν είναι το ΕΚΚΑ για να βγάζει απλά στατιστικά δεδομένα. Δεν βλάπτουν, όμως το ΕΚΚΑ θα πρέπει να εμπλακεί στη διαδικασία βοήθειας του παιδιού θύμα, το οποίο έχει υποστεί κακοποίηση, γιατί αυτό το κομμάτι λείπει εντελώς. Δηλαδή, τι γίνεται με αυτό το παιδί επιτέλους; Αυτό το παιδί πρέπει να μπορεί να τύχει από κει και ύστερα σχετικής συγκεκριμένης διαδικασίας και βοήθειας από το ΕΚΚΑ. Γι’ αυτό λέμε να προσλάβει μόνιμο προσωπικό και να στελεχώσετε το ΕΚΚΑ.

Αυτοί όλοι οι υπεύθυνοι, έτσι όπως τους λέτε εσείς ή όπως τους λέμε εμείς, όπως τους λέτε εσείς κυρίως, δεν πρέπει να εκπαιδευτούν; Δεν πρέπει να έχουν πολύ αυστηρά πρωτόκολλα και τα λοιπά; Αφήνετε την υποχρεωτική εκπαίδευσή τους, στην καλή προαίρεση του επικεφαλής των ιδιωτικών και των δημόσιων δομών. Νομίζω, ότι πρέπει να κάνετε ενιαία υποχρεωτικά προγράμματα και να τους τηλεκπαιδεύσετε.

Στο δεύτερο μέρος βρίσκεται το πολυδιαφημισμένο νέο πλαίσιο προσχολικής αγωγής, το πρόγραμμα ΚΥΨΕΛΗ. Το νομοσχέδιο αφιερώνει τέσσερις παραγράφους όλες και όλες, για να θεσμοθετήσει ένα πρόγραμμα 100 σελίδων, που ανέβηκε στο paidi.gov.gr, το οποίο έλαβε πάρα πολλά αρνητικά σχόλια. Δεν γνωρίζουμε, αν αλλάξατε κάτι από αυτό το πρόγραμμα, δεν μας λέτε. Αντ’ αυτού, οι τέσσερις παράγραφοι περιγράφουν γενικούς στόχους του προγράμματος και δεν εξειδικεύονται στο νομοσχέδιο. Σκεφτείτε, ότι δεν επισυνάπτεται καν στο νομοσχέδιο, όχι το πρόγραμμα ΚΥΨΕΛΗ των 100 σελίδων, αλλά ούτε και μία συνοπτική παρουσίαση του. Γιατί αυτό;

Θεωρούμε ότι αποκρύπτετε εσκεμμένα, από τη Βουλή, το σχέδιο «Κυψέλη», διότι δεν έτυχε της αποδοχής της επιστημονικής κοινότητας, των εργαζομένων και των φορέων των δομών. Απόδειξη ότι η ΚΥΑ του άρθρου 20 δεν είναι εφαρμοστική συγκεκριμένου άρθρου του νόμου, αλλά η ίδια νομοθετεί εφ’ όλης της ύλης τι πρέπει να γίνει στο πιλοτικό πρόγραμμα, όταν θα εφαρμοστεί. Θα αρχίσει από τον Ιανουάριο του 2022 και θα κρατήσει τρία χρόνια. Και, αφού αξιολογηθεί άντε καλό 2025-2026, να εφαρμοστεί το νέο πλαίσιο προσχολικής αγωγής.

Εμείς, εδώ, σήμερα, θα καταγράψουμε τις ανεπάρκειες και τα λάθη του προγράμματος «Κυψέλη», το οποίο απορρίπτουμε. Είμαστε πολύ τεκμηριωμένοι γι’ αυτό, διότι φέρνετε προς εφαρμογή ένα σχέδιο προσχολικής αγωγής, χωρίς όραμα και φιλοσοφία για την ελληνική πραγματικότητα. Είναι ένα επιστημονικά διάτρητο συνονθύλευμα ξένων προγραμμάτων, από τη δεκαετία του ’70, σε αναπτυσσόμενες χώρες και μη. Δεν βασίζεται στην ελληνική πραγματικότητα και γνώση και εμπειρία. Πρόκειται για ένα κολάζ προγραμμάτων, με προεξάρχον το «ΡΙΤΣ ΤΣΑΜΠΕΡΛΕΝ», που σχεδιάστηκε κατ’ αρχήν για τις αναπτυσσόμενες χώρες Μπαγκλαντές, Τζαμάικα, Ινδία, Κολομβία και αλλού, ή το εθελοντικής βάσης «HOME STAR» και τα λοιπά. Θα μπορούσα να αναφέρω και άλλα.

Η ιδιωτική εταιρεία, που ανέλαβε να το διαμορφώσει, δεν χαρτογράφησε το νέο πρόγραμμα. Δεν χαρτογράφησε την ελληνική πραγματικότητα. Μάς φέρνει το κλασικό. Για πόσους μιλάμε; Τι ακριβώς λέμε; Δεν υπάρχει τέτοιο πράγμα. Οι ελληνικοί βρεφονηπιακοί σταθμοί, στο πρόγραμμα «Κυψέλη», εμφανίζονται ως πάρκινγκ παιδιών, χωρίς παιδαγωγικό πρόγραμμα, απαξιώνοντας έτσι όλο το εξειδικευμένο προσωπικό και τους εργαζόμενους. Απαξιώνονται οι Έλληνες πανεπιστημιακοί καθηγητές που διδάσκουν την προσχολική αγωγή, οι επιστημονικές εταιρείες όπως η ψυχολογική, οι δημοτικές αρχές και οι βρεφονηπιακοί σταθμοί, αλλά και οι εργαζόμενοι σε αυτούς, που δεν εκλήθησαν –βέβαια- για να συμβάλλουν στο πρόγραμμα «Κυψέλη».

Δεν είναι το πρόγραμμα ούτε νέο, δυστυχώς ούτε καινοτόμο. «Ανακαλύπτει» - εντός εισαγωγικών το «ανακαλύπτει»- το παιχνίδι ως βασικό εργαλείο προσχολικής αγωγής, κάτι που φυσικά εφαρμόζεται εδώ και χρόνια. «Ανακαλύπτει» -εντός εισαγωγικών- την αξία της μεσογειακής διατροφής και της διατροφής γενικότερα κατά της παχυσαρκίας των παιδιών. Το είπε και ο Πρωθυπουργός, στη ΔΕΘ, ότι είναι κατά της παχυσαρκίας. Όχι το πρόγραμμα «Κυψέλη», αλλά γενικώς. Θα κάνει πρόγραμμα, όταν η ίδια η Νέα Δημοκρατία τα μεσογειακά προγράμματα, τη μεσογειακή διατροφή των σχολικών γευμάτων, τα κατηγορούσε και τα λοιδορούσε ως συσσίτια.

Η πρόταση, όμως - και εδώ επιμένω - είναι επιστημονικά διάτρητη, διότι το στάδιο ανάπτυξης κάθε παιδιού είναι μοναδικό. Δεν συμπίπτει αναγκαστικά με αυτό των συνομηλίκων του. Γι’ αυτό ακριβώς χρειάζεται ευελιξία και πλαίσιο αρχών και όχι ένα οριζόντιο, υποχρεωτικό παιδαγωγικό περιεχόμενο και ωρολόγιο πρόγραμμα, το οποίο μάλιστα μπορεί να είναι βλαπτικό. Σας θυμίζω ότι είναι παιδιά 0 έως 4 χρόνων. Πόσο μάλλον που είναι παιδιά σε διαφορετικές γεωγραφικές ενότητες της χώρας. Με άλλα βιώματα στα νησιά, με άλλα βιώματα στα ορεινά, με άλλα βιώματα στις πόλεις, αλλά και πολιτισμικές ιδιαιτερότητες.

Ναι στην έγκαιρη διάγνωση και στην πρώιμη παρέμβαση. Προφανώς είμαστε υπέρ. Όχι στο ψηφιακό φακέλωμα των σταδίων ανάπτυξης του μωρού από 0 έως 4ων ετών, το οποίο προβλέπει το νέο πλαίσιο. Η ηλικία αυτή αποτελεί στάδιο ραγδαίων εξελίξεων και μεταβολών στον εγκέφαλο του παιδιού, στη συμπεριφορά του παιδιού και γενικότερα. Ένα ψηφιακό φακέλωμα θεωρούμε ότι μπορεί να ακολουθεί το παιδί, δυσμενώς, για όλη του τη ζωή. Πότε μίλησε, πότε περπάτησε. Καταλαβαίνετε πόσο σημαντικά είναι αυτά;

Εμείς ζητάμε να αξιοποιηθεί ο πλούτος και η γνώση της ελληνικής πολιτισμικής και κοινωνικής πραγματικότητας και να πάψει η μίμηση και αντιγραφή ξένων προτύπων. Έλεος, πια με αυτόν τον επαρχιωτισμό.

Να αποσυρθούν τα σχετικά άρθρα του νομοσχεδίου και να ανοίξει ένας ουσιαστικός διάλογος.

Το Μέρος 3. Διατάξεις για την προώθηση των θεσμών αναδοχής και υιοθεσίας.

 Κάθε φορά που φέρνετε κάτι να αλλάζετε στο νόμο για την αναδοχή ή υιοθεσία εγώ πραγματικά τρέμω, γιατί ξέρω ότι πάμε πίσω και παραποιούμε και τη φιλοσοφία του νόμου.

 Τι κάνετε εδώ;

 Δύο νέες ρυθμίσεις.

Ποιες είναι αυτές;

«Επιτρέπεται σε άτομα ηλικίας 75 χρόνων να γίνονται ανάδοχοι εφήβων 15 χρονών», αυτή είναι η ρύθμιση επί λέξη και δεν μιλάμε για συγγενική αναδοχή, δηλαδή, που σαφώς το ισχύον πλαίσιο το επιτρέπει και μιλώ για γιαγιάδες που αναλαμβάνουν ως ανάδοχες τα εγγόνια τους, όπως πρόσφατα είδαμε να συμβαίνει σε τραγικά γεγονότα γυναικοκτονίας. Αυτό ισχύει. Δεν μιλάμε για αυτό.

 Μιλάμε για έναν ξένο ο οποίος ξαφνικά γίνεται ανάδοχος ενός εφήβου με μεγάλα προβλήματα και μπορεί να είναι αυτός ο ξένος 75 χρόνων. Είμαστε εναντίον.

Πάμε τώρα στη δεύτερη περίπτωση.

Τι λέει η δεύτερη περίπτωση για να καταλάβει όλος ο κόσμος;

Λέει, ότι αν ένας άνδρας ή γυναίκα έχουν ένα παιδί δικό τους και μετά παντρευτούν ή κάνουν σύμφωνο συμβίωσης και το καινούργιο άτομο στην οικογένεια θέλει να υιοθετήσει ή να γίνει ανάδοχος του παιδιού που είχε προηγουμένως ο σύζυγος ή η σύζυγός του, τους εξαιρείτε αυτούς από την εκπαίδευση και από τα επιμορφωτικά ειδικά προγράμματα.

 Γιατί;

 Διαφωνούμε και για αυτό.

 Πάμε στο μέρος Δ΄ και εδώ είναι πολύ σημαντικό, κύριε Πρόεδρε, για αυτό ζήτησα την ανοχή σας. Είναι ο Προσωπικός Βοηθός για τα Άτομα με Αναπηρία.

Είμαστε υπέρ του θεσμού του Προσωπικού Βοηθού του Αναπήρου, το είπε και ο Αλέξης ο Τσίπρας επανειλημμένα, όμως οι διατάξεις αυτού του μέρους χαρακτηρίζονται από μεγάλες ελλείψεις ως προς την περιγραφή του νέου θεσμού. Δηλαδή, δεν είναι δυνατόν με ΚΥΑ να ορίζονται όλα τα στοιχεία και η δομή ενός τέτοιου σοβαρού προγράμματος (δικαιούχοι, κριτήρια, τόπος και χρόνος εφαρμογής), όπου θα στηριχθεί μετά και η καθολική εφαρμογή.

Οι ανάπηροι βρίσκονται στο απόλυτο σκοτάδι. Πώς θα εκφράσουν άποψη, όταν περιμένουν με αγωνία αυτή την ιστορία;

 Τα μόνα στοιχεία που έχουμε είναι ότι το Πρόγραμμα θα αρχίσει το 2022 μέχρι το 2024 τρία χρόνια σε δύο φάσεις και θα δαπανηθούν 42 εκατομμύρια από το Ταμείο Ανάκαμψης. Δηλαδή, με απλά λόγια 14 εκατομμύρια το χρόνο για πόσους αναπήρους από το ένα εκατομμύριο που τους αφορά;

Για 2.000 αναπήρους.

Δηλαδή, θα δίνετε μεσοσταθμικά 500 ευρώ για τον Προσωπικό Βοηθό του καθενός αναπήρου.

 Η καθολική εφαρμογή θα ξεκινήσει το 2025. Δεν αναφέρετε τι προσόντα έχουν οι Προσωπικοί βοηθοί και, κυρίως, ποιοι θα είναι.

 Εδώ εισάγεται τον πολύ επικίνδυνο τρίτο πάροχο μέσω του οποίου οι ανάπηροι θα λαμβάνουν τις υπηρεσίες του Προσωπικού Βοηθού. Δηλαδή, ξαναφέρνουμε τον νόμο Χατζηδάκη πίσω - μπρος με τις πλατφόρμες, όπου επεκτείνονται, πλέον, από τους delivery στον Προσωπικό Βοηθό του αναπήρου.

 Η εκτίμηση των αναγκών του αναπήρου για Προσωπικό Βοηθό γίνεται από Ειδικές Επιτροπές Αξιολόγησης.

 Πού θα βρίσκονται αυτές οι Επιτροπές;

 Ποιος θα τις κάνει;

 Θα είναι στον ΟΠΕΚΑ;

 Θα είναι στο Υπουργείο;

 Πού θα είναι;

 Πάλι παραπέμπετε τα πάντα σε ΚΥΑ.

 Τίποτα δεν ξέρουμε.

Κοροϊδεύετε, όμως, και τους εργαζόμενους του ΟΠΕΚΑ που τους δίνετε να διαχειριστούν το Πρόγραμμα με μειωμένο προσωπικό, εξαντλημένο και χωρίς να ενισχύεται με εξειδικευμένο μόνιμο προσωπικό.

Κοιτάξτε, η πολιτική ατζέντα δεν αλλάζει με πυροτεχνήματα και μάλιστα στην πλάτη των αναπήρων.

 Πέμπτο μέρος και τελειώνω, κύριε Πρόεδρε και σας ευχαριστώ και πάλι.

 Άλλες διατάξεις, τρία σημαντικά άρθρα και εδώ όλα για το 2022, όλα με χρήματα από το Ταμείο Ανάκαμψης.

 Πρώτον, 50.000 θέσεις νέων βρεφονηπιακών σταθμών - καλώς, πολύ καλώς - με 180 εκατομμύρια. Όμως η κοστολόγηση των θέσεων αυτών είναι υπερτιμολογημένη. Κάναμε εμείς το αντίστοιχο Πρόγραμμα με τα μισά λεφτά. Βάλαμε 10 εκατομμύρια για 15.000 θέσεις, θα τα βρει ο Υπουργός μόλις τα ψάξει.

Δεύτερον. Συντονιστής Ευρωπαϊκής Ένωσης για το παιδί στο ΕΚΑ. Το ΕΚΑ είναι αποψιλωμένο. Του αναθέτετε το Μητρώο Αναφορών Κακοποίησης και τώρα και το ρόλο του Συντονιστή. Θα πρέπει να προσλάβετε καινούργιο εξειδικευμένο επιστημονικό προσωπικό, το οποίο θα είναι σε θέσεις μόνιμης εργασίας. Αλλιώς ο νόμος, για όλα αυτά που λέμε, είναι κενός. Γι’ αυτό μιλάω για το νόμο ότι είναι κενός περιεχομένου, γι’ αυτό μιλάω για πουκάμισο αδειανό.

Δημιουργία στεγών ημιαυτόνομης διαβίωσης. Πάλι για μετά το 2022. Είμαστε υπέρ της αποϊδρυματοποίησης, αλλά έχουμε πει ξανά και ξανά, οι ανήλικοι έφηβοι των ιδρυμάτων πρέπει να ζουν προστατευμένοι εκεί και να πηγαίνουν σχολείο. Πρέπει να συνεχίσουν απρόσκοπτα την ψυχοκοινωνική τους υποστήριξη και εκπαίδευση, ώστε να προετοιμαστούν για την ενήλικη ζωή τους.

Δυστυχώς - και τελειώνω - η Έκθεση του Γενικού Λογιστηρίου του Κράτους αποκαλύπτει την υποχρηματοδότηση της παιδικής προστασίας και της αναπηρίας. Θα δαπανήσετε 188 εκατομμύρια για τα παιδιά, όλα από το Ταμείο Ανάκαμψης, από το 2022 και μετά. Όμως, τα 180 είναι για τις 50.000 θέσεις. Καλά, αλλά μόνο για αυτές; Για όλα τα άλλα, αυτό το νομοσχέδιο για τα παιδιά, αφιερώνει 8 εκατομμύρια. Και όλα αυτά σε βάθος τετραετίας. Κάτι λέει αυτό.

Σας είπαμε εκατό φορές, πάρτε τα παιδιά που αφήσατε εκτός ΚΔΑΠ και βρεφονηπιακών. Αυτό κοστίζει 70 εκατομμύρια το χρόνο. Όχι να μας φέρνετε όλη αυτή την ιστορία την τεραστίων διαστάσεων με 8 εκατομμύρια.

Δεύτερον, ο προσωπικός βοηθός για τον ανάπηρο κοστίζει 42,2 εκατομμύρια, σε βάθος τριετίας. Αυτό σημαίνει 500 ευρώ μεσοσταθμικά για τον προσωπικό βοηθό του κάθε αναπήρου για 2.000 άτομα. Άνθρακες είναι ο θησαυρός του νομοσχεδίου, του εγκληματικού νομοσχεδίου της Κυβέρνησης.

Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής) :** Κι εμείς ευχαριστούμε κυρία Φωτίου.

Σ’ αυτό το σημείο θα αναφέρω τους φορείς τους οποίους θα καλέσουμε τη Δευτέρα στην ακρόαση φορέων.

Συνήγορος του Πολίτη, UNICEF, Ινστιτούτο Υγείας του Παιδιού, Εθνικό Καποδιστριακό Πανεπιστήμιο, Ε.Σ.Α.μεΑ., Πανελλήνιος Σύλλογος Ιδιωτικών Παιδικών Σταθμών, Πανελλήνια Ομοσπονδία Ιδιωτικών Παιδικών Σταθμών, Σύλλογος Ιδιωτικών Μεγάλων και Μικρών Ιδιωτικών Σταθμών Ελλάδος, Περιφέρεια Αττικής, Πανεπιστήμιο Δυτικής Αττικής, Τμήμα Αγωγής και Φροντίδας Πρώιμης Παιδικής Ηλικίας, Πανελλήνιος Σύνδεσμος Παραπληγικών, Σύνδεσμος Κοινωνικών Λειτουργών Ελλάδος, ΚΕΔΕ, Χαμόγελο του Παιδιού και Δίκτυο για Δικαιώματα του Παιδιού.

Κύριοι συνάδελφοι, αυτοί είναι οι φορείς, τους οποίους θα καλέσουμε. Εάν κρίνετε ότι είναι συγκλονιστική η απουσία κάποιου φορέα, να τον προσθέσουμε.

Τον λόγο έχει ο Ειδικός Αγορητής του Κινήματος Αλλαγής, κ. Ανδρέας Πουλάς.

**ΑΝΔΡΕΑΣ ΠΟΥΛΑΣ (Ειδικός Αγορητής του Κινήματος Αλλαγής):** Κυρίες και κύριοι συνάδελφοι, κυρία Υπουργέ, το σχέδιο νόμου που καλούμαστε να συζητήσουμε σήμερα αφορά στην πρόληψη και αντιμετώπιση περιστατικών κακοποίησης και παραμέλησης ανηλίκων, στη θέσπιση του προγράμματος ΚΥΨΕΛΗ, που έχει σκοπό να συντονίσει και να αναβαθμίσει τις παρεχόμενες υπηρεσίες στους βρεφικούς βρεφονηπιακούς και παιδικούς σταθμούς, στη διευκόλυνση της αναδοχής και της υιοθεσίας ανηλίκων και στη θέσπιση του προσωπικού βοηθού για άτομα με αναπηρία.

Επίσης, ρυθμίζει διάφορα θέματα αρμοδιότητας του Υπουργείου Εργασίας και Κοινωνικών Υποθέσεων, όπως τη θέσπιση προγράμματος με τίτλο Ημιαυτόνομη Διαβίωση σε διαμερίσματα ατόμων 15 ετών και άνω, δυνατότητα διενέργειας εκλογών για την ανάδειξη οργάνων διοίκησης στο Σύνδεσμο Κοινωνικών Λειτουργών Ελλάδος με ηλεκτρονικά μέσα, παράταση συμβάσεων εργασίας επικουρικού προσωπικού σε προνοιακούς φορείς για την αντιμετώπιση των εκτάκτων αναγκών λόγω COVID 19.

Πρόκειται για ένα σχέδιο νόμου με κοινωνικό χαρακτήρα. Είναι αλήθεια ότι τη δεκαετία της κρίσης οι τομείς που επλήγησαν περισσότερο και στους οποίους έγιναν οι περισσότερες περικοπές πόρων ήταν εκείνοι που δημιουργούσαν δίχτυ κοινωνικής προστασίας προς τους πολίτες στον τομέα της δημόσιας υγείας και στον τομέα της κοινωνικής πρόνοιας.

Σήμερα, οι κοινωνικές δομές είναι αντικειμενικά ανεπαρκείς και αποδυναμωμένες, oι κοινωνικές υπηρεσίες των οργανισμών τοπικής αυτοδιοίκησης υποστελεχωμένες και οι κοινωνικοί φορείς, χωρίς θεσμική θωράκιση και χωρίς υποδομές, ενώ ένα σημαντικό μέρος των κρατικών αρμοδιοτήτων κοινωνικής πρόνοιας έχουν μεταφερθεί σε μη κυβερνητικές οργανώσεις, σε νομικά πρόσωπα ιδιωτικού δικαίου.

Tο Κίνημα Αλλαγής υποστηρίζει ότι η κατάσταση αυτή πρέπει να αλλάξει και ότι τα χρήματα του Ταμείου Ανάκαμψης δίνουν τη δυνατότητα να γίνει μία νέα εκκίνηση στο κοινωνικό πρόσωπο της πολιτείας.

Ειδικότερα, ως προς το περιεχόμενο του σχεδίου νόμου.

Στο Α΄ Μέρος γίνεται μια προσπάθεια να θωρακιστεί η νομοθεσία για την παιδική κακοποίηση και να συμπληρωθεί ο ν.3500/2006, σχετικά με την αντιμετώπιση περιστατικών ενδοοικογενειακής βίας, ο οποίος έχει θετικό αποτύπωμα στην κοινωνία και έχει δημιουργήσει αναχώματα στην άσκηση βίας εντός της οικογένειας.

Θεσπίζεται ο υπεύθυνος προστασίας ανηλίκων στους φορείς παιδικής προστασίας με αυστηρές προϋποθέσεις και καθήκοντα, ενώ θεσπίζεται και το Εθνικό Σύστημα Καταγραφής, παρακολούθησης αναφορών περιστατικών κακοποίησης ανηλίκων.

Στο Β΄ Μέρος θεσπίζεται το πρόγραμμα ΚΥΨΕΛΗ. Κατ’ αρχήν θα εφαρμοστεί πιλοτικά με στόχο την ανάπτυξη και ενίσχυση των δεξιοτήτων των βρεφών και νηπίων και την τακτική παρακολούθηση και αξιολόγηση της ανάπτυξης και της προόδου.

Εισάγεται ο θεσμός του Μέντορα, ως προς την επιμόρφωση και υποστήριξη του προσωπικού των βρεφικών βρεφονηπιακών και παιδικών σταθμών και συστήνεται Εθνικό Συμβούλιο Προσχολικής Αγωγής και Διαπαιδαγώγησης με συμβουλευτικές και γνωμοδοτικές αρμοδιότητες.

Το πρόγραμμα ΚΥΨΕΛΗ ευελπιστεί στη μετεξέλιξη της προσχολικής αγωγής σε ένα ενιαίο σύστημα που θα αφορά όλα τα παιδιά της προσχολικής ηλικίας, χωρίς κοινωνικούς, οικονομικούς ή άλλους περιορισμούς.

Το Κίνημα Αλλαγής θεωρεί ότι η προσχολική αγωγή είναι βασικός πυλώνας της κοινωνικοποίησης μέσα από ένα πρόγραμμα προεκπαίδευσης. Από τις διατάξεις όμως, αυτό που προκύπτει είναι ότι πρόκειται για τίτλους χωρίς περιεχόμενο, θεσμοθετείτε απλά ένα πλαίσιο χωρίς βασικές αναγκαίες λεπτομέρειες. Φανταστείτε, ότι δεν διευκρινίζεται ούτε καν πού θα εφαρμοστεί πιλοτικά. Χρειάζεται μια ολιστική εφαρμογή με συγκεκριμένο χρονοδιάγραμμα.

Στο Μέρος Γ΄ του σχεδίου νόμου ανασυγκροτείται το Εθνικό Συμβούλιο Αναδοχής και Υιοθεσίας συμπληρώνοντας τη σύνθεσή του με εκπρόσωπο της Περιφέρειας.

Θεσπίζεται η υποχρεωτική καταγραφή στα ειδικά μητρώα εγκεκριμένων αναδόχων ανηλίκων της εισαγωγής σε μονάδα παιδικής προστασίας και φροντίδας του ανηλίκου, εφόσον πριν την τοποθέτησή του σε ανάδοχη οικογένεια βρισκόταν σε μονάδα παιδικής προστασίας και είχε εμφανίσει αναπηρία ή σημαντικό πρόβλημα υγείας.

Τροποποιούνται τα ηλικιακά όρια αναδοχής και επεκτείνεται η δυνατότητα τοποθέτησης ανηλίκου σε ανάδοχο γονέα και από τον φορέα που έχει την επιμέλειά του.

 Τροποποιούνται οι προϋποθέσεις ανάθεσης της εποπτείας αναδοχής και θεσπίζονται εξαιρέσεις από την υποχρέωση παρακολούθησης προγραμμάτων επιμόρφωσης υποψήφιων αναδόχων γονέων και θετών γονέων οι υποψήφιοι που είναι σύζυγοι του γονέα υπό αναδοχή ή υιοθεσία του τέκνου.

Στο Μέρος Δ΄ θεσπίζεται ο Προσωπικός Βοηθός ατόμου με αναπηρία, ο οποίος θα εφαρμοστεί πιλοτικά σε δύο στάδια συνολικής διάρκειας τριών ετών.

Στο Ε΄ Μέρος, ενισχύεται η αποασυλοποίηση των ανηλίκων που διαβιούν σε μονάδες παιδικής προστασίας και φροντίδας, ορίζεται το Εθνικό Κέντρο Κοινωνικής Αλληλεγγύης, ως εθνικός συντονιστής της εγγύησης για τα παιδιά, με σκοπό τη παρακολούθηση της εφαρμογής της σύστασης της ευρωπαϊκής επιτροπής του 2021/1004 του Συμβουλίου της 14η Ιουνίου του 2021 και του εθνικού σχεδίου δράσης για την εφαρμογή τους.

Διευρύνονται οι Φορείς Κοινωνικής Πρόνοιας που οφείλουν να ορίσουν υπεύθυνο προστασίας, ώστε να αντιμετωπιστούν φαινόμενα κακοποίησης ενηλίκων ατόμων με ειδικές ανάγκες, ηλικιωμένων και χρονίως πασχόντων.

Τέλος, προβλέπεται η υλοποίηση του προγράμματος χρηματοδότησης από το Υπουργείο Εργασίας και Κοινωνικών Υποθέσεων, μέσω κονδυλίων του Ταμείου Ανάκαμψης, για τη δημιουργία έως 50 χιλιάδων νέων θέσεων για βρέφη, σε υφιστάμενους ή νέους σταθμούς σε όλη την επικράτεια στο άρθρο 46.

Το Κίνημα Αλλαγής θεωρεί θετική κάθε νομοθετική πρωτοβουλία που έχει θετικό κοινωνικό πρόσημο και που ενισχύει τις δομές κοινωνικής πρόνοιας, ιδίως εκείνες που αφορούν στη προστασία των παιδιών και των ευάλωτων κοινωνικών ομάδων. Είναι, όμως, αρκετά τα μέτρα που εισάγεται, είναι αρκετό να αυτοθαυμάζεστε για το αυτονόητο, το οποίο μάλιστα θεσπίζεται και με καθυστέρηση, καθώς έχουν ήδη περάσει δύο χρόνια από την ανάληψη της εξουσίας από το κόμμα σας; Η απάντηση είναι σαφώς αρνητική. Θεωρούμε, ότι κάνετε πολύ λίγα και πολύ αργά.

Στον τομέα της κοινωνικής πρόνοιας, παίρνετε μέτρα αποσπασματικά και πρόχειρα, που δεν εντάσσονται σε ένα συνολικό σχεδίασμά μακροπρόθεσμης αναβάθμισης των κοινωνικών υπηρεσιών. Ειδικότερα, η προστασία της ανηλικότητας και η καταπολέμηση των περιστατικών κακοποίησης, πρέπει να ενταχθεί σε μια συνολική πολιτική προστασίας της οικογένειας, συνδέεται δε άμεσα με την αντιμετώπιση του δημογραφικού προβλήματος. Πρόκειται για ένα ζήτημα όχι μόνο πολιτικό, αλλά και εθνικό, για το οποίο πρέπει να θεσπιστούν μακροχρόνιες πολιτικές, οι οποίες θα καθοριστούν μέσα από εθνικό διάλογο με διακομματική συνεννόηση. Παρότι η εθνική επιτροπή για το δημογραφικό που συστήθηκε με πρωτοβουλία της Προέδρου του Κινήματος Αλλαγής κατέληξε σε πολυσέλιδη μελέτη για την αντιμετώπιση του δημογραφικού, αυτή ακόμα δεν έχει αξιοποιηθεί. Περιμένουμε, λοιπόν, πρωτοβουλίες της κυβέρνησης στη κατεύθυνση αυτή.

Τα μέτρα που θεσπίζετε για την αντιμετώπιση της παιδικής κακοποίησης, θα τα επεκτείνετε και στους καταυλισμούς των Ρομά και στις κλειστές δομές των μεταναστών; Στη κατεύθυνση της προστασίας της ανηλικότητας, θα διερευνηθεί και θα ενισχυθεί ο θεσμός του εισαγγελέα ανηλίκων; Σκοπεύετε να αξιοποιήσετε την εμπειρία από το θεσμό και στη κατεύθυνση της αναδοχής και της υιοθεσίας, όπου έχουν ιδιαίτερο ενεργό ρόλο στην αξιολόγηση της καταλληλότητας του οικογενειακού περιβάλλοντος του ανηλίκου;

Οι τροποποιήσεις στον θεσμό της αναδοχής και της υιοθεσίας είναι αρκετές για τη μείωση της γραφειοκρατίας και των καθυστερήσεων στην εφαρμογή τους; Σκοπεύετε να πάρετε μέτρα για την εποπτεία των ιδρυμάτων στα οποία φιλοξενούνται παιδιά; Πώς θα ενισχύσετε την πλημμελή ή ακόμα ανύπαρκτη εποπτεία τους και την ύπαρξη πολλαπλών νομικών και διαδικαστικών κωλυμάτων, καθώς και των μεγάλων καθυστερήσεων ως προς τη διαχείριση των αιτήσεων για την αναδοχή και την υιοθεσία; Γιατί δεν συμμετέχουν στο εθνικό συμβούλιο αναδοχής ή υιοθεσίας, εκπρόσωποι της τοπικής αυτοδιοίκησης και εκπρόσωποι των ενώσεων ατόμων με αναπηρία, όπως η ΕΣΑμεΑ και ΠΟΣΓΚΑμεΑ, δηλαδή, των ενώσεων γονέων και κηδεμόνων τους, όπως έχει προτείνει το Κίνημα Αλλαγής από το 2018; Ποιοι και πόσοι θα ενταχθούν στη πιλοτική εφαρμογή του προσωπικού βοηθού για άτομα με αναπηρία; Πώς θα γίνει η επιλογή των ΑμεΑ που τελικά θα ενταχθούν; Ποιος είναι ο προϋπολογισμός του νέου θεσμού, όταν λέει το άρθρο 38 καθολική εφαρμογή; Τι σημαίνει; Θα εντάσσονται όλοι όσοι το ζητούν και έχουν ανάγκη προσωπικού βοηθού ή όχι; Και αν δεν εντάσσονται όλοι, θα εντάσσεται κάποιο ποσοστό;

Το επίδομα απολύτου αναπηρίας που σήμερα λαμβάνουν οι συνταξιούχοι λόγω αναπηρίας και συνταξιούχοι λόγω γήρατος, τυφλοί, θα συνεχίσουν να το παίρνουν ή θα αντικατασταθεί από αυτή τη νέα υπηρεσία; Πώς και με ποια κριτήρια και από ποιον θα πιστοποιούνται οι πάροχοι ή οι εταιρείες και φυσικά πρόσωπα της υπηρεσίας; Θεωρούνται αυτά λεπτομέρειες, που θα καθορίζονται με ΚΥΑ, ή ουσιαστικές προβλέψεις που έπρεπε να υπάρχουν στο νομοσχέδιο;

Προβλέπεται ότι οι ειδικές επιτροπές αξιολόγησης διεπιστημονικού χαρακτήρα θα αξιολογούν και θα επιλέγουν ποιοι θα ενταχθούν στη νέα υπηρεσία, όπως τα επιστημονικά και άλλα προσόντα των μελών των επιτροπών, η σύνθεσή τους, η επιμόρφωσή τους, η αποζημίωση τους; Δεν διευκρινίζεται στον νόμο, αλλά θα καθοριστεί με υπουργική απόφαση του άρθρου 39.

Επίσης, χρειάζεται μεγαλύτερη εξειδίκευση ανά κατηγορία αναπηρίας, ενίσχυση του προγράμματος και με τη συμβολή του «Βοήθεια στο Σπίτι», καθώς υπάρχει διαφοροποίηση αναγκών εντός και εκτός οικίας. Είναι επαρκή τα μέτρα που λαμβάνονται για την αποτροπή κακοποίησης ευάλωτων ομάδων, όπως οι ηλικιωμένοι, οι χρόνια πάσχοντες και τα ενήλικα άτομα με αναπηρία; Είναι αρκετά αυστηρό το θεσμικό πλαίσιο σε περίπτωση διαπίστωσης τέτοιων φαινομένων σε ιδιωτικές δομές; Υπάρχει η πρόβλεψη για επιβολή προστίμων και ανάκλησης της άδειας λειτουργίας τους, σε περίπτωση διαπίστωσης περιστατικών κακοποίησης; Με άλλα λόγια, το παρόν σχέδιο νόμου συνιστά μια έκθεση καλών προθέσεων, για τις οποίες δεν έχετε αποφασίσει ακόμα τον τρόπο εφαρμογής τους, υπονομεύοντας την αποτελεσματικότητά του και κυρίως τη χρησιμότητά του.

Ιδίως η πιλοτική εφαρμογή, όπου προβλέπεται, κινδυνεύει να μείνει ένας τίτλος χωρίς περιεχόμενο. Εν τέλει, παραμένει αναπάντητο ερώτημα ποιο είναι το όραμά σας για το κοινωνικό κράτος; Πώς θα στηριχθεί μακροπρόθεσμα και ουσιαστικά η ελληνική οικογένεια και οι ευάλωτες κοινωνικές ομάδες; Πώς θα εκπληρωθεί άμεσα ο στόχος «κανένα παιδί εκτός παιδικού σταθμού»; Πόσα κενά υπάρχουν αυτήν τη στιγμή; Ποιο είναι το χρονοδιάγραμμα δέσμευσης για την κάλυψη όλων; Πώς θα συντονιστούν οι δράσεις του Υπουργείου Εργασίας, του Υπουργείου Παιδείας και του Υπουργείου Υγείας ως προς την εφαρμογή πράξεων ειδικής αγωγής, που συχνά επικαλύπτονται σε ένα συνολικό και συντονισμένο προγραμματισμό;

Κυρίες και κύριοι συνάδελφοι, στο Κίνημα Αλλαγής υποστηρίζουμε ότι ο κοινωνικός χαρακτήρας του Κράτους πρέπει να ενισχυθεί, να ασκήσει τον προστατευτικό του ρόλο απέναντι στις ευάλωτες ομάδες του πληθυσμού πιο δυναμικά και πιο γενναία και να κινηθεί με πιο γρήγορο βηματισμό. Το ζητούμενο σε ένα νομοθέτημα είναι, όμως, η υλοποίηση, η εφαρμογή και η αποτελεσματικότητα. Δεν αρκεί να φτιάχνουμε θεσμούς που είναι ημιτελείς ή και ανεπαρκείς. Για αυτό και χρειάζεται να διασφαλιστεί ένα μεγάλο ποσό από το Ταμείο Ανάκαμψης για την κοινωνική πρόνοια, ώστε να υπάρξει σημαντική κοινωνική προστιθέμενη αξία. Η κοινωνική πολιτική δεν γίνεται στα σαλόνια και στη θεωρία, στα πανεπιστήμια και στις μεγάλες αίθουσες και δεν μπορεί να είναι δημιούργημα επικοινωνίας και εντυπώσεων. Ευχαριστώ πολύ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής)**: Το λόγο έχει ο κύριος Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.)**: Ευχαριστώ πολύ, κύριε Πρόεδρε. Ξεκινώντας, θέλουμε να δηλώσουμε και από αυτό το βήμα, ότι χαιρετίζουμε με περηφάνια και τη σημερινή κινητοποίηση των εργαζομένων στην «E food», οι οποίοι, βεβαίως, δεν εφησυχάζουν. Οι εργαζόμενοι αυτοί, οι «ντελιβεράδες», οι διανομείς του φαγητού, συνεχίζουν τον αγώνα τους και πολύ καλά κάνουν και τα αιτήματα ακριβώς αυτού του περήφανου και ηρωικού τους αγώνα, που συναντά μία μεγάλη κοινωνική αποδοχή, τα μεταφέρει το Κομμουνιστικό Κόμμα της Ελλάδας στη Βουλή, με την πρόταση νόμου την οποία επανακαταθέσαμε χθες και η οποία είχε αρχικά κατατεθεί το περασμένο Μάιο. Ζητάμε, λοιπόν, από την Κυβέρνηση, από το Προεδρείο της Βουλής, τη συζήτηση αυτής της πρότασης και στις επιτροπές και στην Ολομέλεια.

Βεβαίως, την ίδια στιγμή έρχονται και άλλα κόμματα και καταθέτουν τροπολογίες σχετικές με το ζήτημα, όπως ο ΣΥΡΙΖΑ. Πρόκειται για τα ίδια κόμματα που, ενώ στη χώρα μας καταθέτουν τέτοιες τροπολογίες, στην Ευρωπαϊκή Ένωση και συγκεκριμένα στο Ευρωκοινοβούλιο οι Ευρωβουλευτές του ΣΥΡΙΖΑ, μαζί με τους ευρωβουλευτές της Νέας Δημοκρατίας – για να τα λέμε όλα δηλαδή – μαζί με τους Ευρωβουλευτές του ΚΙΝΑΛ και μαζί με τους Ευρωβουλευτές της Ελληνικής Λύσης, ψηφίζουν τις κατευθύνσεις της Ευρωπαϊκής Ένωσης, που έχουν τίτλο «Δίκαιες συνθήκες εργασίας» και τα λοιπά, η γνωστή ευρωενωσιακή ορολογία. Ψηφίζουν εκεί τις κατευθύνσεις οι οποίες αποτελούν τη βάση αυτών των αντεργατικών ρυθμίσεων.

 Πότε λένε την αλήθεια; Όλοι το ξέρουμε πάντως, ψέματα στην Ευρωπαϊκή Ένωση δεν διανοούνται να πουν. Πάμε στο νομοσχέδιο. Πρόκειται για ένα νομοσχέδιο βέβαια για το οποίο η κυβέρνηση διατείνεται ότι ενισχύει την κοινωνική προστασία, με βάση τους άξονες του νομοσχεδίου-τέσσερεις είναι-υπάρχει και ένας πέμπτος ο λοιπός που λέμε, πρόληψη αντιμετώπιση περιστατικών κακοποίησης, παραμέλησης ανηλίκων, αναβάθμιση υπηρεσιών βρεφικών και παιδικών σταθμών, προώθηση αναδοχής υιοθεσίας και θέσπιση του προσωπικού βοηθού για τα άτομα με αναπηρία.

Τώρα, ξεκινώντας από σήμερα αλλά και σε όλες τις επόμενες συνεδριάσεις, θα έχουμε βέβαια την ευκαιρία αναλύοντας και εξετάζοντας το νομοσχέδιο, να δείξουμε καθαρά ως Κ.Κ.Ε ότι όλοι αυτοί οι φιλάρεσκοι ισχυρισμοί της κυβέρνησης είναι και υπερβολικοί αλλά είναι και πολύ μακριά από την αλήθεια. Τότε όμως οφείλουμε να πούμε ως Κ.Κ.Ε, καθαρά και ξάστερα τη δική μας θέση γι’ αυτά τα τόσο σοβαρά κοινωνικά ζητήματα. Ο τρόπος λοιπόν που εμείς αντιμετωπίζουμε τέτοια ζητήματα, πηγάζει και διαποτίζεται από τη συνολική μας κοινωνικοπολιτική αντίληψη που έχουμε γι’ αυτά. Από αυτήν δηλαδή τη βαθιά ταξική αλληλεγγύη, η οποία μας διαπνέει για όλες τις οικογένειες από τα φτωχά λαϊκά στρώματα που έχουν παιδιά προσχολικής ηλικίας, που έχουν ανθρώπους με αναπηρία.

Από αυτή τη βαθιά ταξική αλληλεγγύη που μας διακατέχει για τα παιδιά εκείνα που είναι χωρίς οικογένεια, για τα βασανισμένη εκείνα παιδιά που βιώνουν την κακοποίηση ή την παραμέληση. Λέμε το εξής ως Κ.Κ.Ε, για όλα αυτά τα βασικά τα κρίσιμα τα ευαίσθητα ζητήματα της κοινωνικής προστασίας, το κράτος και μόνο αυτό θα πρέπει να έχει και να αναλαμβάνει την πλήρη και αποκλειστική ευθύνη, για να καλύψει τις σύγχρονες ανάγκες όλων των οικογενειών χωρίς εξαιρέσεις στην υγεία, την πρόνοια, την παιδεία, τον αθλητισμό, τον πολιτισμό, την αναψυχή.

Το ίδιο το κράτος λοιπόν, οφείλει να αναλαμβάνει την ευθύνη για την ανατροφή του παιδιού, για τη φροντίδα του ανάπηρου μέλους μιας οικογένειας, για την προστασία του παιδιού χωρίς οικογένεια και αυτό σημαίνει πολύ απλά ότι το κράτος παρέχει δωρεάν σε όλα τα παιδιά και σε όλα τα άτομα με αναπηρία, όλες τις απαραίτητες υποδομές υγείας, πρόνοιας, παιδείας, αθλητισμού, πολιτισμού, αναψυχής, ώστε να αναπτύσσονται απρόσκοπτα και να απολαμβάνουν τις κατακτήσεις της επιστήμης και του πολιτισμού. Οι γονείς θα ρωτήσει κάποιος τι ρόλο θα έχουν; Μα τον πιο αποφασιστικό, τον πιο πολύτιμο με την αγάπη τους και με την καθημερινή τους φροντίδα, θα συμβάλλουν καθοριστικά στη συναισθηματική ανάπτυξη των παιδιών τους, χωρίς όμως αυτό το άγχος της επιβίωσης και χωρίς όλες εκείνες τις ανισοτιμίες, τους αποκλεισμούς, τις στερήσεις που προκαλούν στα παιδιά τους οι κοινωνικές οι ταξικές ανισότητες.

Δυστυχώς, όμως ζούμε στον καπιταλισμό και όλα αυτά τα βασικά αν θέλουμε να λέμε ότι υπάρχει κοινωνική προστασία από το κράτος δηλαδή και μεριμνά, όλα αυτά θεωρούνται και αντιμετωπίζονται ως υπόθεση ατομική. Έτσι, το ανάπηρο μέλος μιας οικογένειας θεωρείται βάρος αυτής της οικογένειας και κυρίως των γονιών, που σηκώνουν το δικό τους σταυρό. Το παιδί θεωρείται κτήμα απόλυτο των γονιών του και επομένως η υπόθεση της ανατροφής του θεωρείται ως αποκλειστικά ατομική υπόθεση των γονιών και της οικογένειας.

Κάθε οικογένεια λοιπόν, ανάλογα με τις οικονομικές τις δυνατότητες, την κουλτούρα της, το μορφωτικό επίπεδο των γονιών της, προσπαθεί να προσφέρει στο παιδί της αυτά που μπορεί όσα μπορεί και αυτά που θεωρεί η ίδια ότι έχει ανάγκη το παιδί. Αυτό δε ζούμε;

Που οδηγεί τώρα όλο αυτό; Σε αυτό που βλέπουμε γύρω μας όλο και πιο συχνά, χιλιάδες παιδιά να ζουν σε συνθήκες σχετικής φτώχειας - και απόλυτης, αρκετά από αυτά- δηλαδή, να μην διατρέφονται σωστά, να μην έχουν ικανοποιητική θέρμανση το χειμώνα, να μη μπορούν να κάνουν ούτε μια βδομάδα διακοπών. Δεν τα λέμε εμείς αυτά, η UNISEF το 2018 κατέγραφε, ότι αυτά τα παιδιά είναι πάνω από το 26% στη χώρα μας, δεν νομίζω ότι άλλαξαν και πάρα πολλά πράγματα από τότε.

Τι άλλο βλέπουμε; Πολλά παιδιά να στερούνται την βρεφονηπιακή φροντίδα, πολλά άτομα με αναπηρία να μένουν εκτός των Υπηρεσιών Ειδικής Αγωγής και να είναι αποκλεισμένα, ουσιαστικά, από τις απαραίτητες Υπηρεσίες θεραπείας και αποκατάστασης. Με λίγα λόγια, οι βασικές, οι συνολικότερης ανάγκες των παιδιών και των ατόμων με αναπηρία μένουν ανικανοποίητες, όταν η ανατροφή τους αποτελεί ατομική ευθύνη κυρίως των οικογενειών τους και εδώ, μέσα σε αυτά ακριβώς τα πλαίσια, είναι που εμφανίζονται και τα πιο ακραία από τα φαινόμενα και είναι σοκαριστικά. Είναι πάρα πολλά πια τα περιστατικά εκείνα τα οποία δημοσιοποιούνται και αφορούν στην κακοποίηση παιδιών από τους γονείς τους, τα περιστατικά της ακραίας παραμέλησης και εγκατάλειψης βρεφών και μικρών παιδιών, της εμπορίας βρεφών και πολλά άλλα και βέβαια όλα αυτά τα νοσηρά φαινόμενα-γιατί, νοσηρά είναι- μόνο τυχαία δεν είναι. Οξύνονται και εμφανίζονται ολοένα και πιο συχνά, κάτω από την επίδραση μιας σειράς από παράγοντες. Βλέπετε, όταν ένα σύστημα σαπίζει- και τη σήψη του καπιταλισμού τη βλέπουμε να βαθαίνει και να μην μπορεί πια να κρυφτεί με τίποτα- τότε αντίστοιχα πολλαπλασιάζονται και οι παθογένειες μέσα σε οικογένειες, εντείνεται η ενδοοικογενειακή βία, ακόμα και η αποτρόπαια σεξουαλική κακοποίηση προς τα παιδιά, εντείνεται η τοξικομανία, οι ψυχικές ασθένειες και τόσα άλλα, με αποτέλεσμα, παιδιά να κακοποιούνται, να παραμελούνται, οπότε ασφαλώς και πρέπει να απομακρύνονται από τις φυσικές τους οικογένειες.

Είναι, επίσης, πολλές και οι περιπτώσεις των παιδιών που εγκαταλείπονται από τους φυσικούς τους γονείς. Παιδιά τα οποία στην πλειοψηφία τους αντιμετωπίζουν σοβαρά προβλήματα υγείας- αναπηρίες, στερητικά σύνδρομα- και ενώ πάντα υπήρχαν τέτοια περιστατικά, το τελευταίο διάστημα με όλη αυτή την ιστορία του εγκλεισμού των παιδιών και των ατόμων με αναπηρία στο σπίτι λόγω της πανδημίας, αυτά τα φαινόμενα τα βλέπουμε να πολλαπλασιάζονται.

Όπως και να το κάνεις, όπως και να το δεις, είναι λιγάκι δύσκολο τα καίρια αυτά ζητήματα να τα λύσει ένα νομοσχέδιο, πολύ περισσότερο μάλιστα όταν και η στρατηγική της Ευρωπαϊκής Ένωσης για την κοινωνική προστασία, αλλά και τα μέτρα που παίρνουν όλες οι μέχρι τώρα κυβερνήσεις- όπως και η δική σας, η Κυβέρνηση της Νέας Δημοκρατίας - τις αιτίες που γεννούν αυτά τα φαινόμενα, αντί να αμβλύνουν, τις επιτείνουν ακόμα περισσότερο, όταν αποθεώνουν την ατομική ευθύνη και τον ατομισμό, όταν με την πολιτική τους- όταν με την πολιτική σας- επιδεινώνετε συνεχώς τη ζωή των λαϊκών οικογενειών με τη φτώχεια, την ανεργία, τις ανισότητες στην Εκπαίδευση, την έλλειψη μέτρων πρόληψης της αναπηρίας, την ιδιωτικοποίηση των Υπηρεσιών παιδικής προστασίας. Τέλος δεν έχει ο κατάλογος.

Φυσικά, εδώ θέλουμε να πούμε και από το βήμα αυτό, ότι ως Κόμμα θα ψηφίσουμε οποιαδήποτε διάταξη μπορεί, έστω και στο ελάχιστο, να δώσει έστω και μια προσωρινή λύση στα προβλήματα που αντιμετωπίζει η λαϊκή οικογένεια, όμως δεν μπορούμε να μην αναδείξουμε, ότι και με τις ρυθμίσεις που βρίσκονται σε αυτό το νομοσχέδιο, η Κυβέρνηση απλώς προσπαθεί να ρίξει λίγο, ελάχιστο «λαδάκι» στις μεγάλες πληγές που η ίδια ανοίγει με την πολιτική της στο σώμα της κοινωνίας, γι’ αυτό και φροντίζει να μην αμφισβητείται η αιτία όλων των προβλημάτων που ειπώθηκαν παραπάνω, αλλά παίρνει ως δεδομένα τα προβλήματα αυτά και προσπαθεί, όχι να τα λύσει, αλλά να τα διαχειριστεί, να μειώσει την επίδραση των συνεπειών τους, με όσο το δυνατόν λιγότερες δαπάνες για το κράτος και με όσο το δυνατόν, βεβαίως, λιγότερη κρατική ευθύνη.

Η δική μας αντίληψη, λοιπόν, βρίσκεται στον αντίποδα όλων αυτών. Διεκδικούμε με την αποκλειστική ευθύνη του κράτους να αναπτυχθούν και να λειτουργούν σε κάθε γειτονιά υψηλού επιπέδου υπηρεσίες βρεφονηπιακής αγωγής, σύμφωνα με τα πρότυπα και τις κατακτήσεις της σύγχρονης παιδαγωγικής επιστήμης, ειδικά για την παιδική κοινωνική προστασία, την αναδοχή και την υιοθεσία στο επίκεντρο πρέπει να βρίσκεται πραγματικά το τι είναι πραγματικά συμφέρον πρώτα για το παιδί, για το απροστάτευτο παιδί, για την ομαλή του ψυχοσωματική και κοινωνική ανάπτυξη. Για το κρίσιμης σημασίας ζήτημα των περιπτώσεων παιδιών που έχουν βιώσει απώλεια, κακοποίηση, εγκατάλειψη ή άλλες δυσάρεστες καταστάσεις διεκδικούμε η ευθύνη και η μέριμνα της πολιτείας να είναι ακόμη πιο ουσιαστική, αν θέλετε να είναι ακόμη πιο πρακτική, να βασίζεται στην επιστημονική, την κοινωνική στήριξη και να γίνεται και με όλες εκείνες τις αυστηρές προδιαγραφές. Ευθύνη που ξεκινάει βεβαίως με την πρόληψη του φαινομένου, τη στήριξη των οικογενειών με κάθε τρόπο, δηλαδή, με ένα πρωτοβάθμιο δημόσιο σύστημα υγείας που θα έχει την πλήρη εικόνα του πληθυσμού αναφοράς ώστε να εντοπίζονται έγκαιρα οι οικογένειες και τα παιδιά που βρίσκονται σε κίνδυνο στο επίπεδο αυτής της κοινότητας και με τον οικογενειακό προγραμματισμό, τη στήριξη των μονογονεϊκών οικογενειών, αλλά και την ενίσχυση εκείνων των οικογενειών που βρίσκονται σε κρίση ώστε να περιορίζονται οι παθογένειες, που προανέφερα. Ειδικά για τα άτομα με αναπηρία το κράτος οφείλει επιτέλους κάποια στιγμή, κάποια στιγμή, να κάνει πολιτική πρόληψης της αναπηρίας με καθιέρωση του δωρεάν, επαναλαμβάνω τη λέξη, δωρεάν προγεννητικού ελέγχου και την ανάπτυξη ενός πανελλαδικού δημόσιου δικτύου κέντρων αποκατάστασης.

Παράλογα είναι όλα αυτά;

Απολύτως λογικά και απολύτως εφικτά σήμερα για όλο το λαό.

Όσον αφορά στους βρεφονηπιακούς και παιδικούς σταθμούς, ξέρετε το ζήτημα της αγωγής των παιδιών μέχρι τα 4 τους χρόνια, το ξέρετε βέβαια, που πάνε πια στο νηπιαγωγείο μετά τα 4, όλες οι κυβερνήσεις, η Ευρωπαϊκή Ένωση, γενικά η αστική αντίληψη το αντιμετωπίζει απλώς ως ένα ζήτημα διευκόλυνσης της γυναικείας εργασίας της μητέρας, ως ένα σκέτο ζήτημα εναρμόνισης, όπως λέτε, της οικογενειακής και της επαγγελματικής ζωής. Δεν το αντιμετωπίζετε, είναι έξω από το ενδιαφέρον σας, ως ένα βασικό πρωταρχικό δικαίωμα κάθε παιδιού στην αγωγή του, τη διαπαιδαγώγηση του, την κοινωνικοποίηση του. Ακριβώς για αυτό, αυτός είναι λόγος που μέχρι τώρα δεν υπήρξε κανένα δομημένο, επιστημονικό, παιδαγωγικό πρόγραμμα που να αφορά στο τμήμα αυτό της προσχολικής αγωγής, εννοώ, πρόγραμμα σοβαρό, επιστημονικό. Με καθυστέρηση δεκαετιών, λοιπόν, και εδώ θα λέγαμε «κάλλιο αργά παρά ποτέ», κάλλιο αργά παρά ποτέ, δεν είμαστε μικρόψυχοι εμείς κύρια Υπουργέ, κατατέθηκε ένα τέτοιο πρόγραμμα «Κυψέλη» σε δημόσια διαβούλευση, «Κυψέλη» είναι το όνομα αυτού του προγράμματος, από την όποια διαβούλευση προέκυψαν σοβαρές ενστάσεις, αρκετές διαφωνίες από παιδαγωγούς, την επιστημονική κοινότητα σε σχέση με το περιεχόμενο αυτού του προγράμματος. Εντέλει, στο νομοσχέδιο φέρνετε από το πρόγραμμα «Κυψέλη», αλλά αυτό το περιγράφετε με έναν απολύτως γενικό και αόριστο τρόπο πασπαλισμένο με μπόλικες διακηρύξεις για την ανάπτυξη του παιδιού, αλλά το περιεχόμενο αυτού του προγράμματος δεν το γνωρίζουμε. Θα το ορίσετε, λέει, με Κοινή Υπουργική απόφαση. Τώρα, αν είναι αυτό που αναρτήσατε στη Διαύγεια, έχουμε σοβαρές ενστάσεις και επιφυλάξεις για την επιστημονικότητά του, για την ανταπόκριση που μπορεί να έχει στην ίδια την ελληνική πραγματικότητα και αν εντέλει υπηρετεί και τις ίδιες τις διακηρύξεις, αυτές που τόσο εύκολα λέτε για την ολόπλευρη ενίσχυση του παιδιού ή απλώς θεσπίζετε μια λειτουργία που θα έχει τους γονείς διαθέσιμους για όσο χρόνο τους χρειάζονται οι εργοδότες.

Θα έχουμε την ευκαιρία στις επόμενες συνεδριάσεις να πούμε περισσότερα επάνω σε αυτό. Μας ψυλλιάζει βέβαια και πρέπει να το πούμε, ότι την εκπόνηση αυτού του προγράμματος την ανέλαβε μια τεχνοκρατική ομάδα οικονομολόγων, ένα think tank του Συνδέσμου Ελλήνων Βιομηχανιών, μακριά τελείως από την ελληνική πραγματικότητα, όπως αποδεικνύεται, ανακάλυψαν οι άνθρωποι το παιχνίδι, δηλαδή, λες και μέχρι τώρα δεν ξέρω τι έκαναν στους παιδικούς σταθμούς τα παιδιά με τους βρεφονηπιοκόμους, ταυτισμένη αυτή η επιτροπή με τις οικονομικές προτεραιότητες, με την έκθεση Πισσαρίδη, για να συνεννοούμαστε, τις οποίες βεβαίως συγχρονίζει και με τη λειτουργία των παιδικών σταθμών, με την επέκταση του ωραρίου τους για να εξυπηρετούνται οι γονείς, με την εθελοντική εργασία φοιτητών και τόσα άλλα, θα πούμε τη Δευτέρα περισσότερα, ενώ όσα σωστά διαπιστώνονται, μείωση της αναλογίας παιδιών και νηπιαγωγών, βεβαίως, αυλές, παιχνίδι, ύπνος, επιστημονική παρέμβαση χρειάζονται λεφτά για να γίνουν, για τα οποία δεν υπάρχει τίποτε.

 Άλλωστε, η ίδια η πείρα δείχνει ότι δεν αρκεί να θεσμοθετεί κανείς ένα πρόγραμμα. Δεν φτάνει αυτό από μόνο του. Γιατί, η αναβάθμιση προϋποθέτει τη γενναία αύξηση της χρηματοδότησης για να δημιουργηθούν οι παιδικοί σταθμοί που χρειάζονται. Γιατί, είναι λίγοι αυτήν τη στιγμή οι δημόσιοι, για να μονιμοποιηθούν όλοι οι εργαζόμενοι και όλο το αναγκαίο προσωπικό τους επιστημονικό, βοηθητικό, για να υπάρχουν θέσεις για όλα τα παιδιά προσχολικής ηλικίας. Δεκάδες χιλιάδες είναι τα παιδιά που στερούνται το αγαθό της προσχολικής αγωγής στη χώρα μας σήμερα, το 2021. Και να σας δώσω ένα παράδειγμα. Η Κυβέρνηση του ΣΥΡΙΖΑ θεσμοθέτησε τις σύγχρονες εκείνες κτιριολογικές προδιαγραφές για την κατασκευή και τη λειτουργία των βρεφονηπιακών σταθμών. Καλά έκανε; Καλά έκανε. Δεν αρκεί όμως να θεσμοθετήσει αυτές τις προδιαγραφές. Θα πρέπει ταυτόχρονα να χρηματοδοτήσεις και τις δομές, έτσι ώστε να ανταποκριθούν και να βελτιωθούν αυτές οι δομές. Δεν έγινε όμως αυτό το πράγμα, με συνέπεια να έχουμε διαρκώς παρατάσεις λειτουργίας επί παρατάσεων. Με λίγα λόγια, να μην αλλάζει τίποτα επί της ουσίας.

Δεν υπάρχει, δυστυχώς, όσο και αν ψάξαμε, καμιά κυβερνητική δέσμευση ότι θα καλύψει αυτά τα βασικά και ουσιαστικά προαπαιτούμενα για να υλοποιηθεί ένα σύγχρονο πρόγραμμα που επαναλαμβάνουμε δεν γνωρίζουμε τις λεπτομέρειές του. Αυτό προκύπτει και από την ειδική Έκθεση που παρουσιάζονται τα οικονομικά αποτελέσματα.

Για το τρίτο μέρος, θα έλεγα ότι ήταν υπερβολική λιγάκι η κυρία Φωτίου και αδίκησε την Κυβέρνηση. Νομίζω ότι η Κυβέρνηση συνεχίζει τον νόμο σας, κυρία Φωτίου. Στην πλειοψηφία οι διατάξεις του τρίτου μέρους, αυτού του νομοσχεδίου που φέρνει η Κυβέρνηση Νέας Δημοκρατίας, συνιστούν νομικοτεχνικές τροποποιήσεις του δικού σας νόμου, του νόμου του ΣΥΡΙΖΑ δηλαδή, για την υιοθεσία και την αναδοχή και δεν αλλάζουν ούτε την ουσία, ούτε το περιεχόμενο, αποδεικνύοντας για μια ακόμα φορά ότι η αστική πολιτική έχει συνέχεια και βεβαίως οι αστικές κυβερνήσεις παραλαμβάνοντας η μία το νήμα από την άλλη κινούνται στην ίδια κατεύθυνση.

Έρχομαι στις αλλαγές που κάνετε εσείς κυρία Υπουργέ. Αυξάνετε συγκεκριμένα τα ηλικιακά όρια των αναδόχων γονιών. Τώρα αναδόχων γονέων, αναδόχων παππούδων και γιαγιάδων; Τέλος πάντων, ας το προσπεράσουμε αυτό. Αν θεωρείτε ότι η δεξαμενή των υποψηφίων αναδόχων γονέων είναι μικρή - που είναι μικρή - φταίνε τα ηλικιακά όρια που υπάρχουν, εμείς λέμε ότι το μικρό ενδιαφέρον των ανθρώπων να προχωρήσουν σε μια τέτοια αλτρουιστική πράξη - είναι ύψιστη αλτρουιστική πράξη αυτό - οφείλετε κατ’ αρχήν και κυρίως στην ελλιπή τους ενημέρωση και στην ανεπαρκή τους στήριξη που δέχονται οι ανάδοχοι γονείς από το κράτος. Όσο κι αν διαφημίζετε τα επιδόματα που μοιράζετε στις ανάδοχες οικογένειες, δεν μπορεί να κρυφτεί το τεράστιο κενό σε υπηρεσίες ψυχικής στήριξης, συμβουλευτικής στους αναδόχους γονείς, στη σωστή τους προετοιμασία για το τι πρόκειται να αντιμετωπίσουν, τη σωστή ενημέρωση των ανθρώπων που εμπλέκονται με τα παιδιά αυτά.

Εξαιτίας, λοιπόν, αυτών των ελλείψεων και το γνωρίζετε πάρα πολύ καλά, ακόμα και άνθρωποι που μπαίνουν σε αυτή τη διαδικασία, συχνά απογοητεύονται, δυσκολεύονται να ανταπεξέλθουν στις δυσκολίες, με αποτέλεσμα δυστυχώς να μην είναι λίγα εκείνα τα παιδιά που δίνονται σε αναδοχή και πρέπει να επιστρέψουν μετά σε δομές παιδικής προστασίας. Να ψάχνουν θέση σε νέες δομές και γενικά να ξαναζούνε την εγκατάλειψη και την ψυχολογική κακοποίηση. Αλλά αυτή τη φορά η ευθύνη βαραίνει το κράτος. Απολύτως.

Τέλος, για τα 15χρονα και για τα 16χρόνια παιδιά, που για οποιοδήποτε λόγο πρέπει να ζουν μακριά από τις οικογένειές τους, έχω μία ερώτηση στην Κυβέρνηση, στην αρμόδια Υπουργό.

 Το κράτος, τι οφείλει σε αυτά τα παιδιά; Οφείλει να τα εξασφαλίζει το πώς θα μορφωθούν ή να τα εξασφαλίζει το πώς θα προσφέρουν τζάμπα εργασία σε ξενοδόχους, σε δήμους ή σε οποιονδήποτε άλλο τελοσπάντων φιλάνθρωπο ενδιαφερθεί για να τα βοηθήσει να αποκτήσουν εργασιακή πείρα; Μήπως να τα δίναμε και κάνα μηχανάκι σ αυτές τις εταιρείες διανομής φαγητού; Κυρία Υπουργέ, η ηλικία των παιδιών λέει, ότι τα παιδιά αυτά πρέπει να πηγαίνουν στο σχολείο και πουθενά αλλού. Ευχαριστώ.

 Στο σημείο αυτό έγινε η β΄ ανάγνωση του καταλόγου των μελών της Επιτροπής.

 Παρόντες ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Βρούτσης Ιωάννης, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαραβέγιας Κωνσταντίνος, Μαρκόπουλος Δημήτριος, Μαρτίνου Γεωργία, Μπίζιου Στεργιανή (Στέλλα), Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Στεφανάδης Χριστόδουλος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Θραψανιώτης Εμμανουήλ, Κασιμάτη Ειρήνη (Νίνα), Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής):** Ευχαριστούμε τον κύριο Δελή. Μέχρι να ετοιμαστεί υγειονομικά το βήμα, να ανακοινώσω στην Επιτροπή για να καταγραφεί και στα πρακτικά, ότι ανάμεσα στους φορείς που θα προσκληθούν είναι και η Πανελλήνια Ομοσπονδία Σωματείων Γονέων και Κηδεμόνων Ατόμων με Αναπηρία.

Τον λόγο έχει η Ειδική Αγορήτρια της Ελληνικής Λύσης, η κυρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Ελληνικής Λύσης):** Ευχαριστώ, κύριε Πρόεδρε. Εισάγετε στο Ελληνικό Κοινοβούλιο το παρόν σχέδιο νομοθετήματος με συνθήκες αιφνιδιασμού. Θα πει κάποιος, «Είμαστε συνηθισμένοι σε τέτοιες βιαστικές ενέργειες, σε βιαστικές εισαγωγές προς συζήτηση σημαντικών νομοθετημάτων χωρίς να μας δίνεται το χρονικό περιθώριο να επεξεργαστούμε επαρκώς το περιεχόμενο του εισαγόμενου νομοθετήματος». Συνεπής είναι η κυβέρνηση στην τακτική της να φέρνει προς ψήφιση την τελευταία στιγμή νομοσχέδια, γεγονός που δηλώνει ασέβεια προς το σώμα. Πάρα πολλά τέτοια παραδείγματα υπάρχουν κυρία Υπουργέ, που αφορούν στα νομοθετήματα τα οποία εισαγάγατε προς ψήφιση τους τελευταίους μήνες. Προχειρότητα, βιασύνη, ασφυκτικά χρονικά περιθώρια, τα οποία μας αφαιρούν τη δυνατότητα να επεξεργαστούμε σε βάθος τις προτεινόμενες προς ψήφιση διατάξεις.

Βέβαια, δεν εκπλήσσομαι, αφού ήδη περάσατε με αυτή την γνώριμη σε εσάς τακτική νομοσχέδια καίρια για τις επόμενες γενιές όπως μεταξύ άλλων η υποτιθέμενη αναβάθμιση της παιδείας, το νέο εργασιακό, το νέο ασφαλιστικό, μόνο με την πλειοψηφία σας και χωρίς να λάβετε υπόψη την κριτική που σας ασκήθηκε από όλα τα κόμματα της αντιπολίτευσης.

Ως προς το ψήφιση νομοσχέδιο. Βλέποντας τον τίτλο και τα θέματα που δηλώνει ότι πραγματεύεται δείχνει πολλά υποσχόμενο και έντονα ανθρωπιστικό. Η πολιτεία με ανθρώπινο πρόσωπο, έχει πράγματι την υποχρέωση να λαμβάνει μέτρα για την πρόληψη περιστατικών βίας σε βάρος των παιδιών και να καταπολεμά γενικά κάθε μορφή βίας. Ζήτημα αποκρουστικό, αλλά δυστυχώς και σύνηθες. Αποτέλεσμα του πνεύματος της εποχής μας, αλλά και της ελλιπούς πνευματικής παιδείας των γονέων τους.

Η πολιτεία έχει υποχρέωση να διευκολύνει τις οικογένειες με παροχές που εξασφαλίζουν την υγιή πνευματική, ψυχική και σωματική ανάπτυξη των παιδιών τους. Να στηρίζει ζευγάρια που επιθυμούν να υιοθετήσουν παιδί. Να φροντίζει τα εγκαταλελειμμένα βρέφη και τα ορφανά. Έχει χρέος να στηρίζει και να διευκολύνει ΑΜΕΑ, ανεξαρτήτως ηλικίας και τις οικογένειες τους. Εν προκειμένω, η ενίσχυση και η αρωγή των ατόμων με αναπηρία μέσω του θεσμού του προσωπικού βοηθού, - επιτρέψτε μου στο σημείο αυτό, να επικροτήσω την εύστοχη επιλογή του όρου «προσωπικός» αντί του ψυχρού «ατομικός» - φαίνεται από πρώτη άποψη θετική, ωστόσο εγείρει και προβληματισμούς τους οποίους θα εκθέσουμε ευκαίρως.

Η κατάθεση του παρόντος, δείχνει να κινείται στη σωστή κατεύθυνση. Πλην όμως εμείς εξακολουθούμε να παραμένουν επιφυλακτικοί καθώς μας έχετε συνηθίσει στις αλληγορίες, στις παγίδες των διατάξεων που φέρνετε προς ψήφιση.

Όλα τα παραπάνω άπτονται ευαίσθητων ανθρώπινων ζητημάτων. Η διαχείριση των οποίων απαιτεί λεπτούς χειρισμούς, μεγάλη διακριτικότητα και ευαισθησία στη νομοθέτηση των οικείων διατάξεων. Από την άλλη πλευρά όμως, είναι πολύ εύκολο όλα αυτά να αποτελέσουν όχημα για την επίτευξη ιδιωτικών στόχων, είτε να προωθήσουν επιδιώξεις ομάδων που κάτω από άλλες συνθήκες αυτές οι επιδιώξεις δεν θα μπορούσαν να εκπληρωθούν. Εκ πρώτης όψεως, σε τι θα μπορούσε να αντιταχθεί κάποιος στη θέσπιση σειράς μέτρων τα οποία αποσκοπούν στην πρόληψη και αντιμετώπιση του φαινομένου της παιδικής κακοποίησης και εγκατάλειψης; Ή στη σύσταση εθνικού συστήματος καταγραφής και παρακολούθησης αναφορών περιστατικών κακοποίησης ανηλίκων του άρθρου 9 του νομοθετήματος το οποίο και θα σχολιάσουμε στις επόμενες συνεδριάσεις; Ή και στην ενίσχυση δεξιοτήτων προσωπικού απασχολούμενου, είτε με σχέση εξαρτημένης εργασίας, είτε εθελοντικά.

Το πρώτο μέρος του παρόντος ασχολείται με την καταπολέμηση της κακοποίησης και της εγκατάλειψης ανήλικων παιδιών.

Μιλώντας περί κακοποίησης, καθώς έχει λάβει συγκλονιστικές κοινωνικές διαστάσεις τελευταία, δράττομαι της ευκαιρίας να αναφερθώ στις γυναικοκτονίες που μαστίζουν την ελληνική κοινωνία. Ποια ποινή θεωρείτε ότι θα έχει παραδειγματικό χαρακτήρα, θα σωφρονίσει και θα αποτρέψει τέτοια περιστατικά; Η ισόβια κάθειρξη που, τελικά, καταλήγει σε 15ετή φυλάκιση είναι αρκετή; Τι μέτρα λαμβάνετε ώστε να αποθαρρύνονται οι γυναικοκτόνοι και, επίσης, ποια κουλτούρα προβάλλετε που να προωθεί το σεβασμό στο πρόσωπο της γυναίκας, της συζύγου, της συντρόφου, της μάνας, της αδελφής, της κόρης! Μήπως ενθαρρύνετε, εν είδει ελαφράς διασκέδασης, την κουλτούρα σύγχρονου γνωστού τηλεοπτικού ριάλιτι το οποίο υποβαθμίζει το πρόσωπο της γυναίκας και το κατατάσσει αντικείμενο ηδονής και εκλογής με φθηνά και χυδαία κριτήρια; Αυτήν την εικόνα σκοπεύετε να χτίσετε για τις γυναίκες; Αυτό το είδος υποπαιδείας ονειρεύεστε για τους πολίτες μας και για τα παιδιά μας που βιώνουν το δεύτερο έτος εγκλεισμού στα σπίτια τους και μοιραία καταφεύγουν στην παρακολούθηση τηλεοπτικών προγραμμάτων; Που είναι το ΕΣΡ σας; Με αυτού του είδους και ποιότητας υποκουλτούρα σκοπεύετε να τρέφετε τον πολίτη;

Πώς, όμως, από την άλλη πλευρά θα μπορέσουμε να παραλείψουμε την παντελή απουσία της κυβέρνησης στην ενίσχυση των ελληνικών οικογενειών, την εγκατάλειψή τους από την πολιτεία και την περιέλευσή τους σε συνθήκες απλής επιβίωσης! Πώς να σιωπήσουμε μπροστά στο γεγονός ότι η δράση της πολιτείας περιορίζεται μόνο στη συμμετοχή της στις κατά τόπους πολύχρωμες κραυγαλέες παρελάσεις διατράνωσης ατομικών επιλογών! Δηλώνουμε ότι, βεβαίως, και καταδικάζουμε απερίφραστα κάθε μορφής καταπάτησης ανθρωπίνων δικαιωμάτων και διάκριση της αξίας των προσώπων, ωστόσο δεν μπορούμε να μην στηλιτεύσουμε το γεγονός ότι η ευαισθησία της κυβέρνησής σας δεν επεκτείνεται και στην ηθική και υλική ενίσχυση των οικογενειών που ήδη υπάρχουν και σε αυτές οι οποίες θα δημιουργηθούν.

Έχετε σκεφτεί ότι σειρά επιδομάτων και διευκολύνσεων έχουν χορηγηθεί σε μετανάστες, ως επί το πλείστον παράνομους, χωρίς αυτοί να έχουν καταγραφεί επίσημα, είτε σε καταγεγραμμένους με ψευδή στοιχεία, ψευδή ονόματα, ψευδείς ηλικίες, ψευδή πιστοποιητικά οικογενειακής κατάστασης, ενώ, την ίδια στιγμή, στερείτε από τις ελληνικές οικογένειες ακόμα και τα προς το ζην!

Αλήθεια, τι σκοπεύετε να κάνετε για τις οικογένειες των Ελλήνων που τα τελευταία χρόνια κατέφυγαν στο εξωτερικό, αφού δεν δημιουργήσατε κίνητρα να τους κρατήσετε στην πατρίδα μας; Αντιθέτως, οι πολιτικές σας τους έσπρωξαν στη μετανάστευση, δημιουργώντας μ’ αυτόν τον τρόπο ένα δυσαναπλήρωτο κενό από την απουσία αυτών των παραγωγικών προσώπων που είναι γεμάτα με φρέσκες ιδέες και όνειρα, τα οποία μπορούσαν κάλλιστα να ωφελήσουν την πατρίδα μας και να αποτελέσουν πολύτιμο κεφάλαιο για την ανάπτυξή της. Αυτό το πολύτιμο κεφάλαιο εσείς το εκχωρήσατε χωρίς αντάλλαγμα σε ξένες χώρες για να εργαστούν για την ανάπτυξη εκείνων των χωρών, ενώ η πατρίδα μας το στερείται. Ποια μέτρα λαμβάνεται για τον επαναπατρισμό τους; Μήπως μέτρα όπως το πρόσφατο νομοθέτημα περί επικουρικών συντάξεων, οι εισφορές των οποίων παίζονται στο τζόγο χωρίς δυνατότητα επιλογής των ενδιαφερομένων, αλλά και χωρίς καμία ευθύνη των υπευθύνων; Ποια μέτρα σκοπεύετε να λάβετε ούτως ώστε να κάνετε ξανά θελκτική την πατρίδα μας στα παιδιά της που έφυγαν στα ξένα προς αναζήτηση εκεί καλύτερων συνθηκών; Τις δημιουργήσατε αυτές τις καλύτερες συνθήκες στην πατρίδα μας εσείς οι ίδιοι ή περιμένετε κάτι για να το κάνετε κι εάν ναι, τι; Να ριζώσουν τα παιδιά μας στη δύση και να μην μπορούν πια να επιστρέψουν στην πατρίδα, να γεννήσουν εκεί παιδιά που θα ανατραφούν με τις εκεί συνθήκες και τα οποία θα βλέπουν τις συνθήκες της πατρίδας μας και θα συγκρίνουν και θα απορρίπτουν και θα χάσουν πλήρως την ελληνικότητα τους; Ποιος ακριβώς τους σπρώχνει προς τα εκεί, δηλαδή προς την ξενιτιά και την απώλεια της ελληνικής ταυτότητας και συνείδησης εάν όχι η δική σας αδιαφορία και απάθεια;

Ποια μέτρα λαμβάνετε, επίσης, ώστε η ελληνική οικογένεια, εκτός από την υλική συμπαράσταση και τις συνθήκες ανάπτυξης και ασφάλειας, να λάβει από την πολιτεία και πνευματική καθοδήγηση με τα ιδανικά και τις αρχές που γαλουχήθηκαν οι γενεές προγόνων, ούτως ώστε να απομακρυνθούν κάπως τα φαινόμενα εγκατάλειψης και κακοποίησης ανηλίκων; Η μέριμνα για την οικογένεια ξεκινά από την παιδεία στους μελλοντικούς γονείς από την παιδική τους ηλικία.

Συνεχίζοντας επί του θέματος, μετά την πληθώρα καταγγελιών για αξιόποινες συμπεριφορές κατά της γενετήσιας ελευθερίας και οικονομικής εκμετάλλευσης σε βάρος ανηλίκων, ήταν επιβεβλημένη η λήψη μέριμνας. Βέβαια, όπως αποδεικνύεται, προς χάριν του βασιλικού, των αλλοδαπών δηλαδή, ποτίζεται και η γλάστρα, τα ελληνόπουλα, όπως φαίνεται τελικά στα σχετικά άρθρα του παρόντος πρώτου μέρους.

 Έπρεπε να έρθουν τα ασυνόδευτα ανήλικα για να δράσετε, γιατί στην ουσία γι΄αυτά τα πρόσωπα νομοθετείτε και παρεμπιπτόντως και για τα Ελληνόπουλα, αφού, ανέκαθεν συνέβαιναν περιστατικά κακοποίησης των παιδιών αλλά η πολιτεία κώφευε. Τώρα, όμως, οι προτεραιότητες είναι διαφορετικές, τα δεδομένα άλλαξαν και εξακολουθούν να αλλάζουν και εσείς, κύριοι της κυβέρνησης, του ΣΥΡΙΖΑ και του ΚΙΝΑΛ ανατρέψαμε με τα έργα σας τις ζωές των Ελλήνων.

 Προτίθεστε με το παρόν νομοθέτημα να λάβετε μέριμνα, ώστε να διερευνώνται ακόμα και υποθέσεις που έχουν παραγραφεί, αλλά που ενδεχομένως σχετίζονται με νέες καταγγελίες; Θα επιταχυνθούν οι προβλεπόμενες από τον Κώδικα Ποινικής Δικονομίας διαδικασίες όταν διαπιστώνονται τα εκ του νόμου απαιτούμενα στοιχεία τέλεσης των αδικημάτων; Τι μέτρα προστασίας θα λάβετε για τα πρόσωπα και ιδίως για τα παιδιά που προβαίνουν σε καταγγελίες;

 Επιπρόσθετα, παρατηρείται στο άρθρο 6 παράγραφοι 2 και 3 άνιση μεταχείριση μεταξύ ιδιωτικών και δημοσίων φορέων παιδικής προστασίας ως προς την ανάληψη δαπανών για την νομική υποστήριξη του αναφέροντος στο πλαίσιο ένδικης διαφοράς. Για το δημόσιο τα έξοδα βαρύνουν τον φορέα, ενώ ο φορέας ιδιωτικής προστασίας δύναται κατόπιν έγγραφης συναίνεσής του να αναλάβει τις δαπάνες. Δεν ελλοχεύει εδώ ο κίνδυνος να παραλείψει ο υπεύθυνος ανηλίκου την αξιολόγηση παραβατικής κακοποιητικής συμπεριφοράς, αφού θα τον βαρύνουν τα δικαστικά έξοδα;

 Ως προς την αναδοχή και υιοθεσία, για την αποϊδρυματοποίησης των ανηλίκων που διαβιούν σε μονάδες παιδικής προστασίας και φροντίδας, να αναφέρουμε ότι πέραν του ότι και πάλι στρέφεται το ενδιαφέρον σας στην τακτοποίηση των ασυνόδευτων κατά δήλωση ανηλίκων, καθώς σας καλύπτει οποιοδήποτε έγγραφο από το οποίο να προκύπτει στοιχείο ταυτότητας ή ηλικίας, βάσει του άρθρου 25, είναι φανερό πλέον ότι επιχειρείτε και επιπλέον διευκολύνσεις για την αναδοχή και υιοθεσία ανηλίκων υπέρ των ΛΟΑΤΚΙ. Ακόμα και μείωση διαφοράς ηλικίας μεταξύ γονέα και παιδιού από 18 σε 15 προτείνετε στις περιπτώσεις γονέων με σύμφωνο συμβίωσης.

Το άλλο παράδοξο που παρατηρούμε είναι το εύρος της διαφοράς ηλικίας μεταξύ αναδόχων γονέων και αναδοχούμενου ατόμου ως 60 έτη. Σε αυτές τις περιπτώσεις για παράδειγμα ο δεκαπεντάχρονος ανήλικος θα συμβιεί με 75χρονο ανάδοχο με πολύ υψηλό τον κίνδυνο να βρεθεί στη δυσάρεστη θέση πριν καν ενηλικιωθεί να ψάχνει για νέους αναδόχους. Τελικά δεν ψάχνετε γονείς αλλά παππού και γιαγιά να αφήσετε τα παιδιά ή καλύτερα ποιος θα προσέχει τους παππούδες.

Στο τρίτο μέρος, στο οποίο θα επανέλθουμε με λεπτομέρειες στις επόμενες συνεδριάσεις, στεκόμαστε στο εθνικό μητρώο εγκεκριμένων αναδοχών ανηλίκων και ειδικά μητρώα εγκεκριμένων αναδοχών ανηλίκων. Συμπεραίνουμε ότι το κυρίως θέμα σας είναι τα ασυνόδευτα ανήλικα και η αποκατάστασή τους χωρίς να εξετάσετε το πόσο ασυνόδευτα είναι αυτά και επίσης πόσο ανήλικα μπορεί να είναι.

Το Ευρωπαϊκό Δικαστήριο επιβάλλει ποινές στη χώρα μας και εσείς μη αντιδρώντας στις συνεχείς εισροές παράνομων εισερχομένων κατασκευάζετε νέες δομές μπολιάζοντας με αυτόν τον τρόπο την ελληνική κοινωνία. Αυτό είναι το νέο αίμα το οποίο οραματίζεστε για την ελληνική κοινωνία το αύριο, για την Ελλάδα που σβήνει, που αντικαθιστά τον πληθυσμό της; Οι Έλληνες καταφεύγουν αναγκαστικά στη μετανάστευση και στη θέση τους εισρέουν ξένοι και μάλιστα παράνομα.

 Ο κύριος Πρωθυπουργός προεκλογικά πάντα διατράνωνε ότι ποτέ δεν θα κατασκεύαζε δομές μεταναστών στα νησιά μας. Μετεκλογικά όμως η κατάσταση μεταβλήθηκε δραματικά. Έως και στην ακριτική Λήμνο μαθαίνω ψάχνουν να τους τακτοποιήσουν.

Τέλος σε σχέση με το τέταρτο τμήμα του υπό ψήφιση νομοθετήματος, τον προσωπικό βοηθό για άτομα με αναπηρία, οι διατυπώσεις είναι γεμάτες με αοριστίες, ασάφειες και παραλείψεις.

 Εν προκειμένω, είναι απαράδεκτο να μη συμπεριλαμβάνονται σ΄αυτήν την κατηγορία δικαιούχων και τα παιδιά με αυτισμό. Είναι απογοητευτικό να περιλαμβάνονται μόνο οι ηλικίες από 18 έως 65 ετών και να αποκλείονται οι άνω των 65. Εκτός εάν θεωρείτε εσφαλμένα ότι σε αυτές τις ηλικίες δεν υπάρχουν αναπηρίες και σοβαρά θέματα υγείας.

 Είναι ασαφές το πλαίσιο εφαρμογής με τον όρο «πιλοτικό», είτε «εντός επιλεγμένων γεωγραφικών περιοχών». Τα αποτελέσματα θα εξαχθούν μετά την τριετή πιλοτική εφαρμογή και τότε βλέπουμε. Δηλαδή, ενέργειες χωρίς όραμα, χωρίς μακρόπνοο σχέδιο, αντιθέτως με το πνεύμα του ξεκινάμε και βλέπουμε όπου μας βγάλει. Γιατί ας μη γελιόμαστε όλα αυτά έχουν εφαρμοστεί ήδη από πολλών ετών σε σοβαρές ευνομούμενες χώρες, με σοβαρή κοινωνική πολιτική, οι οποίες θα μπορούσαν κάλλιστα να μας δώσουν ιδέες υλοποιήσιμες και βιώσιμες, αλλά επιλέγετε την οδό του πειραματισμού περιμένοντας να ανακαλύψετε τον τροχό.

Το πρόβλημα του Προσωπικού Βοηθού, τόσο για τα ανάπηρα άτομα όσο και για τις οικογένειές τους, κρίνοντας από τα τέσσερα μόνο άρθρα που αναρτήθηκαν για δημόσια διαβούλευση, προβληματίζει ως προς την, μάλλον, επιφανειακή αντιμετώπιση του, την έλλειψη σοβαρής αντιμετώπισης και την ποιότητα διαχείρισής του. Ο Προσωπικός Βοηθός, ενώ αποτελεί μέρος της ανεξάρτητης διαβίωσης, δηλαδή, αφορά στις πολιτικές που στοχεύουν στη βελτίωση των συνθηκών ζωής, τόσο των ανάπηρων ατόμων όσο και του οικογενειακού τους περιβάλλοντος, με σκοπό την προάσπιση των ανθρωπίνων δικαιωμάτων μας και περιλαμβάνει παρέμβαση στον τομέα της επικοινωνίας, της εργασίας, της εκπαίδευσης, των μετακινήσεων και λοιπά, παρουσιάζεται ως το μάννα εξ ουρανού.

Κι όμως, απουσιάζει ο ορισμός του όρου προσωπικός βοηθός, έτσι ώστε να γίνει σαφώς κατανοητό στο τι συμπεριλαμβάνει αυτός όρος. Ακόμα και στο πιλοτικό πρόγραμμα, απουσιάζει οποιαδήποτε μορφή μελέτης, ώστε να ορίζονται οι δείκτες ποιότητας του προγράμματος, προκειμένου να αξιολογηθούν και να τεθούν οι σωστές βάσεις για τη συνέχισή του. Οι δείκτες αυτοί, σαφώς, θα πρέπει να είναι διαφορετικοί, εάν πρόκειται για την αποιδρυματοποίηση, αν πρόκειται για παιδιά ή ενήλικες, κάτι που δεν διευκρινίζεται στη διαβούλευση.

Ενδεικτικά αναφέρουμε ότι, όσον αφορά στους δείκτες ποιότητας για τα παιδιά, μπορεί να είναι δείκτες σχετικοί με την εκπαίδευση, τις οικογενειακές σχέσεις, τη σχέση μεταξύ αδελφών, συμμετοχή σε εξωσχολικές δραστηριότητες και λοιπά. Πέραν της απουσίας στήριξης και εποπτείας των προσωπικών βοηθών, απουσιάζει και η εμπλοκή των ανάπηρων ατόμων σε κάθε φάση του προγράμματος. Προτείνουμε, λοιπόν, σαν Ελληνική Λύση, να συσταθεί μια διακομματική επιτροπή και όχι μόνο η ΕΣΑΜΕΑ, από ανάπηρα πρόσωπα του κάθε κόμματος, ελπίζοντας ότι έτσι θα διασφαλιστεί και η οικονομική διαφάνεια, δεν θα εργαλειοποιηθούν πολιτικά τα ανάπηρα άτομα και θα εφαρμοστεί, επιτέλους, στην πράξη η αρχή «τίποτα για εμάς χωρίς εμάς».

Κύριοι, η πρώτη ανάγνωση του παρόντος δεν δείχνει πρόθεση για μακροπρόθεσμη ποιοτική και ουσιαστική αναβάθμιση υπηρεσιών, με γνώμονα το συμφέρον του Έλληνα πολίτη. Αντιθέτως, οι διατάξεις και οι πομπώδεις τίτλοι που χρησιμοποιούνται, προωθούν λύσεις πρόσκαιρες, προσωρινές, που στοχεύουν στον εντυπωσιασμό και την εξυπηρέτηση των επικοινωνιακών σας σκοπιμοτήτων.

Η Ελληνική Λύση επιφυλάσσεται στην κατ’ άρθρον επεξεργασία, στις επόμενες συνεδριάσεις. Σας ευχαριστώ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής):** Ευχαριστούμε πολύ την κυρία Αθανασίου. Να πω ότι θα προσθέσουμε, αν και κυρία Φωτίου για να λέμε την αλήθεια, στην αρχή της συνεδρίασης επικαλεστήκατε επανειλημμένα τον Κανονισμό, αλλά έχω την άποψη ότι θυμάστε αλλά καρτ τον Κανονισμό, διότι ήδη, ξεχειλώσαμε τους φορείς που καλέσαμε σε δεκαπέντε, αρχικά. Παρόλα αυτά, θα προσθέσουμε και τον Πανελλήνιο Σύνδεσμο Βρεφονηπιαγωγών, την Ελληνική Ψυχολογική Εταιρεία και τον Πανελλήνιο Σύνδεσμο Παραπληγικών. Επίσης, θα προστεθούν και σε συνεννόηση με τον Πρόεδρο και το Εθνικό Κέντρο Κοινωνικής Αλληλεγγύης και ο Φορέας «ΔιαΝέοσις».

Τον λόγο έχει η Ειδική Αγορήτρια του ΜέΡΑ25, η κυρία Απατζίδη.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25):** Σας ευχαριστώ κύριε Πρόεδρε, κύρια Υπουργέ, κυρίες και κύριοι συνάδελφοι. Το υπό συζήτηση νομοσχέδιο θίγει πολύ σημαντικά ζητήματα, που χρειάζονται ιδιαίτερη προσοχή, καθώς, όπως συνηθίζουμε να λέμε στο ΜέΡΑ25, μια κοινωνία κρίνεται από το πώς φαίνεται στα πιο επισφαλή και τρωτά μέλη της.

Είναι, λοιπόν, καταρχήν θετικό, ότι έχουμε επιτέλους ένα νομοσχέδιο με διατάξεις, που αφορούν στην πρόληψη και αντιμετώπιση περιστατικών κακοποίησης και παραμέλησης ανηλίκων. Και αυτό από μία κυβέρνηση, που ως τώρα έχει υπάρξει διαβόητη, κυρίως, για το τι ξεγελιέται από την υποκριτική τέχνη των κακοποιητών. Είναι, λοιπόν κατανοητό ότι η κυβέρνηση προσπαθεί, έστω και με καθυστέρηση, να ισοφαρίσει το πολύ κακό ιστορικό που έχει στα θέματα κακοποίησης ανηλίκων, λόγω παραβλέψεων και ατυχών προσπαθειών συγκάλυψης. Και το προσπαθεί με ρυθμίσεις, οι οποίες αν και θίγουν, επιτέλους, ένα σημαντικότατο ζήτημα, είναι άνευρες και δεν προσθέτουν κάτι το ουσιώδες.

Στην ουσία, το νομοσχέδιο κινείται στη γνώριμη λογική όλων των νομοθετημάτων της κυβέρνησης, να θεωρεί ότι λύνει εντός εισαγωγικών τα πραγματικά δύσκολα ζητήματα, απλώς με το να φτιάχνει μια ηλεκτρονική πλατφόρμα, ένα πληροφοριακό σύστημα ή απλώς με λογική επιτελικού συγκεντρωτισμού, να ορίζει έναν υπεύθυνο προστασίας ανηλίκων. Η κυβέρνηση θεωρεί ότι αν υπάρξει ένα εθνικό σύστημα καταγραφής και παρακολούθησης, λύνονται όλα ως διά μαγείας. Όλα τα προβλήματα, σύμφωνα με το διπλό φετιχισμό που έχει, αφενός για τις πλατφόρμες καταγραφής και αφετέρου για τη διαφήμιση της επιτελικότητας.

Φοβόμαστε όμως, ότι αυτό που χρειάζεται είναι όχι μόνο η καταγραφή αλλά και η πολιτική βούληση επίλυσης των ζητημάτων ως προς την οποία το παρελθόν της κυβέρνησης δείχνει αμέλεια, έλλειψη προθυμίας και συγκάλυψη. Υπάρχουν, λοιπόν, στο νομοσχέδιο διατάξεις που αφορούν στην προώθηση των θεσμών της αναδοχής και της υιοθεσίας, τη σύσταση Υπηρεσίας του Προσωπικού Βοηθού Ατόμων με Αναπηρία και τη δημιουργία νέων Τμημάτων Βρεφικής Φροντίδας. Τα προγράμματα αυτά φαίνονται να είναι όντως όμορφα, και απαραίτητα αλλά θα ήταν κανείς εντελώς αφελής, αν θεωρούσε πως η Μητσοτάκης Α.Ε ανακάλυψε ξαφνικά την αξία του κοινωνικού κράτους και των κοινωνικών υπηρεσιών. Με το νομοσχέδιο όμως που προωθείτε εγκαινιάζεται μια σειρά κοινωνικών προγραμμάτων κάποιων πιλοτικών και κάποιων μόνιμων.

Για την κυβέρνηση Μητσοτάκη του κοινωνικού βανδαλισμού, της φυσικής ανισότητας και τον ψυκτικών του Περιστερίου, τα προγράμματα αυτά είναι μία ακόμη καλή ευκαιρία για τη διανομή δημόσιου χρήματος με κοινωνικό αμπαλάζ. Όλο και περισσότερες δομές και υπηρεσίες του δημοσίου ή που το δημόσιο θα έπρεπε να διαχειρίζεται δίνονται σε ιδιώτες, οι οποίοι όμως, θα χρηματοδοτούνται από το δημόσιο χρήμα. Διαιωνίζονται, έτσι, ανεξέλεγκτες παροχές σε ημέτερους σύμφωνα με τις συνήθειες της κυβέρνησης. Το επικίνδυνο είναι, ότι το κόστος όλων αυτών των παροχών δεν διευκρινίζεται. Αντιθέτως, διευκρινίσεις όπως το ύψος της μισθοδοσίας που θα λαμβάνουν οι εργαζόμενοι, το συνολικό κόστος, κ.λπ., μετατίθενται σε μελλοντικές Κοινές Υπουργικές Αποφάσεις.

Η μόνη αναφορά που γίνεται, είναι μια η γενική που δηλώνει πως η χρηματοδότηση θα προέρχεται από κρατικούς πόρους και το Ταμείο Ανάκαμψης. Τώρα αν αυτά προστεθούν σε όλα όσα η κυβέρνηση έχει υποσχεθεί, πως θα καλυφθούν μέσω του Ταμείου Ανάκαμψης; Υπάρχουν δύο πιθανότητες. Το σύνολο αυτών θα το ξεπεράσει ολόκληρο, δηλαδή, από το Ταμείο Ανάκαμψης - αυτό ουσιαστικά σημαίνει πως κυβέρνηση «τάζει λαγούς με πετραχήλια»- ή θα χρηματοδοτηθούν με ότι περισσέψει από αυτά που η ολιγαρχία δεν θα καταδεχτεί να αρπάξει. Οπότε θα λειτουργεί με «ψίχουλα» καθιστώντας όλες αυτές τις υπηρεσίες εκ των προτέρων πλήρως απαξιωμένες, υπάρχουν όμως και άλλες λάθος αρχές σε αυτό το νομοσχέδιο.

Μια από αυτές διαφαίνεται χαρακτηριστικά στο άρθρο 7, και είναι η απαγόρευση πρόσληψης στο προσωπικό που εργάζεται σε φορείς παιδικής προστασίας μόνο με τελεσίδικη καταδίκη για εγκλήματα κατά της γενετήσιας ελευθερίας, οικονομικής εκμετάλλευσης της γενετήσιας ζωής και για εγκλήματα σχετικά με την οικογένεια, ενδοοικογενειακή βία, κ.λπ.. Φαίνεται πως η κυβέρνηση δεν έμαθε τίποτα από τις εύλογες και έντονες αντιδράσεις όλων των εμπλεκόμενων φορέων, όταν προώθησε αντίστοιχες προβλέψεις το νομοσχέδιο για την υποχρεωτική συνεπιμέλεια, είτε από αμέλεια είτε επί τούτου. Πάλι ή ίδια κυβέρνηση, με την ίδια νοοτροπία με νομικά κατοχυρωμένο τρόπο, θέτει η ίδια σε κίνδυνο όλους αυτούς που ισχυρίζεται πως θέλει να προστατεύσει.

Όσον αφορά στο πρόγραμμα «Κυψέλη» κατά τα άρθρα 15 και 16. Συστήνεται ως Συμβουλευτικό και Γνωμοδοτικό Όργανο, Εθνικό Συμβούλιο Προσχολικής Αγωγής και Διαπαιδαγώγησης. Κατά τα πρότυπα της κυβέρνησης το συγκεκριμένο συμβούλιο μόνο ως επιστημονικός μανδύας θα μπορεί να λειτουργήσει, γιατί στην συντριπτική του πλειοψηφία θα στελεχώνεται από διορισμένα από την κυβέρνηση στελέχη των Υπουργείων. Γιατί και με το Πρόγραμμα Ημιαυτόνομη Διαβίωση σε διαμερίσματα των ατόμων 15 ετών και άνω και το Πρόγραμμα χρηματοδότησης για τη δημιουργία Νέων Τμημάτων Βρεφικής Φροντίδας, στο Πέμπτο Μέρος, δίνετε για μια ακόμη φορά η δυνατότητα με ασάφειες στις διατάξεις και ημετέρους, να εκμεταλλευτούν προγράμματα για προσωπικό πλουτισμό.

Προβλέπει τη δημιουργία 50.000 νέων θέσεων για βρέφη. Ελπίζουμε, κατ’ αρχήν, να μην αφορά όσα βρέφη εγκρίνει ο κ. Μπογδάνος και μπορούν να συμμετέχουν και ιδιώτες σε αυτά. Όπως χαρακτηριστικά αναφέρεται οι δαπάνες χρηματοδότησης βαρύνουν τον προϋπολογισμό του Υπουργείου Εργασίας και Κοινωνικών Υποθέσεων και καλύπτονται από ενωσιακούς πόρους στο Ταμείο Ανάκαμψης και Ανθεκτικότητας.

 Αφορά σε εργασίες ανέγερσης, ανακαίνισης, επισκευής και διαμόρφωσης υφιστάμενων κτιριακών και εξωτερικών χώρων.

 Δηλαδή, η Κυβέρνηση χρηματοδοτεί ιδιωτικούς βρεφονηπιακούς σταθμούς που όπως φανταζόμαστε δεν θα παρέχουν τις υπηρεσίες τους δωρεάν.

 Αυτό που σημαίνει είναι ότι η Κυβέρνηση θα διανέμει δημόσιο χρήμα σε ημετέρους με την αφορμή των κοινωνικών προγραμμάτων, ως προς τους προσωπικούς βοηθούς για άτομα με αναπηρία.

 Καταρχήν, μας προβληματίζει η ασάφεια στο ότι οι ωφελούμενοι του πιλοτικού προγράμματος προκύπτουν κατόπιν επιλογής αντιπροσωπευτικού δείγματος μεταξύ των αιτούντων στη βάση προκαθορισμένων κριτηρίων.

 Δηλαδή, τι σημαίνει αντιπροσωπευτικό δείγμα ακριβώς; Τα κριτήρια δεν προσδιορίζονται με επάρκεια;

 Ως ΜέΡΑ25, θεωρούμε ότι ο σκοπός μας είναι όχι μόνο να γίνονται σεβαστά τα αρνητικά δικαιώματα των ΑμεΑ, δηλαδή λόγου χάριν να μην υπάρχουν διακρίσεις και ούτω καθεξής, αλλά κυρίως τα θετικά δικαιώματά τους. Δηλαδή, να υπάρξει φροντίδα να ζουν τα ΑμεΑ στην πληρέστερη δυνατή ζωή με άνθιση των δεξιοτήτων τους.

 Για αυτούς τους λόγους ως ΜέΡΑ25, δίνουμε ιδιαίτερη σημασία στην αντισταθμιστική εκπαίδευση, με στόχο την ένταξη και επανένταξη μαθητών στη διαδικασία μάθησης, τη μείωση της μαθητικής διαρροής, την επιτυχή ολοκλήρωση της υποχρεωτικής εκπαίδευσης και την αύξηση των ποσοστών πρόσβασης στη 2η βαθμίδα της δευτεροβάθμιας εκπαίδευσης.

 Προτείνουμε σχετικά τη θεσμοθέτηση μιας τάξης ένταξης, δηλαδή την ύπαρξη ενός εκπαιδευτικού ειδικής αγωγής για κάθε 60 - 100 μαθητές σε όλη τη βασική εκπαίδευση, με σκοπό την έγκαιρη και αποτελεσματική αντιμετώπιση μαθησιακών δυσκολιών εντός της σχολικής μονάδας.

 Το ίδιο ισχύει και για τα άτομα που έχουν ζητήματα δυσλεξίας και μαθησιακών δυσκολιών και δεν καταφέρνουν να ξεδιπλώσουν όλο το δυναμικό τους, ενώ τα άτομα αυτά συχνά μέσα στο σχολείο περιθωριοποιούνται καθώς δεν τους δίνεται ο κατάλληλος τρόπος να αντιληφθούν πράγματα που δυσκολεύονται να καταλάβουν ή να απομνημονεύσουν. Στόχος μας πρέπει να είναι η μεγαλύτερη δυνατή συμπερίληψη.

 Για ένα σχολείο συμπερίληψης θα πρέπει η διδασκαλία στις τάξεις να προσαρμόζεται και στον δικό τους τρόπο μάθησης και λειτουργίας. Πρέπει να προβλέψουμε ικανά σε αριθμό και πυκνότητα επιστημονικά κέντρα για δωρεάν ψυχολογική και θεραπευτική στήριξη, για παιδιά και οικογένειες, αλλά και για στήριξη και επιμόρφωση των εκπαιδευτικών.

 Το σχολείο γενικότερα χρειάζεται ειδικό παιδαγωγικό υλικό και προσαρμοσμένη διδασκαλία σε μικρές ομάδες για τα παιδιά της τάξης ένταξης, της τάξεις υποδοχής και τα παιδιά με μαθησιακές και ειδικές ανάγκες.

 Παρόμοιες λογικές θα μας βοηθήσουν να ανοίξουμε πραγματικά τα σχολεία μας στα ΑμεΑ και να φέρουμε σε επαφή όλη την εκπαιδευτική κοινότητα με την ύπαρξη και τις ανάγκες των ΑμεΑ.

 Τα ζητήματα αυτά, όμως, μπορούμε να τα συνδέσουμε και με την πρόταση νόμου που έχουμε κάνει ως ΜέΡΑ25 και που αποσκοπούμε σε ένα βασικό εισόδημα για τα ΑμεΑ, ένα βασικό εισόδημα περί τα 1.000 ευρώ, όχι τα 413 που παίρνουν τώρα, κλιμακούμενο, που θα μπορεί να εξασφαλίσει τις βασικές ανάγκες των ΑμεΑ και να τους επιστρέψει πραγματικά μια ζωή προσωπικής ανθοφορίας και πλήρους ένταξης στην κοινωνία.

 Η πολιτική του βασικού εισοδήματος, είναι μια πρωτοποριακή πολιτική που προτείνεται διεθνώς για την επίλυση προβλημάτων από το σύγχρονο καπιταλιστικό σύστημα και τις αντιφάσεις του, καθώς και λόγω της μεγέθυνσης της τεχνολογίας θα μπορούσε να υπάρχει μια πιλοτική εφαρμογή για τα ΑμεΑ η οποία θα καταδεικνύει τα ευεργετήματα από αυτό.

 Πρόκειται, βέβαια, για πολιτικές που λύνουν με ριζοσπαστικό τρόπο τα παρόμοια προβλήματα, διαφορετικής λογικής από τις άτοπες πολιτικές του παρόντος νομοσχεδίου, για το οποίο και είμαστε καταρχήν δύσπιστοι λόγω του πρότερου βίου της Κυβέρνησης.

 Σας ευχαριστώ.

 **ΑΘΑΝΑΣΙΟΣ ΛΙΟΥΠΗΣ (Προεδρεύων της Επιτροπής):** Σας ευχαριστούμε.

Τον λόγο έχει ο κ. Μαραβέγιας.

**ΚΩΣΤΑΝΤΙΝΟΣ ΜΑΡΑΒΕΓΙΑΣ**: Ευχαριστώ πολύ κ. Πρόεδρε. Κυρίες και κύριοι συνάδελφοι, κύρια Υπουργέ η πρόληψη και η αντιμετώπιση του φαινομένου της παιδικής κακοποίησης αποτελεί σίγουρα τον κύριο στόχο αυτού του νομοσχεδίου και το Υπουργείο Εργασίας και Κοινωνικών Υποθέσεων επιχειρεί να προσεγγίσει με τη δημιουργία ενός πληροφοριακού συστήματος καταγραφής τέτοιων αναφορών και με την εισαγωγή κυρώσεων σε περίπτωση παραβίασης των υποχρεώσεων των συμμετεχόντων φορέων. Γιατί όμως είναι σημαντικά τέτοια μέτρα; Γιατί σήμερα οι αποδέκτες τέτοιων καταγγελιών δεν είναι σε θέση από μόνοι τους να συσχετίζουν με παλαιότερες αναφορές και άρα να βρουν κοινούς παρονομαστές ανάμεσα σε διαφορετικά περιστατικά ή να αξιολογήσουν την αξιοπιστία των καταγγελλόμενων.

Το εθνικό σύστημα καταγραφής και παρακολούθησης αναφορών έρχεται, λοιπόν, να παίξει ακριβώς αυτό τον ρόλο, να λειτουργήσει ως ένας επίσημος συντονιστικός μηχανισμός στον οποίο θα κοινοποιούνται από τους φορείς παιδικής προστασίας όλες οι αναφορές παιδικών περιστατικών κακοποίησης ανηλίκων που θα λαμβάνουν χώρα. Και εδώ πρέπει να υπογραμμίσουμε την εισαγωγή και ενός θα έλεγα προφανούς φίλτρου στη στελέχωση των φορέων παιδικής προστασίας. Με το άρθρο 7 του νομοσχεδίου απαγορεύεται η πρόσληψη ή γενικότερα η απασχόληση σε φορείς παιδικής προστασίας προσώπων που έχουν καταδικαστεί αμετάκλητα για εγκλήματα κατά της γενετήσιας ελευθερίας, οικονομικής εκμετάλλευσης της γενετήσιας ζωής, εγκλήματα σχετικά με την οικογένεια, εμπορία ανθρώπων ή ναρκωτικών και οι ίδιες απαγορεύσεις ισχύουν και σε περίπτωση που κατά το χρόνο έναρξης της απασχόλησης εκκρεμεί ποινική δίωξη ή βρίσκεται σε ισχύ οριστική ή τελεσίδικη καταδικαστική απόφαση, η οποία μπορεί και να μην έχει καταστεί αμετάκλητη.

Θέλω, επίσης, να σταθώ και στην άλλη πλευρά της παιδικής προστασίας που είναι η αποιδρυματοποίηση. Είναι νομίζω κοινός τόπος ότι οι φορείς κλειστής παιδικής προστασίας σωστά αποτελούν μεγάλο μέρος της οργανωμένης απάντησης της πολιτείας και της κοινωνίας μας στο ζητούμενο που δεν είναι άλλο από την φροντίδα των πιο ευάλωτων ανηλίκων, όμως αυτή η προσέγγιση πρέπει οπωσδήποτε να συνοδεύεται από τη συμπληρωματική πολιτική της από ίδρυματοποίησης και εσείς κύρια Υπουργέ από την αρχή της θητείας σας έχετε δώσει στίγμα και αποτύπωμα που θα σας ακολουθεί για πολλά χρόνια πάνω σε αυτό το θέμα. Αφενός γιατί όλα τα παιδιά κάποτε ενηλικιώνεται και καλώς εχόντων των πραγμάτων επιθυμούν και αναζητούν από μόνα τους την αυτόνομη διαβίωση, αφετέρου γιατί η απάντηση της πολιτείας πρακτικά δεν μπορεί να περιορίζεται σε έναν ιδρυματισμό αορίστου χρόνου. Και εδώ ακριβώς εντάσσεται και το πρόγραμμα ημιαυτόνομης διαβίωσης που αφορά εφήβους ηλικίας 15 ετών και άνω αλλά και ενηλίκους που σήμερα ζουν μέσα σε κλειστές δομές φροντίδας. Είναι δηλαδή φιλοξενούμενοι που ναι μεν ενηλικιώθηκαν ή θα ενηλικιωθούν πολύ σύντομα μέσα σε αυτές τις δομές. Όπως όμως κάθε έφηβος που βγαίνει στην κοινωνία έτσι και αυτά τα παιδιά πρέπει να ενταχθούν ομαλά στην ενήλικη ζωή και να έχουν όλες εκείνες τις ευκαιρίες που θα επιτρέψουν μια ασφαλή και πετυχημένη μετάβαση σε μια νέα φάση της κοινωνικοποίησης τους.

Γι’ αυτόν το λόγο κατά τη γνώμη μου δεν θεωρείται δόκιμος ο όρος «επανένταξη», ο οποίος παραπέμπει σε κάποιον που απομακρύνθηκε από την κοινωνία. Και εδώ δεν έχουμε κάτι τέτοιο, έχουμε παιδιά που ζουν σε κοινότητες τις οποίες θα μπορούσαμε να τις ονομάσουμε και διευρυμένες οικογένειες. Μιλάμε δηλαδή πλέον για εφήβους ήδη ενταγμένους σε ένα σύνολο ανθρώπων που τους φροντίζουν και συμμετέχουν στο κοινωνικό γίγνεσθαι, άρα δεν απαιτείται η επανένταξη τους, αυτό που απαιτείται όμως είναι όπως σε όλους τους έφηβους να τους δώσουμε την ευκαιρία να καλλιεργήσουν την αυτοπεποίθηση και την αυτοεκτίμηση τους, την ικανότητά τους για αυτόνομη διαβίωση και επίλυση των προβλημάτων της καθημερινότητας. Να στηρίξουμε τις σπουδές τους και να εξασφαλίσουμε την επαγγελματική κατάρτιση όσων εφήβων θέλουν να δουλέψουν.

Το πρόγραμμα ημιαυτόνομης διαβίωσης έχει αυτόν ακριβώς τον σκοπό. Η πολιτεία αναλαμβάνει και τη μεταστέγαση των παιδιών αυτών σε μικρά διαμερίσματα κατάλληλα εξοπλισμένα και παράλληλα όμως εξακολουθεί να παρέχει υπηρεσίες ψυχοκοινωνικής στήριξης και συνδέει κάθε νέα δομή με συμπληρωματικές κοινωνικές παροχές. Το πιο σημαντικό, όμως, βήμα της αποιδρυματοποίησης είναι η πρόβλεψη για παροχή στήριξης στην μελλοντική εργασιακή εξέλιξη των εφήβων που θα περιλαμβάνει ανάπτυξη δεξιοτήτων, εργασιακή συμβουλευτική και διασύνδεση με την αγορά εργασίας.

Εδώ θα ήθελα να υπογραμμίσω, ότι περιμένουμε από την αντιπολίτευση ξεκάθαρες απαντήσεις για τα μέτρα που φέρνει το Υπουργείο Εργασίας υπέρ της εργασίας αυτών των νέων ανθρώπων. Να καταλάβουμε τελικά αν όντως θέλει η αντιπολίτευση να υπάρχει κρατική αρωγή στους έφηβους που ζουν σήμερα σε δομές αλλά και έξω από αυτές . Γιατί την τελευταία φορά που προσπάθησε η κυρία Μιχαηλίδου έπεσε θύμα ακραίας προπαγάνδας. Μιλώ για το μνημόνιο συνεργασίας με το ξενοδοχειακό επιμελητήριο και την διαστροφή της πραγματικότητας που ακολούθησε με το προπαγανδιστικό κόλπο της απαξίωσης. Ακούσαμε, λοιπόν ξαφνικά ότι το Υπουργείο Εργασίας δεν προωθούσε την προκήρυξη προγραμμάτων του ΟΑΕΔ για εφήβους άνω των 16 ετών που επιτρέπεται να εργάζονται φυσικά και σήμερα, νόμιμα ισχύει το ίδιο επί ημερών της προηγούμενης κυβέρνησης. Λοιπόν, προγράμματα του ΟΑΕΔ για εφήβους άνω των 16 ετών και άτομα με αναπηρία αλλά ότι δήθεν συμφώνησε στην παιδική εργασία στη λάντζα και στα υπόγεια των ξενοδοχείων . Αυτά ακούσαμε. Τα άκουσα κι εγώ προσωπικά και δέχτηκα πόλεμο γιατί σας υπερασπίστηκα κυρία Υπουργέ .

Κλείνοντας, θέλω να πω και λίγα λόγια για δύο ακόμα καίριες παρεμβάσεις στο χώρο της πρόνοιας. Διεύρυνση των ορίων ηλικίας για τους αναδόχους γονείς και την επιτρεπόμενη ηλικιακή διαφορά από τα παιδιά και είναι σημαντικό να αυξηθούν τα όρια γιατί προς τα εκεί οδηγείται η κοινωνία . Άλλοτε φτιάχνονταν οικογένειες σε μικρότερη ηλικία των γονέων έτσι κι αλλιώς για όλους τους συμπολίτες για όλους τους τους ανθρώπους. Τώρα, έχουν όλα μετακινηθεί προς τα πίσω λόγω της οικονομικής κρίσης και λόγω και άλλων προβλημάτων κ. Δελή.

Ουσιαστική, λοιπόν διευκόλυνση της διαδικασίας αναδοχής, που θα επιτρέψει σε περισσότερα παιδιά να βρουν οικογένειες, να βγουν παιδιά από τα ιδρύματα και να δώσουν οι ανάδοχοι γονείς, όλη την αγάπη και τη φροντίδα που μπορούν να προσφέρουν. Ένα ακόμη μέτρο ουσιαστικής κοινωνικής φροντίδας είναι και η θεσμοθέτηση του προσωπικού βοηθού για τα άτομα με αναπηρία .

 Ο θεσμός αυτός αποσκοπεί στην ενίσχυση της ανεξάρτητης διαβίωσης των ατόμων με αναπηρία και τελικά μακροπρόθεσμα στην αποιδρυματοποίησή τους. Παράλληλα είναι ένα μέτρο που διευκολύνει και τις ίδιες τις οικογένειες των ατόμων με αναπηρία να ανταποκριθούν καλύτερα στις υποχρεώσεις . Είναι πολύ σημαντικό, το γεγονός ότι τα άτομα με αναπηρία που θα συμμετέχουν στην πιλοτική φάση του προγράμματος ανεξάρτητα από το είδος της αναπηρίας τους θα έχουν πρόσβαση σε όλες τις υπηρεσίες του προσωπικού βοηθού χωρίς να στερούνται καμία άλλη παροχή ή υπηρεσία που ήδη λαμβάνουν. Πρόκειται, λοιπόν, για σημαντικές παρεμβάσεις της κυβέρνησης, που έχουν να κάνουν με το σύστημα κοινωνικής προστασίας και σίγουρα όσοι συμπολίτες, έχουν την εμπειρία να έχουν κοντά τους ένα άτομο με αναπηρία ξέρουν ότι είναι πολύ ζωτικής σημασίας να πάρουν ανάσα τα συγγενικά πρόσωπα αυτών των ανθρώπων. Γι αυτό και εμείς προφανώς στηρίζουμε μαζί με όλη την κοινωνία, με αυτά τα μέτρα που φέρνει το συζητούμενο νομοσχέδιο του Υπουργείου Εργασίας και Κοινωνικών Υποθέσεων . Σας ευχαριστώ .

 **ΑΘΑΝΑΣΙΟΣ ΛΙΟΥΠΗΣ (Προεδρεύων της Επιτροπής):** Ευχαριστούμε. Τον λόγο έχει η κυρία Ασημακοπούλου.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ:** Κύριε Πρόεδρε, κυρία Υπουργέ, κυρίες και κύριοι συνάδελφοι, συζητούμε σήμερα κατ’ αρχάς για την πρόληψη και την αντιμετώπιση περιστατικών κακοποίησης και παραμέλησης ανηλίκων που αποτελούν πολύ σημαντικά προβλήματα της εποχής μας και πλήττουν τα παιδιά όλων των κοινωνιών και της χώρας μας δυστυχώς. Σύμφωνα με τον παγκόσμιο Οργανισμό Υγείας η κακοποίηση των παιδιών ορίζεται ως κάθε μορφή σωματικής και συναισθηματικής κακομεταχείρισης σεξουαλικής κακοποίησης, παραμέλησης και εκμετάλλευσης που έχει ως αποτέλεσμα πραγματικά η δυνητική βλάβη στην υγεία την ανάπτυξη ή την αξιοπρέπεια του παιδιού. Η παιδική κακοποίηση εκτός των σωματικών βλαβών προκαλεί τραυματικό στρες στα θύματα με αποτέλεσμα την αύξηση πιθανοτήτων εμφάνισης αναπτυξιακών προβλημάτων κατά την παιδική ηλικία την εφηβεία και την ενηλικίωση και πολλά ακόμη προβλήματα.

Το πρόσφατο περιστατικό, με το δίχρονο κοριτσάκι που ξεχάστηκε από τους υπεύθυνους μέσα στο σχολικό για ώρες, μας συγκλόνισε όλους. Και πόσα ακόμα συμβαίνουν καθημερινά και πολύ συχνά δεν καταγγέλλονται. Αξίζει να τονισθεί, μία εξαιρετική θλιβερή διαπίστωση από το «Χαμόγελο του Παιδιού» ως προς τα πανελλαδικά στατιστικά στοιχεία του 2020, για τις αναφορές κακοποίησης παιδιών, την οποία και θα καταθέσω στα πρακτικά. Διαπιστώθηκε, λοιπόν, ότι ο συνολικός αριθμός των αναφορών, ανήλθε στις 1.123 και ο συνολικός αριθμός των παιδιών στα οποία αφορούσαν οι αναφορές ήταν 2.009, ενώ οι περισσότερες αναφορές, 786 στον αριθμό, αφορούσαν στις ηλικιακές ομάδες 0 έως 6 ετών.

Βέβαια, η κακοποίηση των παιδιών επηρεάζει την ποιότητα ζωής και την οικονομική ευημερία μιας κοινότητας και ευρύτερα της κοινωνίας. Φυσικά, οι συνέπειες της κακοποίησης μπορεί να είναι ήπιες ή σοβαρές, ενδέχεται να εξαφανίζονται μετά από μία σύντομη περίοδο ή να διαρκούν μια ζωή και επηρεάζουν το παιδί σωματικά, ψυχολογικά, συμπεριφορικά ή σε συνδυασμό και των τριών αυτών διαστάσεων. Γι’ αυτό, η πρόληψη, παίζει πολύ σημαντικό ρόλο στην πλήρη καταστολή της. Ωστόσο, η όσο το δυνατόν έγκυρη αναγνώριση και αντιμετώπιση είναι σημαντική, για να ελαχιστοποιήσει τόσο τις άμεσες όσο και τις έμμεσες μακροπρόθεσμες συνέπειες στο παιδί.

Σύμφωνα με περσινή έρευνα, η κακοποίηση αποτελεί αρκετά μεγάλο ή πολύ μεγάλο πρόβλημα της ελληνικής κοινωνίας. Επτά στους δέκα Έλληνες δηλώνουν ότι έχουν αντιληφθεί κάποιο περιστατικό κακοποίησης, κυρίως λεκτικής βίας, με τους νεότερους σε ηλικία ανθρώπους 18 έως 34 ετών και τους γονείς παιδιών μικρών σε ηλικία, να δηλώνουν ότι η έκταση του φαινομένου της βίας στα παιδιά έχει πάρει σοβαρές διαστάσεις. Πάνω από 50%, θα καταθέσω τη σχετική έρευνα στα πρακτικά.

 Έχουμε συστάσεις, στο παρόν νομοσχέδιο, οι οποίες καλό θα ήταν να μην μείνουν στα χαρτιά και να υλοποιήσουν αποτελεσματικά το έργο το οποίο θα αναλάβουν. Συνιστάται εθνικό σύστημα καταγραφής και παρακολούθησης αναφορών περιστατικών κακοποίησης ανηλίκων ως συντονιστικός μηχανισμός, στον οποίο γίνεται καταγραφή όλων των γνωστοποιήσεων περιστατικών κακοποίησης ανηλίκων που υποβάλλονται από τους φορείς παιδικής προστασίας. Συστήνεται, επίσης, στο πλαίσιο του προγράμματος «Κυψέλη», το Εθνικό Συμβούλιο Προσχολικής Αγωγής και Διαπαιδαγώγησης.

Αλγεινή εντύπωση προκαλεί το γεγονός ότι μεταξύ των όσων θα το στελεχώσουν εντάσσονται και τρεις επιστήμονες εγνωσμένου κύρους με εμπειρίες σε θέματα λειτουργίας των βρεφικών, βρεφονηπιακών και παιδικών σταθμών και σε θέματα παιδικής ανάπτυξης, οι οποίοι θα επιλέγονται από τον Υπουργό Εργασίας και Κοινωνικών Υποθέσεων. Ούτε μας λέτε ποια θα πρέπει να είναι τα τυπικά προσόντα τους ούτε φυσικά επιλέγετε κάποιον διαφανή τρόπο πρόσληψής τους. Πώς αλλιώς άλλωστε. Φυσικά, για ακόμη μία φορά, βλέπουμε υπερεξουσίες, όπως οι ανωτέρω ή όπως το γεγονός ότι με απόφαση του Υπουργού Εργασίας και Κοινωνικών Υποθέσεων θα καθορίζονται η λειτουργία και η εποπτεία του Εθνικού Συστήματος Καταγραφής και παρακολούθησης.

Βλέπουμε, ότι προχωράτε στη θέσπιση της υπηρεσίας προσωπικός βοηθός για άτομα με αναπηρία, που προβλέπεται στο άρθρο 19 της σύμβασης των Ηνωμένων Εθνών για τα δικαιώματα των ατόμων με αναπηρία, που κυρώθηκε με το πρώτο άρθρο του ν. 4074 του 2012. Οι Έλληνες πολίτες, με αναπηρίες και ειδικές ικανότητες, τόσα χρόνια είναι παραγκωνισμένοι από τις κυβερνήσεις με πενιχρά επιδόματα και βρίσκονται συνεχώς στο περιθώριο του κοινωνικού βίου, χωρίς καμία εκδήλωση ευαισθησίας και σεβασμού απέναντι τους. Το ελληνικό κράτος ανέκαθεν ήταν ανάλγητο και αδιάφορο απέναντι στις ανάγκες των ατόμων με αναπηρία, αντιμετωπίζοντας τους ως πολίτες δεύτερης ευκαιρίας. Οι περισσότερες πενιχρές ρυθμίσεις για εκείνους προωθήθηκαν ύστερα από την προσπάθεια των κυβερνήσεων να συμβαδίσουν με την πολιτική της Ε.Ε..

Εμείς, στην Ελληνική Λύση, πιστεύουμε ακράδαντα ότι υπάρχει πραγματική ανάγκη για πρόληψη και αντιμετώπιση της κακοποίησης των παιδιών με ουσιαστικές παρεμβάσεις και πραγματικά και άμεσα αποτελέσματα, αλλά ταυτόχρονα είμαστε εδώ για να υπερασπιστούμε τα δικαιώματα των Ελλήνων πολιτών με αναπηρίες και ειδικές ικανότητες. Σας ευχαριστώ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής)**: Τον λόγο έχει ο κ. Τζηκαλάγιας.

**ΖΗΣΗΣ ΤΖΗΚΑΛΑΓΙΑΣ**: Κυρίες και κύριοι συνάδελφοι, σήμερα η κυβέρνηση και το Υπουργείο Εργασίας με την αρμόδια Υφυπουργό, κυρία Δόμνα Μιχαηλίδου, φέρνει προς συζήτηση και μετά ψήφιση, ένα πολύ σημαντικό νομοσχέδιο. Είναι ένα νομοσχέδιο με το οποίο δείχνει η κυβέρνηση, αυτό που απαιτεί η κοινωνία. Το ανθρώπινο πρόσωπο, το πρόσωπο της παρηγοριάς και της αντιμετώπισης κάθε ανθρώπου γενικά, που έχει ανάγκη.

Τους τελευταίους μήνες γίναμε μάρτυρες πολλών επεισοδίων που έτυχαν της δημοσιότητας σε όλη την Ελλάδα, για κακοποιήσεις, για βία, ακόμη και θανάτους σε ενήλικες. Πόσο μάλλον, όταν αυτά τα φαινόμενα της κακοποίησης, της βίας είτε της λεκτικής είτε και της ψυχολογικής είτε της σωματικής και σεξουαλικής, αφορούν ανήλικα παιδιά. Εκεί, η ευαισθησία όλων και μετα την ευαισθησία, η ευαισθητοποίηση στη λήψη μέτρων, πρέπει να είναι καθημερινή φροντίδα.

Χαίρομαι γιατί άκουσα με προσοχή τα περισσότερα σημεία των τοποθετήσεων των εισηγητών των κομμάτων και διαπιστώνω, ότι στην πραγματικότητα όλοι συμφωνούμε και δεν θα μπορούσαμε να κάνουμε διαφορετικά. Οι όποιες ενστάσεις της αντιπολίτευσης και ιδιαίτερα της αξιωματικής, θεωρώ ότι είναι περισσότερο διαδικαστικές. Δηλαδή, όσον αφορά στο χρόνο και στην ταχύτητα, με την οποία προχώρησε η κυβέρνησή στο να φέρει το νομοσχέδιο μετά τη διαβούλευση, στη Βουλή. Νομίζω, ότι δεν μπορούμε να περιμένουμε. Ήδη, έχουμε αργήσει και καλά κάνουμε και επιταχύνουμε ρυθμούς, γιατί τα περιστατικά είναι πολλά και πρέπει να βάλουμε σήμερα τα θεμέλια - γιατί αυτό κάνουμε - να κάνουμε κάποια βήματα μπροστά σ αυτό το μεγάλο κοινωνικό ζήτημα.

Με το πρόγραμμα ΚΥΨΕΛΗ πραγματικά θα αναβαθμίσουμε την ποιότητα παροχής υπηρεσιών στους βρεφονηπιακούς, τους βρεφικούς και τους παιδικούς σταθμούς. Φέρνουμε ρυθμίσεις σε συνέχεια άλλων, που έγιναν και παλαιότερα και από τη δικιά μας κυβέρνηση σε άλλα νομοθετήματα, για την αναδοχή και την υιοθεσία. Ένα σχόλιο θέλω να κάνω, όσον αφορά τις επικρίσεις για την ηλικία των αναδόχων ή των υιοθετούντων. Νομίζω, αυτό είναι κοινωνική συνέπεια, από τη στιγμή που βλέπουμε ότι τα τελευταία χρόνια ο μέσος όρος γάμου με οποιοδήποτε τρόπο, είτε θρησκευτικού είτε πολιτικού είτε με σύμφωνο συμβίωσης, άρα και η τεκνοποίηση ανέβηκε σημαντικά κατά μέσο όρο, κάτι που έχουμε συζητήσει πολλές φορές και έχει πάρα πολλές επιπτώσεις στην κοινωνία. Λογικό νομίζω είναι, να ανέβει ο μέσος όρος της ηλικίας των αναδόχων και των υιοθετούντων. Φυσικά, εννοείται ότι θα εξετάζονται ενδελεχέστατα όλες οι λεπτομέρειες, σχετικά με αυτούς που θα έχουν αυτό το προνόμιο, αυτό το θείο δώρο, που γίνεται με μέριμνα της πολιτείας, να υιοθετήσουν ένα παιδί.

Τέλος, όσον αφορά στην θέσπιση του θεσμού του Προσωπικού Βοηθού, για τα άτομα με αναπηρίες, ήταν ένα πράγμα που έπρεπε να γίνει εδώ και χρόνια. Ξέρουμε, ότι πολλές χιλιάδες οικογένειες ζουν έναν Γολγοθά, γιατί τυχαίνει να έχουν στο σπίτι τους, ένα άτομο που σε κάποια στιγμή της ζωής του είτε εκ γενετής είτε αργότερα, παρουσίασε μια αναπηρία είτε σωματική και ψυχική. Ξέρουμε, ότι όση η αγάπη και να υπάρχει, όση μέριμνα, αν υπάρχουν ή όχι οικονομικές δυνατότητες, είναι δυσβάσταχτο, να μπορεί κανείς να σηκώσει το βάρος σε 24 ώρες 365 μέρες το χρόνο. Έτσι, θα εφαρμόσουμε αυτόν τον προσωπικό βοηθό, από 1/1/2022 πιλοτικά, για 2.000 ανθρώπους τα επόμενα δύο χρόνια. Είναι ένα πάρα πολύ καλό ξεκίνημα. Θεωρώ, ότι θα πετύχει και θα αποτελέσει το θεμέλιο λίθο για να οικοδομήσουμε καλύτερα στο μέλλον, ακόμα σε πιο στέρεα θεμέλια το κοινωνικό κράτος. Πάνω σ’ αυτό, να τονίσω ότι φυσικά και θα γίνει με κονδύλια της ελληνικής πολιτείας, αλλά και η βοήθεια θα είναι μεγάλη από το ταμείο ανάκαμψης της Ευρωπαϊκής Ένωσης, του οποίου τους πόρους με πολύ σκληρή και επιτυχημένη διαπραγμάτευση, διασφάλισε η ελληνική κυβέρνηση. Γι’ αυτούς όλους τους λόγους, με μεγάλη χαρά υπερψηφίζω το νομοσχέδιο. Ευχαριστώ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής):** Ευχαριστούμε τον κύριο Τζηκαλάγια. Το λόγο έχει η Υπουργός κυρία Μιχαηλίδου.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κύριε Πρόεδρε, κυρίες και κύριοι βουλευτές, θα προσπαθήσω να κάνω κάποια σχόλια επί των Εισηγήσεών σας, ξεκινώντας με κάποιες οριζόντιες σκέψεις, πηγαίνοντας μετά σε συγκεκριμένες επί των Εισηγητών και, μετά, κλείνοντας πάλι με κάποιες οριζόντιες.

Γενικής φύσεως, λοιπόν. Ακούω από την αντιπολίτευση ότι εισηγούμαστε το νομοσχέδιο αυτό για να αλλάξουμε την ατζέντα, ότι η ατζέντα μέχρι πρότινος ήταν πολύ αρνητική –λέει- από διάφορα γεγονότα, τα οποία θεωρούν ότι συνέβησαν -και προφανώς συνέβησαν- και γι’ αυτό ερχόμαστε και φέρνουμε ένα νομοσχέδιο για να αλλάξουμε την ατζέντα.

Τι σημαίνει αυτό; Πώς μπορώ να το εκλάβω εγώ αυτό, πέραν από μία φιλοφρόνηση; Διότι, αν θεωρείς ότι έχεις ένα αρνητικό κλίμα και κάνεις μια παρέμβαση για να το αλλάξεις, τότε το αλλάζεις παρά μόνο -εμένα μου υποδεικνύει η δική μου λογική, αλλά νομίζω ότι είναι και κοινή λογική- το αλλάζεις παρά μόνο με κάτι το θετικό. Οπότε, ναι, ευχαριστώ. Καταλαβαίνω ότι, επί της αρχής και νομίζω και επί των άρθρων, υπάρχει μια γενική αναγνώριση του θετικού αποτελεσματικού χαρακτήρα του νομοσχεδίου αυτού.

Επίσης, γενικότερης φύσεως. Άκουσα ότι είναι ένα νομοσχέδιο, το οποίο έχει αρκετές Εξουσιοδοτικές για πολλές Υπουργικές και Κοινές Υπουργικές Αποφάσεις. Αυτό που δεν καταλαβαίνω κατά πόσο αποτελεί τεκμήριο κακού νομοσχεδίου. Δηλαδή, για να είμαι πιο συγκεκριμένη, ο νόμος αναφοράς της Αξιωματικής Αντιπολίτευσης 4538 του 2018, ο νόμος αναφοράς στο κομμάτι των υιοθεσιών, αναδοχών και γενικότερης αποιδρυματοποίησης, είχε 11 εξουσιοδοτικές διατάξεις για Κοινές Υπουργικές Αποφάσεις. Εξ αυτών, δύο χρόνια μετά, το Υπουργείο τότε και η δε Υπουργός, που ήταν και 5 χρόνια στη θέση της, άρα με πολλή εμπειρία πάνω στη δημόσια διοίκηση και τη διοίκηση του Υπουργείου Εργασίας και Κοινωνικών Υποθέσεων - από αυτές τις 11 Υπουργικές που ένας νόμος εξουσιοδοτούσε, εξέδωσε τις μισές. Και τολμώ να πω τις μισές εύκολες κιόλας, διότι οι άλλες μισές έπεσαν σε μένα και μέσα σε ένα χρόνο έπρεπε να τις βγάλουμε .

Το τρίτο σημείο είναι ότι άκουσα ως αρνητικό στοιχείο του νόμου μας ότι τα περισσότερα – λέει - τα οποία προβλέπει, τα προβλέπει για το 2022. Πέραν από τη σημειολογική ωρολογιακή αναφορά της ημέρας, που είμαστε σχεδόν στον Οκτώβριο, ενώ πηγαίνουμε για την αρχή του 2022 και τα περισσότερα μέτρα εξ αυτών, που νομοθετούνται, αναφέρονται στο πρώτο τρίμηνο του 2022. Μιλάμε για κάποιους μήνες, οι οποίοι είναι λιγότεροι από το μισό χρόνο. Μιλάμε, δηλαδή, για 3-4 μήνες για τους οποίους νομοθετούμε.

Το κράτος έχει μια συνέχεια. Και, προφανώς, δεν μπορούμε να νομοθετούμε κάτι, το οποίο, πάντα, θα έχει έναρξη ισχύος την αυριανή ημέρα. Ήδη θεωρούμε δεδομένο ότι όλα όσα προβλέπονται από τη νομοθεσία αυτήν έχουν εξασφαλίσει χρηματοδότηση από το Ταμείο Ανάκαμψης. Και γι’ αυτόν ακριβώς το λόγο θέλουμε να τα υλοποιήσουμε και όσο πιο γρήγορα και αποτελεσματικά γίνεται. Γι’ αυτόν ακριβώς τον λόγο βιαζόμαστε και θεωρούμε ότι είμαστε ρεαλιστές και έχουν έναν ορίζοντα υλοποίησης 3ών ή 4άρων μηνών.

Τώρα, αν αυτό, μαζί με τις αρκετές Εξουσιοδοτικές που προβλέπει το νόμος και μαζί με το ότι το κάνουμε για να αλλάξουμε την ατζέντα και να την πάμε σε κάτι το θετικό, είναι η κριτική που ακούμε για το νομοθέτημα αυτό, τότε σας λέω ότι ως Υφυπουργός Εργασίας και Κοινωνικών Υποθέσεων - και νομίζω ότι η ομάδα μου το ίδιο - είμαστε πολύ ευχαριστημένοι από την κριτική που ακούσαμε.

Και, λίγο πιο συγκεκριμένα, στο κομμάτι της κακοποίησης. Άκουσα να λένε ότι ζητούμε έκτακτο προσωπικό, έτσι ώστε το Εθνικό Κέντρο Κοινωνικής Αλληλεγγύης να αναλάβει, πέραν από την κεντρική καταγραφή της πληροφορίας κακοποίησης. Δηλαδή, δεν άκουσα να λέμε: Τι έχουμε; Έχουμε ένα κράτος 200 χρόνια. Το κράτος αυτό, στα 200 χρόνια, έχει κάποια κενά. Ποια είναι αυτά τα κενά;

 Είναι ότι ένας άνθρωπος σήμερα μπορεί να δουλεύει σε βρεφονηπιακό έχοντας διαπράξει παιδεραστία.

Μπορεί να το κάνει;

Ναι μπορεί.

Το αλλάζουμε;

Ναι, το αλλάζουμε.

Είναι κενό;

Ναι.

Το χτίζουμε;

Ναι, το χτίζουμε όλοι μαζί.

Πέρα από αυτό, όμως, λέτε, ότι αφού το αλλάζουμε αυτό, αφού συγκεντρώνουμε και βάζουμε - σας λέω εγώ - υπεύθυνο παιδικής προστασίας σε κάθε δομή που φροντίζει, προστατεύει, φιλοξενεί ανήλικους, να δούμε και το στάδιο μετά.

Βεβαίως, εδώ είμαι να δούμε και το στάδιο μετά.

 Όμως μη μου λέτε παρακαλώ για προσλήψεις, όταν μέσα σε 2 χρόνια που είμαστε στο Υπουργείο αυτό έχουμε κάνει προσλήψεις μόνιμου προσωπικού 317 θέσεις, προσλήψεις τώρα εγκεκριμένες από το Υπουργείο Εσωτερικών για την πρόνοια άλλες 140 συν στις 317, συν 500 άτομα έκτακτο προσωπικό για όλες τις δομές μας.

Μιλάμε για 1000, σχεδόν, θέσεις εργασίας σε πάρα πολύ αναγκαίες εργασίες. Νομίζω, ότι όλοι εδώ πέρα το αναγνωρίζουμε ότι ειδικά μέσα στην COVID-19 ήταν απολύτως σημαντικό και απαραίτητο να θωρακίσουμε τις δομές μας, έτσι ώστε να μπορούν να βγαίνουν οι βάρδιες και να παρέχει το κράτος τις υπηρεσίες που οφείλει να παρέχει στους ανθρώπους αυτούς τους πλέον ευάλωτους εξ ημών.

 Οπότε μιλάμε για δύο χρόνια, σχεδόν, 1000 θέσεις οι μισές μόνιμες και οι άλλες μισές έκτακτες, ενώ μέσα σε 5 χρόνια δεν είχε γίνει μία πρόσληψη σε αυτό το Υπουργείο.

 Οπότε, ναι, είμαι εδώ και άκουσα και τον κ. Δελή προηγουμένως να λέει, ότι «γιατί ζητωκραυγάζει η κυβέρνηση, δεν κάνει μεγάλα πράγματα;»

 Δεν ζητωκραυγάζει κανείς, αλήθεια δεν ζητωκραυγάζει κανείς. Αυτό που λέμε είναι ότι υπήρχαν κενά, υπήρχαν μεγάλα και ουσιαστικά κενά και σας θέλουμε όλους εδώ μαζί να τα καλύψουμε αυτά τα κενά.

 Μπορούμε να κάνουμε παραπάνω πράγματα;

 Ναι, μπορούμε να κάνουμε παραπάνω πράγματα.

 Μπορούμε να είμαστε πιο αποτελεσματικοί;

 Πάντα μπορούμε να είμαστε πιο αποτελεσματικοί.

 Οφείλουμε όμως να κάνουμε αυτές τις αλλαγές;

 Ναι, οφείλουμε.

 Μπορούμε να τις κάνουμε καλύτερες;

 Θα το δούμε αυτές τις μέρες, όπως το είδαμε και από τη διαβούλευση και έχουμε αλλάξει κάποια πράγματα, αλλά είμαστε εδώ όλοι μαζί νομίζω για να καλύψουμε και να προστατεύσουμε τους πιο ευάλωτους.

 Τώρα, άκουσα για το κομμάτι της τηλεκπαίδευσης των υπευθύνων παιδικής προστασίας ότι δεν το έχουμε κάνει υποχρεωτικό.

 Προβλέπουμε, ότι κάθε δομή είναι υπεύθυνη για την εκπαίδευση των ανθρώπων οι οποίοι θα είναι υπεύθυνοι παιδικής προστασίας και μάλιστα θα χρησιμοποιήσουμε και θα βγάλουμε και προγράμματα από ειδικούς, από φορείς, από πανεπιστήμια, από ανθρώπους που γνωρίζουν πολύ καλύτερα από εμάς πώς πρέπει να γίνεται επιστημονικά αυτή η καταγραφή. Τα έχουμε εδώ πέρα και ένας από τους φορείς είναι το Ινστιτούτο του Παιδιού το οποίο έχει κάνει πολύ σοβαρή δουλειά και ευρωπαϊκά πάνω στο κομμάτι αυτό στο κομμάτι της καταγραφής.

Οπότε μην ακούω παρακαλώ ιδιαίτερα από δυνάμεις οι οποίες έχουν αργήσει δύο χρόνια να κάνουν εκπαιδευτικά μαθήματα οι οποίες οι ίδιες προέβλεψαν στον δικό τους νόμο να μας επικαλούνται για την απουσία εκπαιδευτικών μαθημάτων.

Όπου υπήρχαν εκπαιδευτικά τα φτιάξαμε, λειτουργούν ρολόι και θα φτιάξουμε και τα υπόλοιπα.

Τώρα άκουσα να λένε για βρεφονηπιακούς πάρκινγκ παιδιών. Είναι θράσος. Είναι πραγματικά θράσος να λέτε ότι οι βρεφονηπιακοί με το Πρόγραμμα «Κυψέλη» είναι πάρκινγκ παιδιών, γιατί είναι ακριβώς αυτό που θέλουμε να αλλάξουμε και αυτό που αλλάζουμε.

 Είχαμε μια προηγούμενη κυβέρνηση πέντε ετών στην οποία οι βρεφονηπιακοί ήταν τόσο το πάρκινγκ των παιδιών στην κατανόηση της κυβέρνησης του τι σημαίνει βρεφονηπιακός σταθμός επί ΣΥΡΙΖΑ – ΑΝΕΛ που αυτό που έκανε ήταν να περιορίζεται στο κτιριολογικό και μάλιστα δεν το έκανε ούτε αυτό σωστά.

 Γιατί δεν το έκανε ούτε αυτό σωστά;

 Διότι την πρώτη χρονιά που βρεθήκαμε σε αυτό το Υπουργείο βάλαμε μπροστά την ενεργητική υποχρεωτική πυρόσβεση σε όλους τους βρεφονηπιακούς σταθμούς. Για όλα τα προηγούμενα χρόνια δεν υπήρχε υποχρεωτικότητα στους βρεφονηπιακούς σταθμούς να έχουν ενεργητική πυρόσβεση. Δηλαδή, είχες ένα κράτος το οποίο όριζε το κτιριολογικό, όριζε τη στελέχωση, έδινε τα κουπόνια στους σταθμούς για να πηγαίνουν τα παιδιά μας, γιατί ναι πιστεύουμε στους βρεφονηπιακούς σταθμούς, όπως σωστά είπατε, κύριε Δελή, ως όχημα ανάπτυξης πρωτίστως του ίδιου του παιδιού. Πρώτα του παιδιού και μετά την εξυπηρέτηση, την ανάγκη εξυπηρέτησης της οικογένειάς του, αλλά δεν είχαμε πυρόσβεση, δεν υποχρεούντο οι βρεφονηπιακοί σταθμοί να έχουνε πυροσβεστήρες και sprinkled για πάρα πολλά χρόνια.

Αυτό το αλλάξαμε και το άλλαξε και το υπουργείο Εσωτερικών μετά από εμάς, έτσι ώστε να είναι εναρμονισμένη η πολιτική μας και να είναι όλοι οι σταθμοί, πλέον, ο ελάχιστος κοινός παρονομαστής μιλάμε τώρα, η υποχρεωτική ενεργητική πυρόσβεση.

 Πρώιμη ανίχνευση: άκουσα το κομμάτι ενός φόβου και μιας αγωνίας για το τι θα γίνει με την πρώιμη ανίχνευση και γιατί λέει θα κάνουμε σε φακέλους τα στοιχεία των παιδιών μας.

 Τα δεδομένα προσωπικού χαρακτήρα προστατεύονται από την Εθνική Νομοθεσία, προστατεύονται από την Ευρωπαϊκή Νομοθεσία.

Τώρα, αν η Αξιωματική Αντιπολίτευση ήταν «λουδίτης» και «λουδίτης» παραμένει. Εμείς αυτό που ξέρουμε, είναι ότι οι ίδιοι οι γονείς ζητούν, επιτέλους, να έχουν την χρήση ψηφιακών μέσων για να παρακολουθούν την πορεία των παιδιών τους, με απόλυτη ασφάλεια, με απόλυτη εχεμύθεια. Αλλά, προφανώς, μια Αξιωματική Αντιπολίτευση, η οποία δεν ολοκλήρωσε ένα ψηφιακό έργο τα πέντε αυτά χρόνια τα οποία είχε στο Υπουργείο, δεν μπορεί να καταλάβει κάτι τέτοιο.

Τώρα, να πάω στο θέμα που κατάλαβα ότι απασχολεί πολλούς εκ των Εισηγητών. Το κομμάτι της ηλικίας και η διεύρυνση του ηλικιακού ορίου για τους αναδόχους γονείς. Τι ξέρουμε; Ξέρουμε ότι, όντως, έχουμε πολλά παιδιά τα οποία έχουν οικογένεια, άρα, δεν μπορούν να υιοθετηθούν και λίγους γονείς, οι οποίοι καταλαβαίνουν τι είναι η αναδοχή και είναι πρόθυμοι να πάρουν ως ανάδοχοι ένα παιδί στην οικογένειά τους. Για να το λύσουμε αυτό το πράγμα, προφανώς δεν το λύνουμε και ουδέποτε θεώρησα ότι μπορούμε να το λύσουμε μόνο μέσα από την ελαστικοποίηση των ηλικιακών ορίων. Όχι. Το έχουμε λύσει με πολλούς τρόπους ή προσπαθούμε, μάλλον. Και εδώ λέω, γινόμαστε συνεχώς καλύτεροι και συνεχώς πιο αποτελεσματικοί. Και ο ουρανός είναι πολύ ψηλά και το ταβάνι είναι πολύ ψηλά για να το φτάσουμε, αλλά προσπαθούμε συνεχώς και κάνουμε ότι περνάει από το χέρι μας.

Τι έχουμε κάνει, λοιπόν, για να λύσουμε αυτή την ασυμμετρία, δηλαδή, τα πολλά παιδιά κατάλληλα μόνο για αναδοχή και τους λίγους αναδόχους, οι οποίοι φαίνεται να θέλουν να πάρουν στην οικογένειά τους ένα παιδί ως ανάδοχοι; Έχουμε κάνει μια μεγάλη καμπάνια, εξηγώντας τι είναι η αναδοχή. Έχουμε εδραιώσει το μηνιαίο επίδομα αναδοχής, το οποίο πηγαίνει σε όλους τους αναδόχους, ενιαία και ψηφιακά, μέσα από τον ΟΠΕΚΑ. Και αυτό που κάνουμε τώρα είναι, να ακολουθούμε τις εισηγήσεις της UNICEF και του Συνηγόρου του Πολίτη, που μπορώ να πω, μάλιστα, ότι οι εισηγήσεις αυτές μας έλεγαν να μην έχουμε και καθόλου όριο και εμείς το περιορίσαμε. Παρακαλώ πολύ, λοιπόν, να μην μιλάμε για απαρχαιωτισμό. Ακολουθούμε τις εισηγήσεις της UNICEF και του Συνηγόρου του Πολίτη. Εδώ πέρα θα είναι τη Δευτέρα, αν θέλετε να τους κατηγορήσετε για απαρχαιωτισμό, θα βρείτε εμένα απέναντί σας.

Τι λένε οι εισηγήσεις λοιπόν; Λένε ότι, σύμφωνα με τη διεθνή εμπειρία, οι περισσότεροι ανάδοχοι είναι άνθρωποι πάνω της ηλικίας των 60. Κι αυτό γιατί είναι άνθρωποι οι οποίοι, επί το πλείστον, έχουν οικογένεια, έχουν παιδιά. Τα παιδιά αυτά είναι μεγαλύτερης ηλικίας, έχουν φύγει από το σπίτι και έχουν το περίσσευμα αγάπης και ακόμα και το περίσσευμα χώρου μέσα στο σπίτι τους, έτσι ώστε να πάρουν τα παιδιά αυτά και να μείνουν μαζί τους. Το αν είναι πολύ μεγάλοι σε ηλικία και αν δεν μπορούν, ως αποτέλεσμα της ηλικίας τους, να αναλάβουν τη φροντίδα ενός παιδιού, το κρίνει ο κοινωνικός λειτουργός. Το κρίνει ο κοινωνικός λειτουργός του ανάδοχου γονέα, εξαρχής, ο οποίος είναι υπεύθυνος για την διεξαγωγή της κοινωνικής έρευνας, αλλά το κρίνει και ο κοινωνικός λειτουργός του παιδιού, ο οποίος γνωρίζει το παιδί, μετά το συνταίριασμα. Αν στις δύο αυτές περιπτώσεις, είτε πριν την κοινωνική έρευνα, είτε μετά το αποτέλεσμα του συνταιριάσματος, ένας εκ των δύο κοινωνικών λειτουργών, θεωρήσει ότι ο γονέας αυτός, λόγω ηλικίας είναι ακατάλληλος, τότε, βεβαίως, η σύνδεση αυτή δεν θα προχωρήσει. Έχουμε δύο μηχανισμούς φιλτραρίσματος της καταλληλότητας και έναν τρίτο, ο οποίος είναι η κοινωνική έρευνα και οι επισκέψεις των κοινωνικών λειτουργών, μετά από την πράξη της αναδοχής, για την πράξη του συνταιριάσματος και της τοποθέτησης.

Άκουσα πριν να λέτε για το πρόγραμμα μας, για τα 180 εκατομμύρια για τη δημιουργία θέσεων σε αμιγώς βρεφικούς σταθμούς, ότι είναι κάτι λίγο περισσότερα από αυτό που κάνατε εσείς. Είναι 175 εκατομμύρια περισσότερο από αυτό που κάνατε εσείς, δεν είναι κάτι λίγο περισσότερο. Από τα 5 στα 180, μου κάνει 175. Ξέρω ότι η Αξιωματική Αντιπολίτευση με τους αριθμούς δεν έχει ιδιαίτερα καλή σχέση, αλλά τέλος πάντων, νομίζω τα υπόλοιπα μέλη αυτού του Κοινοβουλίου, έχουν. Και το θέμα δεν είναι μόνο ποσοτικό, γιατί θυμάμαι σε προηγούμενα νομοσχέδια, να συζητάμε εδώ για την ποσότητα και για το μέγεθος. Εκεί είχε πάει το όλο επιχείρημα και η όλη συζήτηση. Το θέμα δεν είναι μόνο ποσοτικό, ότι εμείς πήραμε τα 5 και τα κάναμε 180 εκατομμύρια, άρα, προσθέσαμε άλλα 175. Το θέμα είναι, ότι είχαμε ένα πρόγραμμα, αυτό της προηγούμενης κυβέρνησης, 10 εκατομμυρίων για την δημιουργία 15.000 έξτρα θέσεων για παιδιά. Οι 15.000 αυτές θέσεις των 10 εκατομμυρίων, δεν ήταν για νέους σταθμούς. Ήταν και για βρεφικούς και για νήπια, αλλά ακόμη πιο σημαντικό, ήταν για ήδη υφιστάμενες δομές– γιατί οι δομές ήταν πολύ μεγάλες – να κάνουν δύο παραπάνω αίθουσες, σε ήδη υφιστάμενες δομές.

Έτσι δεν λύνεται το πρόβλημα. Τι ξέρουμε; Ξέρουμε, ότι έχουμε ανάγκη να κοινωνικοποιηθούν τα παιδιά, ανάγκη να κοινωνικοποιηθούν μέσα σε ένα περιβάλλον το οποίο θα είναι σωστό για αυτά και θα προάγει τις δεξιότητές τους, «πρόγραμμα Κυψέλη», και ερχόμαστε και χτίζουμε πάνω σε αυτό και χρηματοδοτούμε την ανέγερση, εντός βέβαια αδειοδοτικού πλαισίου, νέων μονάχα βρεφικών σταθμών, έτσι ώστε να καλυφθούν οι ανάγκες, οι οικογένειες να πιστέψουν στη ποιότητα παροχής υπηρεσιών των σταθμών αυτών και να στείλουν τα παιδιά τους στους βρεφικούς και τους βρεφονηπιακούς σταθμούς.

Άκουσα παρατηρήσεις για τον Προσωπικό Βοηθό. Πολύ γρήγορα απαντώ στον κ. Πουλά. Σε όλη την επικράτεια, δηλαδή, έχουμε το πιλοτικό του Προσωπικού Βοηθού και μετά έχουμε το εθνικό πρόγραμμα του Προσωπικού Βοηθού, το οποίο θα είναι για όλες τις αναπηρίες, σε όλη την επικράτεια και όπως γράφουμε και στο άρθρο 34 στην παράγραφο 3, αν δεν κάνω λάθος, δεν αποστερεί άλλα επιδόματα. Αυτό είναι απολύτως σαφές, απολύτως ξεκάθαρο, κανείς δεν χάνει το αναπηρικό του επίδομα με τον προσωπικό βοηθό. Είναι μια ενεργητική πολιτική του κράτους, είναι μια απάντηση στο αναπηρικό κίνημα, που την διεκδικεί για πάρα πολύ καιρό, βάζουμε έναν άνθρωπο, αυτόν που ο ίδιος ο ανάπηρος θα διαλέξει, ο ίδιος θα διαλέξει τις ώρες που πρέπει να δουλεύει, σε καμία των περιπτώσεων ο μισθός δεν θα είναι τα 500 ευρώ, που πάλι με κακά μαθηματικά υπολόγισε η Αξιωματική Αντιπολίτευση, έτσι ώστε ο ίδιος ο άνθρωπος με αναπηρία να μπορεί να επιλέξει πώς θα ζήσει ανεξάρτητα.

Σας ευχαριστώ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής):** Τον λόγο έχει η κυρία Φωτίου.

**ΘΕΑΝΩ ΦΩΤΙΟΥ (Εισηγήτρια της Μειοψηφίας):** Θεωρώ υποχρέωσή μου, να πω δυο κουβέντες σε όσα ακούστηκαν από την κυρία Υφυπουργό, ακριβώς για να μην καταγράφονται και σφάλματα.

Το ένα, τι προσλήψεις έγιναν κατά τη θητεία του ΣΥΡΙΖΑ, η οποία ήταν, όπως ξέρετε, κάτω από μνημονιακή επιτήρηση και άρα, απαγορευόταν να γίνουν προσλήψεις και με αριθμό ένα προς πέντε, δηλαδή, πέντε να αποχωρούν και έναν να μπαίνει. 700, λοιπόν, προσλάβαμε μέσα σε εκείνα τα δύσκολα χρόνια, κυρία Υφυπουργέ, στα κέντρα κοινότητας όλης της χώρας, θεσμός τον οποίον ιδρύσαμε εμείς και ο οποίος είναι One Stop Shop, δηλαδή, ψηφιακός θεσμός. Είναι αυτά που δεν κάναμε τίποτα. Ψηφιακό, λοιπόν, σύστημα εγκαθιδρύσαμε μεταξύ όλων αυτών των κέντρων κοινότητας που ιδρύσαμε εμείς και μεταξύ οι εργαζόμενοί τους με το Υπουργείο, αλλά και με τους δήμους κ.λπ. και ήταν ο Εθνικός Μηχανισμός Αξιολόγησης, Παρακολούθησης και Επιτήρησης, όλος ψηφιακός. Αν δεν το ξέρετε, δεν τον χρησιμοποιείται σήμερα στο Υπουργείο σας, κακώς, είναι εξαιρετικός, σας επιτρέπει κάθε πρωί να βλέπετε ποια από τα κέντρα κοινότητας έχουν μέσα, να σας το φέρουν για να το βλέπετε, ποια έχουν προσέλευση κοινού και ποια δεν έχουν και να παρεμβαίνετε. Είναι πάρα πολύ σημαντικό ψηφιακό σύστημα.

Επίσης, επειδή ίσως δεν ξέρετε, το ΚΕΑ, το οποίο μετονομάσατε σε Ελάχιστο Εγγυημένο Εισόδημα, για πρώτη φορά έκανε ψηφιακό σύστημα, το οποίο χρησιμοποιεί ο κ. Πιερρακάκης σήμερα. Δηλαδή ποιο; Για πρώτη φορά συνέδεσε έξι διαφορετικές βάσεις δεδομένων του κράτους. Πιο μπροστά ήταν αδύνατο να συνδεθούν αυτά τα ψηφιακά δεδομένα. Την ίδια λογική, πάνω σε αυτήν πάτησε ο κ. Πιερρακάκης, για να κάνετε τους εμβολιασμούς. Ρωτήστε οποιονδήποτε πληροφορικάριο θέλετε.

Αυτό δίνει σε εσάς τη δυνατότητα σε ένα δευτερόλεπτο να απαντάτε σε όποιον κάνει ανοιχτά στην πλατφόρμα αίτηση, αν είναι δικαιούχος του ελάχιστου εγγυημένου εισοδήματος ή όχι. Για την ψηφιακότητα να μιλάμε ότι δεν έκανε τίποτα ο ΣΥΡΙΖΑ στο Υπουργείο ειδικά που είστε εσείς; Αυτό είναι μεγάλη άγνοια, πραγματικά. Δεύτερον, για τις προσλήψεις σας είπα. Για τις 300 θέσεις που είχαμε προγραμματίσει, τις οποίες είχαμε ετοιμάσει και κάνατε δύο χρόνια να τις προκηρύξετε τι να πω; Αλλά, ας το αφήσουμε αυτά τώρα, γιατί εδώ έχουμε και άλλα θέματα.

Κυρία Υπουργέ, 15 εκατομμύρια βάλαμε τον Φεβρουάριο του 2018 στην ΕΤΑ για να φτιάξουν 10.000 θέσεις βρεφονηπιακών οι δήμοι. Εσείς βάζετε τα λεφτά και για την ιδιωτική πρωτοβουλία και όταν σας είπα ότι ξέρω το τιμολόγιο του 2018, πόσο κόστιζε η κάθε θέση, τηρουμένων των αναλογιών, αν κάναμε τότε 50.000 θέσεις, θα μας κόστιζαν 75 εκατομμύρια. Βάζετε 180 και πιστεύω ότι είναι υπερτιμολογημένο, γιατί θα κάνουν κάποιοι «πάρτι» πάλι, ιδιαίτερα στους ιδιωτικούς. Δεν θέλετε να το ακούσετε, δεν πειράζει. Τι να κάνω;

Όσο για το αναπηρικό επίδομα που δεν συμπιέζεται στους 2.000 όλους και όλους βοηθούς ανάπηρου, σας λέω τόση ώρα από το πρωί. Έχετε καταλάβει τα μεγέθη; Ένα εκατομμύριο ανάπηροι και κάνετε 2.000 προσωπικούς βοηθούς αναπήρου όλους και όλους. Πιλοτικό για τρία χρόνια. Το πρόγραμμα λέει ακριβώς πώς θα λειτουργήσει τρία χρόνια μέχρι το 2025. Αυτό θα τρέχει των 2000 και το 2025. Για πόσους θα τρέχει; Εδώ βάζουμε 42 εκατομμύρια για αυτούς τους ανθρώπους για να παίρνουν ένα προσωπικό βοηθό με μεσοσταθμικά 500 ευρώ.

Σας λέω, λοιπόν, ότι δεν γίνεται αν δεν σας δώσει η Κυβέρνησή σας χρήματα. Δεν γίνεται, κυρία Υπουργέ, με όλο το σεβασμό που σας έχω. Δυστυχώς, με 8 εκατομμύρια δεν γίνεται η δουλειά στην παιδική προστασία. Δεν γίνεται στην αναπηρία. Αυτά είναι τα μεγάλα προβλήματα. Εμάς μας έδωσε η Κυβέρνησή μας τα δύσκολα εκείνα χρόνια 3,5 δισ.. Από τα 700 εκατομμύρια το πήραμε τον προϋπολογισμό και τον φτάσαμε 3,350. Αν δεν δώσει η Κυβέρνηση προνοιακή πολιτική δεν υπάρχει και όλα όσα λέτε θα μένουν στα χαρτιά.

Το τελευταίο, μας λέτε δεν συμψηφίζεται το επίδομα. Ευτυχώς, γιατί το επίδομα αναδοχής για το ανάπηρο παιδί το συμψηφίσατε. Αποτέλεσμα, θα φέρω βέβαια αναλυτικά τις επόμενες μέρες, μήπως το αλλάξετε. Κύριε Πρόεδρε, θα κάνετε μεγάλο καλό. Η Βουλή νομοθετεί. Λέω, λοιπόν και προς την Κυβέρνηση να το αλλάξετε, γιατί εγώ έχω πολλά παραδείγματα και μπορώ να τα φέρουν. Έπαιρνε 1.210 παιδί ανάπηρο, το οποίο έπαιρνε γονική για το επίδομα αναδοχής του και το επίδομα το αναπηρικό του. Τα συμψηφίσατε. Πόσα παίρνει σήμερα; Παίρνει 737. Μπορώ να φέρω όλα τα αποδεικτικά στοιχεία.

Κυρία Υπουργέ, σας το είχα πει από την πρώτη μέρα. Αυτό που κάνετε με το συμψηφισμό είναι κατά της αναδοχής και μάλιστα της αναδοχής των παιδιών των αναπήρων. Λοιπόν, πολύ μεγάλες κουβέντες, αλλά όλοι ξέρουν τι ακριβώς συμβαίνει. Όλοι ξέρουν. Θα επανέλθω πολύ αναλυτικά για όσα, δυστυχώς, τουλάχιστον λανθασμένα να πω – να μην πω ψευδή – αναφέρατε στην ομιλία σας. Σας ευχαριστώ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής)**: Κυρίες και κύριοι συνάδελφοι, η συνεδρίαση λύεται και δεύτερη συνεδρίαση θυμίζω σε όλους τους συναδέλφους, τη Δευτέρα 27/9 του στην ίδια αίθουσα, στις 13.00΄, για ακρόαση φορέων.

Στο σημείο αυτό έγινε η γ΄ ανάγνωση του καταλόγου των μελών της Επιτροπής.

 Παρόντες ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Βρούτσης Ιωάννης, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαραβέγιας Κωνσταντίνος, Μαρκόπουλος Δημήτριος, Μαρτίνου Γεωργία, Μπίζιου Στεργιανή (Στέλλα), Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Στεφανάδης Χριστόδουλος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Θραψανιώτης Εμμανουήλ, Κασιμάτη Ειρήνη (Νίνα), Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

Τέλος και περί ώρα 13.05΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ**

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ**